(12 މާރިޗު 2017 އާ ގުޅޭ)\nސަލްމާމެންގެ ދެމަފިރންނާއި ޤައިސްއާއެކު ރޭގަނޑުގެ ކެއުމަކަށް އިންސާފު ކުރުމަށްފަހު ރުބީނާ ގެއަށް އައީ ނުވައެއް ޖަހަން އުޅެނިކޮށެވެ. އެޕާޓްމެންޓުގެ ދޮރުން ވަން އިރު ސިޓިންރޫމު ސޯފާގައި މައުރީނަށް ނިދިފައި އޮއްވާ ފެނުނެވެ. އެހެންވެ މަޑުމަޑުން ދޮރު ލައްޕާލާފައި އައިސް ދަރިފުޅަށް ގޮވާލިއެވެ.\n"މައު... ކޮޓަރިއަށް ހިނގާ" ރުބީނާ މައުރީންގެ އަތުގައި އަތްޖައްސާލި އިރު ހޫނުކަން އިހުސާސްވެ ކަންބޮޑުވިއެވެ.\n"ހުންއައީތަ؟ ބޭސް ކައިފިންތަ؟ މައު... ތެދުވޭ އަވަހަށް... ހިނގާ ކޮޓަރިއަށް" ރުބީނާ ގޮވަން ފެށުމުން ތެދުވަން ބޭނުންނުވެފައި އޮތްހެން މައުރީން ކުޑަކޮށް ލޯހުޅުވާލިއެވެ. އަދި ކަންނެތް ގޮތަކަށް ތެދުވެ ސޯފާގައި އިށީނެވެ. އެހިނދު މައުރީންގެ އަތުގައި ހިފާ އޭނާ ނަގަން ރުބީނާ މަސައްކަތްކުރިއެވެ. މައުރީން އަތުލަފިކޮށްލައިގެން ރުބީނާ އައިސް އެކުއްޖާގެ ކޮޓަރިއަށް ވެއްދިއެވެ. އެނދުގައި މައުރީން ބާއްވާލާފައި ރުބީނާ އަވަސްވެގަތީ މައުރީނަށް ބޭސް ދިނުމަށެވެ. ހަލުވިކޮށް ކޮޓަރިން ނުކުމެގެން އައިސް މަތީކަބަޑުސެޓުން އެންމެ މަގަތަށް ހުރި ކަބަޑު ހުޅުވާލައި ފަސްޓްއެއިޑް ފޮށި ނެގިއެވެ.\n"ބޭނުން ޖެހޭ ވަގުތު ބޭސްގުޅައެއް ވެސް ނޯންނާނެ... ނިޔާނަށް ގުޅަންވީ" ހާސްވެފައި ހުރި ރުބީނާއަށް ނިޔާނު ރަށުގައި ނެތްކަން ހަނދާންވީ އޭނާގެ ނަން ކިޔާލެވުނު ފަހުންނެވެ. އެހިނދު ރުބީނާގެ މޫނުމައްޗަށް ފޫހިކަމުގެ އަސަރު ވެރިވެގެން ހިނގައްޖެއެވެ.\n"މިފަހަރު ފުރައިގެން އެ ދިޔައީ އަންގާ ވެސް ނުލާ... ރުޅި އަންނަންވީ މަށެއްނު... ތަނަކުން އަންހެނަކު ފެންނައިރަށް ހިތާވާން ޖެހޭވިއްޔާ..." ފަސްޓްއެއިޑް ފޮށިގަނޑު އަތުން ޖަހާ ދުރަށްޖައްސާލުމާއެކު ރުބީނާ އައިސް މައުރީންގެ ކޮޓަރިއަށް ވެނެވެ. ދަރިފުޅުގެ ބޮލުގައި ފިރުމާލަމުން ބޭސް ގަނެގެން މި އަންނަނީ ކަމުގައި ބުނެ އޭނާ އެނބުރި ހިނގައިގަތެވެ.\nއެނދަށް އެރި ގޮތަށް ތަފާތު ޚިޔާލުތައް ކުރުމުގައި އައިރާ އޮތެވެ. ވަރުބަލިކަން އިހުސާސްވި ނަމަވެސް ސިކުނޑީގައި އުފެދިފައިވާ ހަލަބޮލިކަން މާ ވަރުގަދައެވެ. އައިރާގެ މުސްތަޤުބަލާ މެދު އޭނާއަށް ވިސްނެނީއެވެ.\n"ނިދީތަ؟" ބިއްދޮށުގައި އޮތް ލިޒީ މަޑުމަޑުން ބުނެލިއެވެ. ފާރާ ދިމާއަށް އެނބުރި އޮތްއިރު އޭނާގެ ލޮލުގައި ވެސް ނިދީގެ އަސަރެއް ނުވެއެވެ.\n"ނޫން" އައިރާ ވެސް އޮތް ގޮތަށް އޮވެ ވާހަކަދެއްކިއެވެ. ދެ މީހުން ކުރެ އެކަކު ވެސް އެނބުރި އަނެކާއާ ކުރިމަތިލާކަށް ގަސްދެއް ނުކުރެއެވެ.\n"އަހަންނަށް ނުނިދިގެން މިއުޅެނީ" ލިޒީ ބުންޏެވެ.\n"ކީއްވެ؟" އަމިއްލަ ހާލު ސިއްރުކުރަމުން އައިރާ އަހާލިއެވެ.\n"ތެދަށްބުނަންތަ! އަހަރެން ހީކޮށްގެން ހުރީ އަހަރުމެން ދެމީހުން މުސްކުޅިވާނީ ވެސް އެކީގައި އުޅެކަމަށް... އަހަރެންގެ ބެސްޓްފްރެންޑް އަބަދުވެސް އަހަރެންގެ ގާތުގައި ހުންނާނެކަމަށް... އަހަރެން އުފާވޭ އައިރާއަށް ހެޕީ ލައިފެއް ލިބޭތީ... އެނގޭ އައިރާ ވެސް ތިދަނީ އިތުރު ޗޮއިސްއެއް ނެތީމަކަން... މީ މިވަގުތަށް އޮތް ގޮތް... އެހެންވިޔަސް އަހަރެން ވަރަށް ދެރަވޭ... ދެން މަޖާކޮށްލާ އަހަރެންގެ ވާހަކަތައް އަޑުއަހާލާނެ މީހަކު ނުހުންނާނެ... އަހަރެން އުނދަގޫކޮށް ދިމާކުރާނީ ކާކާ" ލިޒީގެ އަޑުގައިވި މަޑުމައިތިރިކަން އައިރާގެ ހިތަށް ވެސް އަސަރު ކުރުވިއެވެ.\n"އަހަރެން ވެސް ދެރަވޭ... އެހެންވިޔަސް ޕޮޒިޓިވްކޮށް ވިސްނަން އަހަންނަށް ދަސްކޮށްދޭން މަސައްކަތްކުރަނީ ލިޒީއެއްނު... އެހެންވީމަ މިވަގުތު ވިސްނަންވާނީ ވީހާ ވެސް ރަނގަޅަށް... ލިޒީ އަހަންނާ ވާހަކަދައްކަން ބޭނުންވެއްޖެ ކޮންމެ ވަގުތަކު އަހަރެން ހުންނާނީ ފޯނުކޯލެއްގެ ދުރުމިނުގައި... އެ ފޯނުކޯލު އަހަރުމެން ދެ މީހުން ބޭނުން ވަގުތަކު ގާތްކޮށްދޭނެ... ލިޒީ ބޭނުން ވާހަކައެއް އަހަރެންގެ ގާތުގައި ދައްކަންވީ"\n"އާން! ދޯ... ކީއްވެ އައިރާއަށް ނުނިދިފަ ތި އޮތީ" އައިރާއާ ދިމާއަށް ލިޒީ އެނބުރިލިއެވެ. އަދި އައިރާގެ ކޮނޑުގައި ހިފާ ދަމާލިއެވެ.\n"އުފަންވީސުރެން މިއުޅެނީ ރަށުގައި... މީހަކާ އިނދެގެން މާލެއަށް ދިރިއުޅުން ބަދަލުކުރަން ޖެހިދާނެއެކޭ ދުވަހަކު ވެސް ހިޔެއްނުކުރަން... ލިޒީއަށް އެނގޭނެ... އަހަރެން އަބަދުވެސް ބުނަމުން އައީ ރަށުން މީހަކާ އިނދެގެން ދިރިއުޅުން ކުރިއަށް ގެންދާ ވާހަކަކަން... މާލެދާން ޖެހުނީމަ އަހަރެން ޖެހިލުންވަނީ... އަހަންނަށް އެމީހުންގެ ތެރޭގައި އުޅެން ނޭނގިއްޖެއްޔާ މައްސަލަތައް ޖެހިދާނެއޭ ހިތަށް އަރަނީ... އޭރުން ނިޔާނު ވެސް އަހަރެންދެކެ ލައިކްނުވެދާނެ... ދުވަސްކޮޅަކުން އަހަރެންދެކެ ފޫހިވެއްޖެއްޔާ އަހަރުމެންގެ މެރީއޭޖަށްވާނީ ކިހިނެއް؟"\n"އައިރާ ހާދަ ދުރަކަށް ތި ވިސްނާލީ... އިރާދަކުރެއްވިއްޔާ ހުރިހާ ކަމެއްވެސް އައިރާއަށް ވާނީ ރަނގަޅަށް... އަހަރެން އަބަދުވެސް ދުޢާކުރަން އައިރާ ވަރަށް ހެޕީވާން... އެނގޭތަ؟ އައިރާ މެރީކުރި ގަޑީގައި މިއަދު މަންމަ ހުރީ ފެންކަޅިވެފައި... އައި ނޯ މަންމަ އަހަރެންދެކެ ލޯބިވާ ވަރަށް އައިރާދެކެ ވެސް ލޯބިވާކަން... އައި ޖަސްޓް ވިޝް އައިރާ އަހަރެންގެ ސިސްޓަރއަކަށް ވީ ނަމައޭ... އޭރުން އައިރާގެ ލައިފް ކިހާ ހެޕީވާނެ" ލިޒީގެ ވާހަކަތަކުން އައިރާގެ ލޯ ފެންކަޅިވާގޮތްވިއެވެ.\n"އަހަރެން ދުވަހަކު ވެސް އެބައެއްގެ މަތިން ހަނދާންނުނެތޭނެ ބަޔަކީ ތީ... ލިޒީއާއި ލިޒީގެ މަންމަ އަހަންނަށް ސަޕޯޓްނުދޭނަމަ އަހަރެން ދިރިއުޅުން މަތިން މުޅިން ފޫހިވެ ހުރިހާކަމަކުން ނާއުންމީދުވެގެން ދިޔައީސް... އެއްލޭ ނުހިނގިނަމަވެސް ލިޒީއަކީ އަހަރެން ދުށްގޮތުގައި އަހަރެންގެ ހުރި ހަމައެކަނި ޢާއިލާ"\nރޭގެ އެތައްފަރުދާއެއް ބަދަލުވަމުން ދިޔައިރު ލިޒީއާއި އައިރާގެ ދެމެދުގައި މީގެ ކުރިން ނުދެކެވޭހާ ގާތް ވާހަކަތަ ދެކެވުނެވެ. ދެ ކުދީންކުރެ އެކަކު ވެސް ނުނިދައެވެ. ލޭގެ ގުޅުމެއްނެތް ނަމަވެސް އެއީ އެއްބަނޑު އެއްބަފާކަމުގެ ކުލުނު ހިނގާ ދެބެން ފަދައެވެ. ދައްތަ ނޫނީ ކޮއްކައާ ވަކިވާން ޖެހޭތީ އެކަމުގެ އަސަރުގައި ބަނދެވިފައިވެއެވެ.\nފަތިސް ނަމާދުގެ ބަންގި ގޮވީ ވުޟޫކޮށްލައިގެން ފާޚާނާއި އައިރާ ނުކުތް ފަހުންނެވެ. އޭރު އެނދުމަތީ ނަމާދަށް ތައްޔާރުވުމުގެ ގޮތުން ފަޔަށް އިސްޓާކީނު މަހާލާ ނަމާދު ދޮޅި އަޅަން ލިޒީ އިނެވެ. މިއީ އެ ދެ ކުދީން އެކުގައި ކުރެވޭނެ އެންމެ ފަހު ނަމާދަށް ނުވުމަށް އެ ދެ ހިތުގެ އަޑިން އެދެމުން ދިޔައެވެ.\nފަތިސް ނަމާދުން ފައިބައިގެން ނިޔާނާއި ޖުވައިން އައިސް ގެއަށް ވަނީ ދާއޫދާއެކުއެވެ. ގެއަށް ވަދެވުމާއެކު ދާއޫދަށް ނިޔާނު ގޮވާލިއެވެ. އަދި އޭނާއާ ވާހަކަދައްކާލަން ބޭނުންވާ ކަމުގައި ބުންޏެވެ. ދާއޫދުގެ މޫނު މަތިން މިފަހަރު ނުރުހުމުގެ އަސަރެއް ނުފެނުނެވެ. އޭނާ ބޯޖަހާލާފައި ސޯފާއަށް އިޝާރާތްކޮށްލިއެވެ.\n"އަހަރެން ކޮޓަރިއަށް މިދަނީ" ނިޔާނު ބަލާލި ގޮތުން އޭނާ ބުނަން ބޭނުންވާ އެއްޗެއް ޖުވައިންއަށް މޭރުންވިއެވެ. އޭނާ ހިނގައިގަތުމުން ނިޔާނު އައިސް ދާއޫދުގެ އެއްފަރާތުގައި ހުރި ސޯފާގޮނޑީގައި އިށީނެވެ.\n"ދާއޫދުބޭ... އަހަރެން ބޭނުމެއްނޫން ދާއޫދުބެއާ މޫނުކެނޑޭކަށް... ވެދިޔަކަމެއް ވެދިޔައީ... އެކަމުގައި އަހަރެން ވެސް ކުރާނެކަމެއްނެތް... ދާއޫދުބެގެ ވެސް ކުށެއްނެތް... ދަރިންނާ މެދު މައިންބަފައިން ވަރަށް ފޮނި އުންމީދުކުރާނެކަން އަހަންނަށް ވެސް އެނގޭ... އަހަރެން އައިރާއާ ކައިވެނިކޮށްގެން އޭނާ ގޮވައިގެން މިއަދު ހެނދުނު ފުރަން... ދެން ނޭނގެ ދިމާވާނީ ކޮންދުވަހަކުން ކަމެއް... އެހެންވެ ވަކިވެގެންދާން ބޭނުންވަނީ ދާއޫދުބެގެ ވެސް ހިތްހަލާލު އަހަރުމެންގެ މައްޗަށް ލިބިގެން... ދާއޫދުބެއާއި މަލީހާ ދައްތައަކީ އަހަރެން ވަރަށް ޤަދަރުކުރާ ބައެއް... އަހަރެން ފުރައިގެން ދިއުމުގެ ކުރިން ފަނަރަދުވަހަށްވީ ފައިސާ ވެސް ދާއޫދުބެއާ ހަވާލުކޮށްލަން ބޭނުން" ނިޔާނުގެ ވާހަކަތައް އަޑުއަހަން ދާއޫދުއިނީ ހިމޭނުންނެވެ. އޭނާގެ މޫނުމަތިން އެއްވެސް އަސަރެއް ފާޅެއްނުވެއެވެ.\n"ފައިސާ ނުދިނަސް ރަނގަޅުވާނެ... ނިޔާނުގެ ކައިވެންޏަށް މަރުޚަބާ" އާދައިގެ ގޮތަކަށް ދާއޫދު ބުނެ ސަލާމްކޮށްލަން އަތްދިއްކޮށްލިއެވެ. އޭނާގެ އެ ޢަމަލުން ނިޔާނަށް ހައިރާންކަން ލިބުނެވެ. ހަމައެއާއެކު ހިތްހަމަ ވެސް ޖެހުނެވެ. އެހެންވެ ދާއޫދުގެ އަތުގައި ސަލާމްކޮށްލުމަށް ނިޔާނު ހިފީ ހިނިތުންވެލަމުންނެވެ.\n"ސައިތަށްޓެއް ބޯލައިގެންނު ފުރަންދާނީ" ނިޔާނާ ސަލާމްކޮށްލަމުން ދާއޫދު ބުންޏެވެ. އޭނާ ވެސް ނިޔާނު އެދުނު ފަދައިން އެ ދެމެދުގައި އުފެދުނު ކިލަނބުކަން ފިލުވާލާ ހިތް ސާފުކޮށްލީއެވެ. ހަޤީޤަތުގައި ކުށްކުރެވުނީ ޚުދު ދާއޫދަށްކަން އޭނާއަށް ވިސްނޭތީއެވެ.\nވަރަށް ފަތިހާ ބަދިގޭގައި ސައިތައްޔާރު ކުރުމުގައި މަލީހާއާއި ލިޒީގެ އިތުރުން އައިރާ އުޅުނެވެ. އެތަނަށް ނިޔާނުމެން ގޮވައިގެން ދާއޫދު އައިސް ވަނެވެ.\n"މަލީހާ... މިކުދީންނަށް ސައިދީފައެއްނު ފޮނުވާލަންވާނީ" ދާއޫދު ބުންޏެވެ. އޭނާ ނިޔާނުގެ ކޮނޑުގައި ހިފަހައްޓާލައިގެން ހުރިލެއް ގާތްކަމުން މަލީހާއާއި ދެންތިބި މީހުން ވެސް ހައިރާންވިއެވެ. އެހެންވިޔަސް އެކަން މަލީހާއަށް އެނގުނު ކަމަކަށް ނުހެދިއެވެ.\n"އެހެންވެއެއްނު މިހާ ފަތިހާ ބަދިގެއަށް ވަދެ މިއުޅެނީ... އެކުދީންނާއެކު ދާއޫދު އިށީންނަންވީނު... އައިރާ ވެސް ދެން އިށީނދޭ ސައިބޯން" އަތްމަތި އަވަސްކޮށްލާފައި އުޅުނު މަލީހާ ބުންޏެވެ.\n"މިއަދު އެންމެން އެކުގައި ސައިބޯންވީނު" އައިރާ ބުންޏެވެ.\n"އެއީ ތެދެއް މަންމާ" ދެ ތަށި ކޮފީ ނިޔާނާއި ޖުވައިގެން ކުރިމަތީ ބަހައްޓަމުން ލިޒީ ބުންޏެވެ.\nހެނދުނު ހަތެއްޖަހަންވިއިރު ލާންޗަށް އަރަން ބަނދަރަށް އައިސް އެންމެން ތިއްބެވެ. ދާއޫދާއި މަލީހާގެ އިތުރުން ލިޒީއާ ސަލާމްކޮށްލާފައި ޖުވައިންއާއި ނިޔާނު ލާންޗަށް އެރުމަށް ދިޔައެވެ.\n"ބަސްއަހައިގެން ރަނގަޅަށް އުޅޭތި... ބޭބެގެ ރުހުން ތި ދެ ކުދީންނާއެކު ވޭ" ޖެހިލުންވެފައި ހުރެ ވެސް ދާއޫދާ ސަލާމްކޮށްލުމަށް އައިރާ އަތްދިއްކޮށްލުމުން އެ އަތުގައި ދާއޫދު ހިފިއެވެ. އަދި އައިރާގެ ކޮނޑުގައި ފިރުމާލާފައި ނަޞޭޙަތްތެރިވިއެވެ. އެ މަންޒަރުފެނި މަލީހާއާއި ލިޒީގެ މޫނު މަތިން ހިނިތުންވުން ފާޅުވެގެން ދިޔައެވެ.\n"ތި ދެވެނީ މުޅިން އާ ބައެއްގެ ކައިރިއަށް... ކެތްތެރިވާތި... ރިވެތި އަޚުލާޤުގައި ހިފަހައްޓާތި... ބަސްއަހާ ކިޔަމަންތެރި އަނތްބަކަށް ވޭވޭތޯ ބަލަންވާނެ" މަލީހާގެ ގަޔާ ކައިރިކޮށްލައިގެން ހުރެ އައިރާގެ ބޮލުގައި ފިރުމަމުން އޭނާ ދެއްކި ވާހަކަތަކަށް އައިރާ ބޯޖަހަމުން ދިޔައެވެ. އޭރު އައިރާއަށް ކުރެވެމުންދިޔައީ ދަރިއަކު މަންމައާ ވަކިވާ ހިނދު ކުރެވޭނޭ ފަދަ އިހުސާސެކެވެ. ދެ ލޯ ފެންކަޅިވަމުންދިޔައެވެ. ކަރުނައިގެ މައްޗަށް އަމިއްލަ ބާރެއް ނުހިނގިއެވެ. އެހެންނަމަވެސް ކޯތާފަތުން ފައިބައިގެން ދިޔަ ކަރުނަތިކި އައިރާ ފުހެލިއެވެ. މަލީހާ ދުރަށް ޖެހިލުމާއެކު ލިޒީއަށް ބަލާލިއެވެ. ހިނިތުންވެލައިގެން ހުރި ލިޒީގެ ގައިގާ އައިރާ ބައްދާލިއެވެ. އެހިނދު ހިތްވަރުކުރަމުން އައި ލިޒީއަށް ވެސް ރޮވިއްޖެއެވެ.\n"އައި ވިލް މިސް ޔޫ" ވައި އަޑުން ކަހަލަ ގޮތަކަށް ލިޒީ ބުނެލިއެވެ.\n"ދަރިފުޅާ... އައިރާއާ ދެ ކުދީން އަދި ދިމާވާނެ... ދެން މިވަގުތު ނުރޮއެ... އެހެންނޫނީ އައިރާއަށް ވެސް ހިތްހަމަޖެހިގެން ނުދެވޭނެ" ލިޒީގެ ބުރަކަށީގައި މަލީހާ ފިރުމާލިއެވެ.\nލިޒީ ދެ ލޯ ފުހެލާފައި ހިނިތުންވެލިއެވެ. އަދި އައިރާގެ ދެއަތްތިލާގައި ހިފާ ބާރުކޮށްލާފައި އެ ދެއަތުން ދޫކޮށްލިއެވެ.\n"ސީ ޔޫ ސޫން އައިރާ" ކަރުނައިގެ ތެރެއިން އައިރާ ވެސް ހިނިތުންވެލިއެވެ. އަދި ވާޓަރާ ކައިރިކޮށްލާފައި އޮތް ލާންޗަށް އެރުމުގެ ކުރިން އަދިވެސް އެއްފަހަރު ލިޒީއަށް އޭނާ ބަލާލިއެވެ. އެއަށްފަހު ލާންޗަށް އެރިއެވެ. އެއާއެކު ވަކިވުމުގެ ސަލާމެއްގެ ގޮތުން ލިޒީ އަތްހޫރާލިއެވެ.\nފްލައިޓަކަށް އެރި ފުރަތަމަ ފަހަރު ކަމަށްވާތީ އައިރާއަށް ގޮނޑީގައި ހަމަޖެހިނުލެވުނެވެ. ބިރުގެންފައި އިންއިރު ޖެހިގެން އިން ނިޔާނުގެ އަތުގައި ހިފާލެވިފައި ވަނީ ކިހާ ބާރަކަކަށް ކަމެއް އައިރާއަކަށް ނޭނގުނެވެ. ފްލައިޓް ވެލާނާ އިންޓަރނޭޝަނަލް އެއަރޕޯޓުގައި ޖެއްސުމަށްފަހު ޕަސެންޖަރުން ފޭބުމަށް ގޮވާލެވުނު ހިނދު އައިރާގެ ސީޓުބެލްޓު ނިޔާނު ނައްޓާލަދިނެވެ. ނިޔާނުގެ އަތުގައި އައިރާ ހިފަހައްޓާލި ހިސާބު ރަތްވެ ވަރުނަގާފައި ހުރިތަން އައިރާއަށް ފެނުނީ އެވަގުތުއެވެ.\n"ސޮރީ" ނިޔާނުގެ އަތުގައި ފިރުމާލުމާއެކު އައިރާ ބުންޏެވެ. ނިޔާނު އޭނާއަށް ޖަވާބު ދިނީ ލުއި ހިނިތުންވުމަކުންނެވެ.\nމާލެއަށް އެރުމާއެކު ނިޔާނާއި އައިރާއާ ޖުވައިން ވަކިވެއްޖެއެވެ. އެ ދެމަފިރިންނަށް އަދިވެސް އެއްފަހަރު ކައިވެނީގެ މަރުޚަބާ ކިޔާފައެވެ. އަދި ކޮންމެވެސް އިރަކުން އެންމެން ދިމާވާން ވާނެއޭ ޖުވައިން ބުންޏެވެ. ނިޔާނު ޓެކްސީއެއް ހޯދުމަށްފަހު އައިސް އައިރާގެ ފޮށި ގެނެސް ކާރުގެ ޑިކީއަށް ލިއެވެ. އަދި ފަހަތު ސީޓަށް ދެމީހުން އެކުގައި އެރިއެވެ.\nހެނދުނު ސްކޫލަށް ދާވަރަށްވުރެ މައުރީންގެ ހާލު ދެރައެވެ. ފެންފޮތި އަޅާއިރު ވެސް ހުންމަޑުވާ ގޮތެއްނުވިއެވެ. ރެއިން ފެށިގެން ރޫބީނާ ހަގަޑިން މައުރީނަށް ބޭސް ދިނެވެ. މައުރީންއަށް ލުއި ކާއެއްޗެއް ތައްޔާރުކޮށްގެން އެ ހިފައިގެން އައިސް މައުރީންގެ ކޮޓަރީގައި ރުބީނާ އިނީ ދަރިފުޅަށް ކާއެއްޗެއް ދެވޭތޯއެވެ. ހުމުގެ ސަބަބުން އަނގަ ހިތިވެފައި އިން މައުރީން ކުޑަކުއްޖަކު ފަދައިން ނުކާން ބޮޑާ ހާކައެވެ. އެހެންނަމަވެސް ހަރުކަށި ކަމާއެކު ރުބީނާ ގަދަކަމުން ވެސް ދަރިފުޅަށް ކާންދޭން މަސައްކަތްކުރިއެވެ. މައުރީންގެ ހަށިގަނޑުގައި ހަކަތަނެތި ހަމައެކަނި ބޭހުން ރަނގަޅު ނުވާނޭކަން އެނގޭތީއެވެ.\nއެޕާޓްމެންޓުގެ ދޮރުހުޅުވާލަފައި އައިރާ ގޮވައިގެން ނިޔާނު އެތެރެއަށް ވަނެވެ. މީހަކު ފެންނަން ނެތުމުން ފުރަތަމަ ނިޔާނު ހީކުރީ އެންމެން ނިދާފައި ތިބީ ކަމަށެވެ. އެހެންނަމަވެސް އެތެރެއިން ރުބީނާގެ އަޑު އިވުނެވެ.\n"މަންމާ!... މަންމާ!..." ނިޔާނުގެ އަޑު ރުބީނާއަށް އިވުމުން އޭނާ ހައިރާންވިއެވެ. މިހާ އަވަހަށް ނިޔާނު އައީމައެވެ. އޭނާ ހީކޮށްގެން ހުރީ ނިޔާނު އަނެއްކާ ވެސް ފުރީ އޮފީސް ދަތުރެއްގައި ކަމަށެވެ. އަތުގައި އޮތް ސޫޕުތަށި މައުރީންގެ އެނދުގެ އަރިމަތީ ކަބަޑުގައި ބަހައްޓާލާފައި ރުބީނާ ތެދުވިއެވެ. އެއާއެކު މައުރީން އަވަހަށް އޮށޯވެ ބޮލާއެކު ރަޖާ އަޅާލިއެވެ. ނަމަވެސް އޭނާގެ ހަރަކާތްތަކަށް ފަރުވާލެއްނެތި ރުބީނާ ކޮޓަރިން ނުކުމެގެން އައެވެ. ކުއްލިއަކަށް މީހާ ހުއްޓެވުމާއެކު ދެ ލޯ ބޮޑުވެގެން ދިޔައީ ފެނުނު މަންޒަރުންނެވެ.


Innan kamudhaa meehaku Bollywoodaku neiy: Sonakshi Sinha | Mihaaru\nއިންނަން ކަމުދާ މީހަކު ބޮލީވުޑަކު ނެތް: ސޮނާކްޝީ ސިންހާ\n21 ޖުލައި 2019 - 06:577comments\n"ބާއި އިންވައިޓް އޮންލީ" ކިޔާ ޝޯއެއްގައި ޒުވާން ބަތަލާ ބުނީ މައިންބަފައިން ވެސް ބޭނުން ވަނީ ވަރަށް އަހްލާގު ރަނގަޅު "ސުޝީލް" ފިރިހެނަކާ ރައްޓެހިވާން ކަމަށެވެ.\n"އެކަމަކު އެކަހަލަ މީހަކު ނެތް ބޮލީވުޑަކު. އަހަންނަކަށް ހިއެއް ނުވޭ އަހަންނަށާއި މައިންބަފައިންނަށް ވެސް ކަމުދާ ކަހަލަ ފިރިއެއް އަހަންނަށް ބޮލީވުޑަކުން ލިބޭނެހެންނެއް،" ސޮނާކްޝީ ބުންޏެވެ.\nއެކަމަކު މީގެ ކުރިން ބައެއް އެކްޓަރުންނާ އެކު ސޮނާކްޝީ ލޯބީގެ ގުޅުންތަކެއް ބޭއްވި ކަމަށް އަޑު އަރާފައިވެ އެވެ. އޭގެ ތެރޭގައި އޭނާއާ އެކު "ތޭވަރު" ކުޅުނު އަރުޖުން ކަޕޫރާއި "އާރް...ރާޖްކުމާރު" ކުޅުނު ޝާހިދު ކަޕޫރުގެ އިތުރުން މި އަހަރު ފިލްމު "ނޯޓްބުކް" އިން ތައާރަފުވި އެކްޓަރު ޒަހީރު އިގްބާލް ހިމެނެ އެވެ. އަދި ބަންޓީ ސަޖްދޭ ކިޔާ މީހަކާ ވެސް ސޮނާކްޝީ ރައްޓެހިވިކަމުގެ ވާހަކަތަކެއް ގިނަ ދުވަސްތަކެއް ވަންދެން ދެކެވުނެވެ.\nއެކަމަކު އެއިން އެއްވެސް މީހަކާ އެކު ލޯބީގެ ގުޅުމެއް ބޭއްވި ކަމަކަށް ސޮނާކްޝީ އެއްބަސްވެފައެއް ނުވެ އެވެ.\nނަމަވެސް 32 އަހަރުގެ ބަތަލާ ބުނީ ކުރިން އޭނާ ސެލެބްރިޓީއަކާ ލޯބީގެ ގުޅުމެއް ބޭއްވި ކަމަށާއި އެއްވެސް މީހަކަށް އެއީ ކާކުކަން ރޭކާނުލާ ކަމަށެވެ.\nކުރީގެ ދެ ތަރިން ކަމަށްވާ ޝަތުރަގަން ސިންހާ އާއި ޕޫނަމް ސިންހާގެ ހަމައެކަނި އަންހެން ދަރިފުޅު ބުނި ގޮތުގައި ލޯބިވެރިޔަކު އޭނާ އަށް ބޭވަފާތެރިވެއްޖެ ނަމަ އެފަދަ މީހަކަށް ދުވަހަކު ވެސް މާފުކުރުމެއް ނޯންނާނެ އެވެ.\n"އަހަރެން މި ވަގުތު ކައިވެންޏަކާ ދޭތެރޭ ނުވިސްނަން. މި ވަގުތު ފޯކަސް ހުރީ ކެރިއަރަށް. އަހަރެން ގަބޫލުކުރާ ގޮތުގައި ކައިވެންޏަކީ ވަގުތު ޖެހުނީމަ ވާނެ ކަމެއް. އަދި އެކަން ސިއްރެއް ވެސް ނުކުރެވޭނެ،" 2010 ގައި ފިލްމު "ދަބަންހް" އިން ބޮލީވުޑަށް ނުކުތް ބަތަލާ ބުންޏެވެ.\nSonakshi aai Zaheer , kon gulhumeh?\nސޮނާކްޝީއާ އެންމެ ފަހުން އަޅުވާކިޔާފައި ވަނީ ޒަހީރު.\nމިދިޔަ އެޕްރީލް މަހު ރިލީޒްކުރި "ކަލަންކް" ގެ ރޯލެއް ކުޅުނު ސޮނާކްޝީ މިހާރު އަންނަނީ އަންނަ މަހުގެ މަހުގެ2ގައި ރިލީޒް ކުރާ ފިލްމު "ޙާންދާނީ ޝަފަޙާނާ" އާއި އަންނަ މަހުގެ 15 ގައި ރިލީޒް ކުރާ "މިޝަން މަންގަލް" ވެސް ޕްރޮމޯޓް ކުރަމުންނެވެ. އަދި އަންނަ ޑިސެމްބަރު މަހުގެ 27 ގައި ރިލީޒްކުރާ "ދަބަންގް 3" ގެ މަސައްކަތް ވެސް އޭނާ އަންނަނީ ކުރަމުންނެވެ.\nއިތުރު ލިޔުންތައް ބޮލީވުޑް ބޮލީވުޑް ކައިވެނި ޝާހިދު ކަޕޫރު ސޮނާކްޝީ ސިންހަ\nމަލައިކާ އަކީ ވަރަށް ކެތްތެރި މީހެއް: އަރުޖުން


BREAKING NEWS: India In Anehkaaves Dhuniyey Ge Record Eh: Iyye 345000 Fassi - Vaguthu\nއިންޑިއާ އިން އިއްޔެ ވެސް ރެކޯޑް އަދަދެއްގެ މީހުން ކޮވިޑް-19 އަށް ފައްސިވެއްޖެއެވެ. ތަފާސް ހިސާބުތައް ދައްކާ ގޮތުގައި އިއްޔެ އިންޑިއާ އިން ވަނީ 345,147 މީހުން ކޮވިޑް-19 އަށް ފައްސިވެފައެވެ. އިންޑިއާއަކީ އެއްދުވަހެއްގައި ދުނިޔެ އިން ވެސް މިހައި ގިނަ އަދަދެއްގެ މީހުން ކޮވިޑަށް ފައްސިވި ފުރަތަމަ ގައުމެވެ.\nއެންމެ ހާލަތު ގޯސްވި އެމެރިކާގައި ވެސް އެންމެ ގިނަ އަދަދެއްގެ މީހުން ކޮވިޑަށް ފައްސިވި ދުވަހު ކޮވިޑަށް ފައްސިވެފައި ވަނީ 307000 މީހުންނެވެ.\nނަމަވެސް ފާއިތުވި ތިން ދުވަހު ވެސް އެމެރިކާ އިން ވަނީ އެއަށްވުރެ ގިނަ މީހުން ކޮވިޑަށް ފައްސިވެފައެވެ.\nއިއްޔެ އިންޑިއާ އިން ވަނީ ކޮވިޑް ޖެހިގެން މަރުވި މީހުންގެ އަދަދު ވެސް ރެކޯޑް މިންވަރަކަށް އިތުރުވެފައެވެ. އިއްޔެ ކޮވިޑް ޖެހިގެން އިންޑިއާ އިން 2621 މީހުން މަރުވިއެވެ. އިއްޔެ އަކީ މިހާތަނަށް ކޮވިޑް ޖެހިގެން އިންޑިއާ އިން އެންމެ ގިނަ އަދަދެއްގެ މީހުން މަރުވި ދުވަހެވެ.\nބައެއް މީޑިއާ ރިޕޯޓްތައް ބުނާ ގޮތުގައި ކޮވިޑް ޖެހިގެން މަރުވާ މީހުންގެ އަދަދުގެ ގޮތުގައި ސަރުކާރުން އިއުލާން ކުރާ އަދަދަށްވުރެ ހަގީގަތުގައި ކޮވިޑް ޖެހިގެން މަރުވާ މީހުންގެ އަދަދު އެތައް ގުނައެއް އިތުރުވާނެއެވެ. މަރުވާ މީހުންގެ ރަސްމީ ހިސާބުތައް އެންމެ ރަނގަޅަށް ސަރުކާރަށް ވެސް ނުބެލެހެއްޓޭ ކަމަށް ރިޕޯޓްތައް ބުނެއެވެ.\nއޭޕްރީލް 24, 2021 12:16\nއަދިވެސް މުސްލިމުންނައް އަނިޔާކުރޭ.ތިމީހުން ތީ ގަދަ ބައެއްނު ބުނަން ރަގަޅު ވާހަކައެއް ތީ ހަމަ އިންޑިޔާއައް ވާނެގޮތް\nއޭޕްރީލް 24, 2021 15:12\nއިންޑިޔާ މީހުންގެ އަދަދުތައް ހާދަ ޤަބޫލުނުކުރެވެޔޭ


Addu City Council ge6Membarunge Votun,eCouncil ge SG ge Ithubaaru neiy kamah Faaskoffi - AO News\nއައްޑޫ ސިޓީ ކައުންސިލްގެ6މެމްބަރުންގެ ވޯޓުން، އެ ކައުންސިލުގެ ސެކްރެޓަރީ ޖެނެރަލް މުޙައްމަދު ސުޖާޢުގެ އިތުބާރު ނެތްކަމަށް ފާސްކޮށްފިއެވެ.\nއެ ކައުންސިލުގެ ޖަލްސާގައި ޝުޖާއުއާއި އެއްކޮޅަށް5މެމްބަރުން ވޯޓު ދެއްވާފައިވާއިރު، ސިޓީ ކައުންސިލްގެ މި ބައްދަލުވުމުގައި ކައުންސިލްގައި ހިމެނިވަޑައިގަންނަވާ އެއް މެމްބަރަކު ބައިވެރިވެވަޑައިނުގަންނަވައެވެ.\nޝުޖާއު، އައްޑު ސިޓީ ކައުންސިލްގެ އެސްޖީގެ މަގާމަށް އައްޔަން ކުރުމަށް ސިޓީ ކައުންސިލުން ފާސްކޮށް، މަގާމަށް އައްޔަން ކޮށްފައިވަނީ ފާއިތުވި އަހަރުގެ ޑިސެމްބަރުމަހުގެ 8 ވަނަ ދުވަހުއެވެ. އޭނާ އެ މަގާމަށް އޭރު އައްޔަން ކޮށްފައިވަނީ އައްޑޫ ސިޓީގެ މޭޔަރު އަލީ ނިޒާރު ރަށުގައި ނޫޅުއްވަނިކޮށެވެ.\nޝުޖާއު މަގާމުން ވަކިކުުރުމުގެ މައްސަލަ ކުއްލި މައްސަލައެއްގެ ގޮތުގައި މަރަދޫ ދާއިރާގެ މެމްބަރު އަހުމަދު ނާދިރު ސިޓީ ކައުންސިލަށް ހުށަހަޅުއްވާފައިވަނީ ފަސް މެމްބަރުން ސޮޔާއެކުގައެވެ.\nއެހެންނަމަވެސް އޭނާގެ މައްޗަށް އުފުލާފައިވާ އިތުބާރު ނެތް ކަމުގެ މައްސަލައަކީ ކޮބައިކަމެއް ސާފެއް ނުވެއެވެ.\nކައުންސިލްތަކަށް ސެކެރެޓަރީ ޖެނެރަލުން އައްޔަން ކުރަނީ ސިވިލް ސަރވިސް ކޮމިޝަނުން ބާއްވާ އިންޓަރވިއު އާއި ޚާއްސަ އިމްތިހާންތަކެއް ވެސް ބޭއްވުމަށްފަހުއެވެ. އަދި ސިވިލް ސަރވިސް ކޮމިޝަނުން ހޮވާ އެސްޖީން މަގާމަށް އައްޔަން ކުރުމުގެ ކުރިން ކައުންސިލްގެ ރުހުން ހޯދަން ޖެހެއެވެ.\nއެހެންނަމަވެސް، އެސްޖީން މަގާމުން ވަކި ކުރުމަށް ކައުންސިލްގެ ރުހުން ހޯދަން ޖެހޭކަމަށް ގާނޫނުގައި ބަޔާން ކޮށްފައެއް ނުވެއެވެ.\nއެހެންކަމުން، އައްޑޫ ސިޓީ ކައުންސިލްގެ އެސްޖީގެ އިތުބާރު ނެތްކަމަށް ކައުންސިލްގެ މެމްބަރުންގެ ވޯޓުން ނިންމި ކަމުގައިވި ނަމަވެސް އޭނާ މަގާމުން ވަކިކުރުމަށް ހަމަޖެހިފައި ވާކަމެއް އަދި ޔަގީން ކުރެވިފައެއް ނުވެއެވެ.\nއައްޑު ސިޓީއައްޑޫ ސިޓީ ކައުންސިލް\nއޭޕްރީލް 6, 2022\nGanoon ranglha neygi liyefaiva kan haamavey. Ganoonugai v saaf bahun onnaane council in ithubaaruneh kamah faas koffinama magaamu gelleyne vaahaka


ޞިއްޙަތު Archives - Naalaafushi\nMay 27, 20150Comments0Like Like 632\nނިންޖަކީ އަހަރެމެން ގެ ހަޔާތަށް ވަރަށް މުހިއްމު އެއްޗެކެވެ. ދުވާލުގެ ވަގުތުތައް ހިތްހަމަޖެހުމުގައި ހޭދަކޮށްލެވޭނީ ރޭގަނޑު ގެ ނިދި ފުރިހަމައަށް ލިބިގެންކަން ޔަގީނެވެ. އެކިމީހުންނަށް ނިދަން ބޭނުންވާ މިންވަރު ތަފާތު ވެއެވެ. އެވްރެޖްގޮތެއްގައި ރެއަކާއި\nMay 20, 20150Comments0Like Like 614\nދުންފަތުގެ އިސްތިއުމާލުކުރަން ހުއްޓާލަން ނިންމުމަކީ ދުންފަތާއި ނުލައި ދިރިއުޅުން ހޭދަކުރުމަށް އެޅޭ ފުރަތަމަ ފިޔަވަޅެވެ. ދުންފަތުގެ އިސްތިއުމާލުކުރުން ހުއްޓާލުމަށް ވަރަށްގިނަ މަސައްކަތް ކުރަންޖެހެއެވެ. ދުންފަތުގެ އިސްތިއުމާލުކުރުން ހުއްޓާލުމަކީ އެކަމަށް ވަގުތު ބޭނުންވާނެ ކަމެކެވެ. ނަމަވެސް\nMay 17, 20150Comments0Like Like 655\nކަންކުން ފަތަކީ ދިވެހިންގެ ކެއުމުގައި ވަރަށް ގިނައިން ބޭނުންކުރާ ފަތްޕިލާވެލީގެ ބާވަތެކެވެ. ކަންކުން ފަތުން ލިބިދޭ ބައެއް ޞިއްޙީ ފައިދާތައް ހ. ސަރުބީ ދަށްކުރުން : ކަންކުން ފަތަކީ ހަށިގަނޑުގެ ބަރުދަން ލުއިކުރުމަށާއި، ސަރުބީގެ\nMay 13, 2015 May 13, 20150Comments0Like Like 628\nއަލްފާ ތެލެސީމިޔާ އަކީ ލޭގައި ހިމެނޭ ހީމަގްލޯބިން ގައިވާ އުނިކަމަކުން ވާގޮތެކެވެ. ނުވަތަ މިއީ އަލްފާ ޗެއިން އުނިވުމުން ވާގޮތެކެވެ. ހީމަގްލޯބިން އަކީ ލެއަށް ރަތްކަން ގެނެސްދީ، ހަށިގަނޑުގެ ހުރިހާ ހިސާބަކަށް އޮކްސިޖަން ފޯރުކޮށްދޭ\nMay 12, 2015 May 13, 20150Comments0Like Like 771\nބީޓާ ތެލަސީމިޔާ އަކީ ލޭގައި ހިމެނޭ ހީމަގްލޯބިން ގައިވާ އުނިކަމަކުން ވާގޮތެކެވެ. ނުވަތަ މިއީ ބީޓާ ޗެއިން އުނިވުމުން ވާގޮތެކެވެ. ހީމަގްލޯބިން އަކީ ލެއަށް ރަތްކަން ގެނެސްދީ، ހަށިގަނޑުގެ ހުރިހާ ހިސާބަކަށް އޮކްސިޖަން ފޯރުކޮށްދޭ\nMay 10, 20150Comments0Like Like 645\nކޮޕީ ފަތް ކޮޕީ ފަތަކީ ދިވެހިންގެ އާންމު ކެއުމުގައި ވަރަށް ގިނައިން ބޭނުންކުރާ ފަތުގެ ބާވަތެކެވެ. ކޮޕީ ފަތުން ލިބިދޭ ބައެއް ޞިއްޙީ ފައިދާތައް ކޮޕީ ފަތުން ހަކަތަ ލިއްބައިދެނީ ވަރަށް މަދުންނެވެ. މިފަތުގައި


Male' ge ithuru maguthakeh hedhumuge masahkaiy RDC in fashaifi | Jazeera\tމާލޭގެ އިތުރު މަގުތަކެއް ހެދުމުގެ މަސައްކަތް ފަށައިފި - Jazeera\nމާލޭގެ އިތުރު މަގުތަކެއް ހެދުމުގެ މަސައްކަތް އާރުޑީސީން ފަށައިފި\nޖަވިޔަނި June 24, 2021 141 views1\nމާލޭ ސްޓްރީޓް ސްކޭޕިންގް ޕޮރޮޖެކްޓްގެ ދަށުން ފްލޫނިޔާ މަގުގެ ބްލޮކް ތިނެއްގެ މަސައްކަތް ރޯޑް ޑިވެލޮޕްމެންޓް ކޯޕަރޭޝަން (އާރުޑީސީ) އިން ފަށައިފި އެވެ.\nއާރުޑީސީން ބުނިގޮތުގައި މާލޭ ސްޓްރީޓް ސްކޭޕިން ޕްރިޖެކްޓްގެ ދަށުން މިހާރު ކުރިއަށްދަނީ މާފަންނު ހުޅަނގު ޕޭސް 1 އަދި ސެގްމަންޓް 1 ގެ މަސައްކަތްތަކެވެ. އެގޮތުން އިއްޔެ ފެށި ފްލޫނިޔާ މަގުގެ ބްލޮކް ތިނެއްގެ މަސައްކަތް ކުރިއަށް އޮތް 14 ދުވަސްތެރޭގައި ނިންމުމަށް މަސައްކަތްކުރަމުން އަންްނަކަމަށް އެ ކުންފުނިން ބުންޏެވެ.\nއާރުޑީސީން ބުނިގޮތުގައި 2019 ވަނަ އަހަރުފެށި މާލޭ ސްޓްރީޓް ސްކޭޕިންގ ޕްރޮޖެކްޓްގެ ދަށުން މިހާރުވަނީ މާފަންނުގެ ގިނަ މަގުތަކެއް ހަދާ ނިންމާލައިފަ އެވެ. އަދި ގިނަ މަގުތަކެއް އާންމުންނަށް ހުޅުވާލާފައިވެސްވެއެވެ.\nއާރުޑީސީއާ ހަވާލުކޮށްގެން ހިންގާ މި މަޝްރޫއަކީ 462 މިލިއަން ރުފިޔާ ހަރަދުކޮއްގެން ހިންގާ މަޝްރޫއެކެވެ.\nމި މަޝްރޫއުގެ ދަށުން މާލޭގެ މަގުތަކުގައި ފެންބޮޑުވާ މައްސަލައާއި ޕާކިންގެ މައްސަލައަށް ހައްލެއް އަންނާނެއެވެ. އަދި މި މަޝްރޫއުގެ ދަށުން ހިނގާބިނގާވެ އުޅުމަށް ފަސޭހަވާނެ ގޮތަށް ގާތްގަނޑަކަށް 416 މަގެއް ތަރައްގީ ކުރެވިގެންދާނެއެވެ.\nޖާނަ ލިސްޓުންނޭ ކިޔާފަ އާގުރާނިވެސް މިމީހުން ލިޔެފާނެ ދޯ!\nބަލަ މާލޭގާ އާމަގުތަކެއް ނަހަދައެވެ. ތިއީވކުރީންވެސް ހަދާފަ ހުރި މަގު ތަކެއް މަރާމާތު ކުރަނީ އެވެ. ހެޔޮނުވާނެ! އޮޅޭގޮތައް ޚަބަރު ނުލިޔެބަލަ.


Modi ge dhathurufulhaa dhekolhah feshi muzaaharaa thah mulhi Bangladesh ah fethurijje - vNews.mv\nމޯދީގެ ދަތުރުފުޅާ ދެކޮޅަށް ފެށުނު މުޒާހަރާތައް މުޅި ބަނގްލަދޭޝްއަށް ފެތުރިއްޖެ\nސައިފް އަޒްހަރު 28 March 2021, 19:44\nއިންޑިއާގެ ބޮޑުވަޒީރު ނަރެންދުރަ މޯދީ ބަނގްލަދޭޝްއަށް ކުރެއްވި ދަތުރުފުޅާ ދެކޮޅަށް ފެށުނު މުޒާހަރާތައް މުޅި ބަނގްލަދޭޝްއަށް ފެތުރިއްޖެއެވެ.\nމައްސަލަ އިތުރަށް ހޫނުވީ، މޯދީގެ ދަތުރުފުޅާ ދެކޮޅުހެދުމަށް ބަނގްލަދޭޝްގެ ހަޒްރަތޭ އިސްލާމް ނަމަކަށްކިޔާ ޖަމާއަތެއްގެ ސަޕޯޓަރުން މަގުތަކަށް ނުކުމުގެ ކުރި މުޒާހަރާގެ ތެރެއަށް ފުލުހުން ބަޑިޖަހައި 10 މީހުން މަރާލުމާ ގުޅިގެންނެވެ.\nއިންޑިއާގެ ބޮޑުވަޒީރު ނަރެންދުރަ މޯދީ ބަނގްލަދޭޝްއަށް ވަޑައިގެންނެވީ މިދިޔަ ހުކުރު ދުވަހުއެވެ.\nމޯދީ ބަނގްލަދޭޝްއަށް ވަޑައިގެންނެވީ އެގައުމުގެ 50 ވަނަ މިނިވަންދުވަސް ފާހަގަކުރުމާއި، ބަނގްލަދޭޝްގެ މިނިވަންކަމުގެ ބާނީ ޝައިޚް މުޖީބުއްރަހްމާންގެ އުފަންދުވަސް ފާހަގަކުރުމަށް ބޭއްވި އިހުތިފާލުގައި ބައިވެރިވެވަޑައި ގަތުމަށެވެ.\nމޯދީ ބަނގްލަދޭޝްއިން ފުރާވަޑައިގެންނެވީ ބޮޑުވަޒީރު ޝައިޚް ހަސީނާއަށް 1.2 މިލިއަން ޑޯޒްގެ ކޮވިޑް ވެކްސިން ހަދިޔާކުރެއްވުމަށް ފަހުގައެވެ.\nއެހެން ނަމަވެސް، މޯދީއާއި، އޭނާގެ ހަރުކަށި ބީޖޭޕީގެ ސަރުކާރުން އިންޑިއާގެ މުސްލިމުންނާ ދެކޮޅަށް ހިންގާ ޖަރީމާތަކާ ނުރުހުން ފާޅުކޮށް އަޑުއުފުލަން ހުކުރު ދުވަހު މަގުތަކަށް ނުކުތް މީހުންގެ ގަޔަށް ފުލުހުން ބަޑިޖެހުމުގެ ސަބަބުން5މީހުން މަރުވިއެވެ. އަދި އިއްޔެ6މީހުން މަރުވިއެވެ.\nމިހާރު މުޒާހަރާތައްވަނީ މުޅި ބަނގްލަދޭޝްއަށް ފެތުރިފައެވެ.\nމުޒާހަރާ ކުރާ ހަޒްރަތޭ އިސްލާމްގެ އެތައްސަތޭކަ ބަޔަކު މިއަދުވަނީ ބަނގްލަދޭޝްގެ އިރުމަތީ ބްރަހަމްބާރިއާ އަވަށުގައި ހިންދޫންގެ ފައްޅިތަކަށާއި، ރޭލަކަށްވެސް ހަމަލާދީ، ބޮޑެތި ހަމަނުޖެހުން ހިންގާފައެވެ.\nއަދި އެ އަވަށުގެ ސަރުކާރުގެ އެތައް އޮފީހެއްގައިވެސް ހުޅުޖަހާފައިވާ ކަމަށް މީޑިއާއިން ބުނެއެވެ. އަދި ދެބަހެއްގައިވެސް އަލިފާން ރޯކޮށްލާފައި ވެއެވެ.\nމިކަމުގެ ތެރޭގައި މުޒާހަރާ ކުރާ މީހުންނާއި، ފުލުހުންނާ ދެމެދު ވަރުގަދަ ކުރިމަތިލުންތަކެއް ހިނގައި އެތައްބަޔަކަށް އަނިޔާވެފައިވާ ކަމަށްވެސް ޚަބަރުތައް ބުނެއެވެ. މުޒާހަރާ ކުރާ މީހުންވަނީ ފުލުހުންނަށް އޮށްގަލުން ހަމަލާދީފައެވެ.\nވެރިރަށް ޑާކާގެ ރަށްބޭރުގައި އޮންނަ ނަރަޔަންގަންޖްގައި އޮނާއި ވެލިބަސްތާ ޖަހައިގެން މަގުތައް ބަންދުކުރުމުން ފުލުހުންވަނީ ރަބަރު ވަޒަނާއި، ކަރުނަ ގޭހުން އެމީހުންނަށް ހަމަލާދީފައެވެ. މިކަމުގެ ސަބަބުންވެސް އެތައްބަޔަކު ޒަޚަމްވިކަމަށް ރިޕޯޓްތައް ބުނެއެވެ.\nބަންގްލަދޭޝް އިންޑިޔާ ނަރެންދުރަ މޯދީ ދުނިޔެ


groupbin semi- final ah - gaumu - quarter-final ah - Thahlihi aai At\nމިނިވަންކަޕް ފުޓްސަލް މުބާރާތް: ބްރޫޕްބީން ސެމީއަށް ...\nމިނިވަންކަޕް ފުޓްސަލް މުބާރާތް 2019: ގްރޫޕް ...\nމިނިވަންކަޕް ފުޓްސަލް މުބާރާތް 2019 ގެ ގްރޫޕް ބީގެ އެއްވަނަ ޓީމްގެ ގޮތުގައި ގައުމު އެފްސީ ސެމީފައިނަލަށް ދަތުރުކޮށްފިއެވެ.\nގައުމު އެފްސީ ގްރޫޕްބީގެ އެއްވަނަޓީމްގެ ގޮތުގައި ސެމީފައިނަލަށް ހޮވުނީ ގްރޫޕް ބީގެ އެންމެ ފަހުމެޗްގައި ވައިކިންގުއާއި ބައްދަލުކޮށް ކުޅުނުމެޗް5ލަނޑު 1 ލަނޑުން ކާމިޔާބުކޮށްގެންނެވެ.\nބުރާސްފަތި ދުވަހު ހަވީރު ކުޅެވުނު މިމެޗްގައި ގައުމުގެ ފުރަތަމަ ލަނޑު ފުރަތަމަ ހާފްގައި ވިޝަލް ކާމިޔާބުކޮށްދީފައިވާއިރު ވައިކިންގު ކުޅުންތެރީންނަށްވެސް ލަނޑު ޖަހާނެ ގިނަ ފުރުސަތުތަކެއް ފުރަތަމަ ހާފްގައި ލިބިފައިވެއެވެ. އެހެންނަމަވެސް އެއިން އެއްވެސް ފުރުސަތެއް ފުރަތަމަ ހާފް ނިމުނުއިރުވެސް އެޓީމުގެ ކުޅުންތެރީންނަށް ކާމިޔާބު ނުކުރެވުނެވެ.\nމިމެޗްގެ2ވަނަ ހާފްގެ ކުޅުންފަށައިގެން ކުޑައިރުކޮޅެއްގެ ތެރޭގައި ވައިކިންގުންވަނީ ލަނޑެއް ކާމިޔާބުކޮށް މެޗްގެ ނަތީޖާ ހަމަހަމަކޮށްފައެވެ. މިލަނޑު އެޓީމަށް ކާމިޔާބުކޮށްދިނީ ފާތިހު ހަސަންއެވެ.\nވައިކިންގުން ލަނޑެއް ކާމިޔބުކޮށް މެޗްގެ ނަތީޖާ ހަމަހަމަކުރުމުން ގައުމުގެ ކުޅުން ވަރަށް ބޮޑުތަން ރަގަޅުކޮށް ފަހުހާފްގެ ކުޅުން ނިމުމުގެ ކުރީން އެޓީމުންވަނީ އިތުރު4ލަނޑުޖަހާ މެޗްގެ ނަތީޖާ5-1 އަށް ބަދަލުކޮށްފައެވެ. ގައުމުން ފަހުހާފްގައި ކާމިޔާބުކުރި4ލަނޑު ކާމިޔާބުކޮށްދިނީ ސަބާހު ، އަކުރަމް އަބްދުއްރަޝީދު ، ހަސަމް އަބްދުއްސަމަދު އަދި ވިޝާލްއެވެ.\nމިމެޗްގެ މޮޅު ކުޅުންތެރިއަކަށް ހޮވުނު ގައުމު ޓީމުގެ އަކުރަމް އަބްދުއްރަޝީދަށް މޭންއޮފްދަމެޗްގެ ޓްރޮފީ ހަވާލްކޮށްދެއްވީ މިމެޗްގެ ޝަރަފްވެރިމެހްުމާނު ސ.އަތޮޅުމަދަރުސާގެ ލީޑިންގ ޓީޗަރ އަޝްރަފެވެ.\nމިމެޗުން ގައުމު މޮޅުވުމުން އެޓީމަށް4މެޗުން 10 ލިބި ގްރޫޕްގެ 1 ވަނަ ލިބިފައިވާއިރު ، މިގްރޫޕުން ދެވަނައަށް ހޮވުނު މިދިޔަ އަހަރުގެ ޗެމްޕިއަން ތައްލިހިއަށް ލިބިފައިވަނީ 8 ޕޮއިންޓެވެ. މިގްރޫޕުގެ3ވަނައަށް ހޮވުނު އޭޓީއަށް7ޕޮއިންޓް ލިބިފައިވާއިރު ކެނެރީފަށް ލިބިފައިވަނީ3ޕޮއިންޓެވެ.\nގްރޫޕް ބީގެ އެއްވަނަ ޓީމެއްގެ ގޮތުގައި ގައުމު ސެމީފައިނަލަށް ހޮވުނުއިރު މިބްރޫޕްގެ2ވަނަޓީމަކަށް ހޮވުނު އެންމެފަހުގެ ޗެމްޕިއަން ތައްލިހިއާއި3ވަނަ ޓީމަކަށް ހޮވުނު އޭޓީވަނީ ކްއާޓާފައިނަލަށް ހޮވިފައެވެ.\nމިނިވަންކަޕް ފުޓްސަލް މުބާރާތް 2019: ގްރޫޕް އޭގެ 1 ވަނަޓީމްގެ ގޮތުގައި ރިސޯޓްބޯއިސް ސެމީފައިނަލަށް\nވިޝަލްގެ2ވަނަ ހެޓްރިކާއެކު އޭޓީއަތުން ގައުމު މޮޅުވެއްޖެ\nދިރާގާއި މީޑިއާނެޓުން ވޯލްޑްކަޕް ދައްކާނެ\nރަޝިއާގައި މިއަހަރު ބާއްވާ ފީފާ ވޯލްޑް ކަޕްގެ މި ސަރަހައްދުގެ އޮފިޝަލް ބްރޯޑްކާސްޓަރަކީ ޕަބްލިކް ސާވިސް މީޑިއާ (ޕީއެސްއެމް) ...\nބެސްޓް ފުޓްސަލް މުބާރާތް 2018: ފުރަތަމަމެޗް ބޮޑުތަފާތަކުން ކާމިޔާބުކުރީ ޔުނައިޓެޑް ބްރަދާސް\n” ބެސްޓް ފުޓްސަލް މުބާރާތް 2018 ” ގެ ނަމުގައި ހުޅުމީދޫ ޕޮލިސްސްޓޭޝަނުގެ ދަނޑުގައި ރޭ ފެށުނު ފުޓްސަލް ...


Madrid ge coach akah Spain ge gaumee coach Lopetegui\nމެޑްރިޑްގެ ކޯޗަކަށް ސްޕެއިންގެ ގައުމީ ކޯޗު ލޮޕެޓެގީ\nސްޕެއިންގެ ގައުމީ ޓީމުގެ ކޯޗް ހުލެން ލޮޕެޓެގީ، ވޯލްޑްކަޕަށް ފަހު އޭނާ ރެއާލް މެޑްރިޑާ ހަވާލު ވާނެ ---\nމާގަމު ހުސްވެފައިވާ ރެއާލް މެޑްރިޑްގެ ކޯޗަކަށް، ސްޕެއިންގެ ގައުމީ ޓީމުގެ ކޯޗް ހުލެން ލޮޕެޓެގީ ހަމަޖައްސައިފި އެވެ.\nކުރިން ރެއާލް މެޑްރިޑަށް ކުޅުނު ކީޕަރު ލޮޕެޓެގީ ރެއާލްއާ އެކު ރަސްމީކޮށް ކޮންޓްރެކްޓްގައި ސޮއި ކުރާނީ ކުރިއަށް އޮތް ވޯލްޑަކަށް ފަހު އެވެ. ޖެހިޖެހިޖެހިގެން ތިން އަހަރު ރެއާލްއަށް ޗެމްޕިއަންސް ލީގް ހޯދައިދިން ފްރާބންސްގެ ޒައިނުއްދީން ޒިދާން ވަނީ މިދިޔަ މަހު 31 ވަނަ ދުވަހު އެ ޓީމުގެ ކޯޗު ކަމުން ކުއްލިގޮތަކަށް އިސްތިއުފާ ދީފަ އެވެ.\nރެއާލް މެޑްރިޑްގެ ޒުވާން ޓީމަށް ކުރިން ކޯޗު ކޮށްދިން، ލޮޕެޓެގީ ވަނީ ޕޯޓޯއަށްވެސް ކޯޗު ކޮށްދީފަ އެވެ. ސްޕެއިންގެ ސީނިއާ ގައުމީ ޓީމުގެ ކޯޗު ކަމާ އޭނާ ހަވާލުވީ ޕޯޓޯއަށް ތިން އަހަރު ކޯޗު ކޮށްދިނުމަށް ފަހު އެވެ. އޭނާގެ ކޯޗު ކަމުގެ ދަށުން ސްޕެއިން އަދި އެއްވެސް މެޗަކުން ބަލިވެފަ އެއް ނުވެ އެވެ.\nޔޫރޯ 2016 ގެ ފަހުން މެޗަކުން ބަލި ނުވެ ވޯލްޑްކަޕަށް ދާ ހަމައެކަނި ޓީމަކީ ސްޕެއިން އެވެ. އޭނާ ވަނީ ސްޕެއިންގެ ޒުވާން ޓީމު ތަކަށް ކޯޗު ކޮށްދީ ކާމިޔާބު ހޯދާފަ އެވެ. އޭނާގެ ކޯޗު ކަމުގެ ދަށުން އިޓަލީ އާއި އާޖެންޓީނާ އާ ދެކޮޅަށް ސްޕެއިން ދެއްކި ކުޅުމާއެކު ސްޕެއިން އަކީ މިފަހަރުގެ ވޯލްޑްކަޕުގައި ފޭވަރިޓަކަށް ވާނެ ކަމަށް ގިނަ ބަޔަކު ގަބޫލު ކުރެ އެވެ.\nރެއާލްގެ ކޯޗު ކަން ލޮޕެޓެގީއާ ހަވާލު ކުރީ، އެ ޓީމުން ޝޯޓްލިސްޓް ކުރި ކޯޗުންގެ ތެރެއިން އެ ޓީމުން ގެންނަން މަސައްކަތް ކުރި ކޯޗުންނަށް ހުށަހެޅި ހުށަހެޅުމަށް އެ ކޯޗުން އާނ ބަސް ނުބުނުމުންނެވެ.\nރެއާލްގެ އެންމެ ފުރަތަމަ ޓާގެޓަކަށް ހެދީ، ޓޮޓެންހަމްގެ ކޯޗް މައުރީޝިއޯ ޕޮޗެޓިނޯ އެވެ. ނަމަވެސް އޭނާ ވަނީ އެންމެ ފުރަތަމަ ވެސް ރެއާލުގެ ހުށަހެޅުމަށް ނޫނެކޭ ބުނެފަ އެވެ. ޖަރުމަންގެ ގައުމީ ކޯޗް ޔޯކިމް ލޯ (ޔޯގީލޯ) އަށް ވެސް ރެއާލުން ހުށަހެޅި އެވެ.\nލޮޕެޓެގީގެ ކޯޗު ކަމުގެ ދަށުން ސްޕެއިން ކުޅޭ ފުރަތަމަ މެޗުގައި މި އަންނަ ހުކުރު ދުވަހު ނިކުންނާނީ ޕޯޗްގަލް އާ ދެކޮޅަށެވެ.\nރޮނާލްޑޯގެ ޕެނަލްޓީ މިސްވިޔަސް، ޔުވެންޓަސްއަށް މޮޅެއް\nޓޮޓެންހަމް މޮޅުވި ނަމަވެސް، ޕޮޗެޓީނޯއަށް އިތުރު މާޔޫސްކަން\nބަލިވުމުގެ ބަދަލުހިފައި، ޕީއެސްޖީން ގެންގޮމް ލަދުގަންނަވާލައިފި\nޗެލްސީ ބަލިވެ، ޗެމްޕިއަންސް ލީގު ޖާގައިގެ ރޭސް ހޫނުވެއްޖެ


Hulhumale medical facility hadhaafaivanee dhaulathuge milkuverikanneh bimehgai: Audit\n"މެޑިކަލް ފެސިލިޓީ ހަދާފައިވަނީ ދައުލަތުގެ މިލްކުވެރިކަން ނެތް ބިމެއްގައި"\nހުޅުމާލޭގައި ގާއިމުކޮށްފައިވާ މެޑިކަލް ފެސިލިޓީޒް: އެއީ ދައުލަތުގެ މިލްކުވެރިކަމެއް ނެތް ބިމެއް --\nކޮވިޑްގެ ބަލި މީހުންނަށް ފަރުވާ ދިނުމަށް ހުޅުމާލޭގައި ގާއިމް ކުރި މެޑިކަލް ފެސިލިޓީ ހަދާފައިވަނީ ދައުލަތުގެ މިލްކުވެރިކަން ނެތް ބިމެއްގައި ކަމަށް އޮޑިޓަރު ޖެނެރަލްގެ އޮފީހުން ބުނެފި އެވެ.\nއެ އޮފީހުން އެކަން ހާމަކޮށްފައިވަނީ ކޮވިޑް-19 ގެ ބަލިމަޑުކަމާއިި ގުޅިގެން ނެޝަނަލް ޑިޒާސްޓާ މެނޭޖްމަންޓް އޮތޯރިޓީ ކުރި ހަރަދުތަކުގެ ކޮންޕްލަޔަންސް އޮޑިޓް ރިޕޯޓްގައެވެ. އޮޑިޓް އޮފީހުން ވަނީ އެ ރިޕޯޓް މިއަދު އާންމުކޮށްފައެވެ. ރިޕޯޓްގައި ގިނަ މައްސަލަތަކެއް ފާހަގަކޮށްފައިވެއެވެ.\nއެ ރިޕޯޓްގައި ބުނެފައިވަނީ މެޑިކަލްު ފެސިލިޓީއަކަށްު އިމާރާތް ބަދަލުކުރުމަށްު 4,687,967 ރުފިޔާ ހަރަދުކޮށްފައިވާ ކަމަށެވެ. އަދި މެޑިކަލްު އެކިއުޕްމަންޓާއި އެހެނިހެން ހަރަދުތަކަމަށް 19,506,188 ރުފިޔާ ހަރަދުކޮށްފައިވާ ކަމަށެވެ. އެހެން ކަމުން މެޑިކަލް ފެސިލިޓީއަށް ޖުމްލަ 24,194,156 ރުފިޔާ ވަނީ ހަރަދުކޮށްފައެވެ.\nއޮޑިޓް ރިޕޯޓްގައި ބުނެފައިވަނީ މެޑިކަލް ފެސިލިޓީ ހަދާފައިވަނީ 2012 ވަނަ އަހަރު އަމިއްލަ ފަރާތަކަށް މޮރިޝަސްު ކޮމާޝަލްު ބޭންކްު (މޯލްޑިވްސް) އިން ދޫކުރި 4,315,153.75 ރުފިޔާގެ ލޯނަކަށް ރަހުނުކޮށްފައިވާ ބިމެއްގައި ކަމަށެވެ. އަދި ލޯން ނެގި ފަރާތުން ލޯން ދައްކާފައިނުވާތީ އެ ބިން ވިއްކާލުމުގެ އިހުތިޔާރު މޮރިޝަސް ބެންކަށް ސިވިލް ކޯޓުން ދީފައިވާ ކަމަށެވެ. އަދި އެ ބިމަކީ އެންމެ ތިން މަސް ދުވަހަށް އެޗްޑީސީން، އެންޑީއެމްއޭ ދޫކޮށްފައިވާ ބިމެއް ކަމަށްވެސް ވަނީ ބުނެފައެވެ.\nކޮވިޑްގެ ބަލި މީހުންނަށް ފަރުވާ ދިނުމަށް ހުޅުމާލޭގައި މެޑިކަލް ފެސިލިޓީ ގާއިމުކުރަން ފެށުމުން އެ ބިމާ ގުޅޭގޮތުން ނޫސްވެރިން ތަކުރާރުކޮށް ވަނީ ސުވާލުކޮށްފައެވެ. ޓްރީޓޮޕް ހޮސްޕިޓަލް ކައިރި އިމާރާތްކޮށްފައިވާ މެޑިކަލް ފެސިލިޓީ ހުރި ބިމާ ގުޅޭގޮތުން އޭރު އެއްވެސް ޖަވާބެއް އިދާރާތަކުން ދީފައެއް ނުވެއެވެ.\nއޮޑިޓާ ޖެނެރަލް އޮފީސް މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 ޑިޒާސްޓާ މެނޭޖްމެންޓް ސެންޓަރު


Teacherun hamavejje, kiyevumeh nuhutteyne: Minister\nޓީޗަރުން ހަމަވެއްޖެ، ކިޔެވުމެއް ނުހުއްޓޭނެ: މިނިސްޓަރު\nއެޑިއުކޭޝަން މިނިސްޓަރު ޑރ. އައިޝަތު އަލީ: އާ އަހަރު ފަށާއިރު ކިޔެވުން ނުހުއްޓި ކުރިއަށްދާނެ\nދިރާސީ އާ އަހަރު ފަށަން ތައްޔާރުވަމުން އަންނައިރު ބޭނުންވާ ވަރަށް ޓީޗަރުން ހަމަވެފައިވާ ކަމަށާއި ކިޔެވުން ފަށާއިރު ދަރިވަރުންނަށް ފިލާވަޅުތައް ނުގެއްލޭނެ ގޮތަށް އިންތިޒާމްތައް ހަމަޖައްސާފައިވާ ކަމަށް އެޑިޔުކޭޝަން މިނިސްޓްރީން ބުނެފި އެވެ.\nދިރާސީ އާ އަހަރާ ގުޅިގެން އެޑިޔުކޭޝަން މިނިސްޓްރީން މިއަދު ބޭއްވި ނޫސްވެރިންގެ ބައްދަލުވުމުގައި މިނިސްޓަރު ޑރ. އައިޝަތު އަލީ ވިދާޅުވީ ކިޔެވުން ފެށޭއިރު އެއްވެސް ސުކޫލެއްގައި ކިޔެވުން ނުހުއްޓޭނެ ކަމަށާއި 10 ވަނަ ދުވަހު ހުރިހާ ސުކޫލެއްގައި ކިޔަވައިދޭނެ ކަމަށެވެ. އަދިވެސް ޓީޗަރުން އިތުރުކުރުމުގެ މަސައްކަތް ހިނގަމުންދާ ކަމަށާއި ޓީޗަރަކު ނެތިގެން އެއްވެސް ދަރިވަރެއްގެ ކިޔެވުން ނުހުއްޓޭނެ ކަމުގެ ޔަގީންކަން ވެސް ދެއްވި އެވެ.\nމިނިސްޓަރު ވިދާޅުވީ ދިރާސީ އާ އަހަރު ރާއްޖޭގައި ކިޔަވައިދޭން އަންނަ ބިދޭސީ ޓީޗަރުން ވެކްސިން ފުރިހަމަކޮށްފައިވީ ނަމަވެސް ބިދޭސީ ޓީޗަރުން ފަސް ދުވަހުގެ ކަރަންޓީނު ވާން ޖެހޭނެ ކަމަށެވެ. ކަރަންޓީނުގައި ތިބޭ މުއްދަތުގައި ބިދޭސީ ޓީޗަރުން އޮންލައިންކޮށް ކިޔަވައިދޭނެ ކަމުގައިވެސް ވިދާޅުވި އެވެ.\nދަރިވަރުންގެ ކިޔެވުމަށް ބޭނުންވާ ފޮތްތައް މި އަހަރު ދެނީ ދެ ގޮތަކަށެވެ. އެއީ ޑިޖިޓަލް ފޮތްތާއި ހާޑް ކޮޕީ ފޮތްތަކެވެ. ގްރޭޑް ނުވައަކާއި ގުރޭޑް 11 އިގެ ދަރިވަރުންނަށް މިފަހަރު ކިވައިދޭނީ ޑިޖިޓަލް ފޮތް ބަޔަކުންނެވެ.\nމިނިސްޓަރު ވިދާޅުވީ ގިނަ ދަރިވަރުންނަށް މިހާރު ފޮތްތައް ހަވާލުކޮށްފައިވާނެ ކަމަށާއި ހާޑްކޮޕީ ނުދެވޭ ދަރިވަރުންނަށް ސޮފްޓް ކޮޕީ ދީފައިވާނެ ކަމަށެވެ.\n"ފޮތްތައް ފޮނުވުމުގެ މަސައްކަތް ވަރަށް ދުރާލާ ރާވައިގެން ގިނަ ފޮތްތަކެއް މިހާރު ވަނީ ދަރިވަރުންނަށް ދެވިފަ. ހާޑްކޮޕީ ފޯރުނުކޮށްދެވޭ ކުދިންނަށް އަޅުގަނޑުމެން ވާނީ ސޮފްޓްކޮޕީ ފޯރުކޮށްދީފަ. އެހެންވީމަ އެއްވެސް ގޮތަކުން ކިޔެވުން ކުރިއަށް ގެންދަން ދައްޗަކާ ދިމައެއް ނުވާނެ،" މިނިސްޓަރު ވިދާޅުވި އެވެ.\nދިރާސީ އާ އަހަރުގެ ކިޔެވުން ފަށާއިރު މިފަހަރު ރާއްޖޭގެ ބޮޑު ބައެއްގައި ކިޔެވުން ކުރިއަށް ގެންދާނީ ދަރިވަރުން ސުކޫލަށް ހާޒިރުކޮށްގެންނެވެ. މޮނީޓަރިންގައި އޮތް ރަށްތަކުގައި ކިޔަވައިދޭނެ ގޮތަކާއި މެދު އެރަށެއްގެ ޓާސްކްފޯހުން ގޮތްތަކެއް ނިންމާނެ ކަމަށާއި އެފަދަ ރަށްތަކުގައި ކުދިން ހާޒިރުކޮށްގެން ކިޔަވައިދެވޭ ނަމަ ކިޔަވައިދޭނީ ކުދިން ހާޒިރުކޮށްގެން ކަމަށްވެސް މިނިސްޓަރު ވިދާޅުވި އެވެ. ހާލަތު މާ ގޯސް ރަށްރަށުގައި ކިޔަވައިދޭނީ އޮންލައިންކޮށެވެ.\nމިފަހަރު ކިޔަވައިދޭނީ އާންމު ހާލަތުގައި ސެޝަންތައް ނަގައިދޭ ދިގުމިނަށެވެ. މާލެ ސަރަހައްދުގައި ސުކޫލްތަކުގެ ވެކްސިން ޕްރޮގްރާމް ނިމެންދެން ފުރަތަމަ ދެ ހަފްތާ ކިޔަވައިދޭނީ އެކި ގަޑިގަޑިއަށް ކުދިން ހާޒިރުކޮށްގެންނެވެ.\nމިނިސްޓްރީ އޮފް އެޑިއުކޭޝަން ދިރާސީ އާ އަހަރު ޑރ. އައިޝަތު އަލީ


Thimarafushi "Nirubaverin" Dheenaa Dhekolhu Kamah Bunumun Dhifaaee Vakeelun Rathah - Vaguthu\nތިމަރަފުށި "ނިރުބަވެރިން" ދީނާއި ދެކޮޅު ކަމަށް ބުނުމުން ދިފާއީ ވަކީލުން ރަތަށް\n2 މަސް ކުރިން ( ސެޕްޓެމްބަރު 29, 2021 )\nތިމަރަފުށީގައި ނިރުބަވެރި ހަރަކާތެއް ހިންގަން އުޅުމުގެ ކަމުގެ ތުހުމަތުގައި ހައްޔަރު ކުރި މީހުން\nތ. ތިމަރަފުށީގައި ނިރުބަވެރި ހަރަކާތްތަކެއް ހިންގަން އުޅުނު ކަމުގެ ތުހުމަތުގައި ހައްޔަރުކޮށްފައިވާ އަށް މީހުނާ ދިމާއަށް އެއީ އިސްލާމް ދީނާ ދެކޮޅު ބައެއް ކަމުގައި ދައުލަތުން ވިދާޅުވުމުން ދިފާއީ ވަކީލުން ވަރަށް ބޮޑަށް ނުރުހުން ފާޅު ކުރައްވައިފިއެވެ.\nމި އަށް މީހުން ވެސް ޝަރީއަތް ނިމެންދެން ބަންދުގައި ބައިތިއްބާފައިވާއިރު، މިއަދު ކުރިއަށް ގެންދިޔަ ޝަރީއަތުގެ އަޑުއެހުމަކީ ވެސް ބަންދު މުރާޖައާ ކުރުމަށް ބޭއްވި އަޑުއެހުމެކެވެ. މިހާރު ގާނޫނު އޮންނަ ގޮތުން ޝަރީއަތް ނިމެންދެން ކުރެވޭ ބަންދުތައް ވެސް 30 ދުވަހުން މުރާޖައާ ކުރަން ޖެހެއެވެ.\nމިއަދުގެ އަޑުއެހުމުގައި ވެސް ދައުލަތުން އެދިވަޑައިގަތީ ޝަރީއަތް ނިމެންދެން ކޮށްފައިވާ ބަންދު ދެމެހެއްޓުމަށެވެ. ސަބަބެއްގެ ގޮތުގައި ފާހަގަ ކުރެއްވީ ދައުލަތުގެ ހެކިންނަށް ނުފޫޒު ފޯރުވާނެ ހާލަތެއް އޮތުމާއި ކުށުގެ ތުހުމަތު ކުރެވޭ މީހުންގެ ސަބަބުން މުޖުތަމައަށް ނުރައްކާ ވެދާނެ ހާލަތެއް އޮތުމެވެ.\nމީގެ އިތުރުން ދައުލަތުގެ ވަކީލް އަހްމަދު މަމްދޫހް ވިދާޅުވީ މި މީހުންގެ ފަރާތުން ފެނުނު އަމަލުތަކަކީ އިސްލާމް ދީނާ ދެކޮޅު އަމަލުތަކެއް ކަމަށެވެ. އަދި އެ މީހުން ގަބޫލު ކުރާ އުސޫލުތަކަކީ އިސްލާމް ދީންގެ އުސޫލުތަކާ ޚިލާފު އުސޫލުތަކެއް ކަމަށާއި މިއީ ދީނާ ވަރަށް ދެކޮޅު ބައެއް ކަމަށެވެ.\nމި މައްސަލާގައި ހައްޔަރު ކުރި އިބްރާހީމް ލޫތާއި އަހްޝަން މުހައްމަދުގެ ވަކީލް މުހައްމަދު ރާގިބް އަހްމަދު ވިދާޅުވީ އޭނާގެ މުވައްކިލުންނާ ދިމާއަށް އެއީ "އިސްލާމުން ނޫން" ކަމަށް ދައުލަތުން ވިދާޅުވުމުން ވަރަށް ބޮޑަށް ކަންބޮޑުވާ ކަމަށެވެ.\nއެ މީހުންނަކީ ވެސް އިސްލާމް ދީން ގަބޫލު ކޮށްގެން ތިބި ބަޔަކު ކަމަށާއި އެފަދަ މޭރުމުން ދައުލަތަށް ވިދާޅުވެވިގެން ނުވާނެ ކަމަށް ރަގީބް ވިދާޅުވިއެވެ.\nއެއަށް ދައުލަތުން ރައްދު ދެއްވިއެވެ. ވަކީލް އަހްމަދު މަމްދޫހް ވިދާޅުވީ އިސްލާމެއް ނޫން ކަމަށް ވިދާޅުނުވާ ކަމަށާއި ވިދާޅުވި ވާހަކައަކީ އިސްލާމް ދީނާ ދެކޮޅު އަމަލެއް ކުރަން ރޭވި ކަމާއި އިސްލާމް ދީނުގެ ނަމުގައި ދީނުގެ އުސޫލުތައް ނޫން އުސޫލުތަކެއް ގަބޫލު ކުރާ ކަމަށެވެ.\nމުހައްމަދު އާސިރުގެ ގާނޫނީ ވަކީލު އިބްރާހީމް ޒާހިރު ވެސް ވިދާޅުވީ އޭނާގެ މުވައްކިލަކީ އިސްލާމް ދީން ގަބޫލުކޮށްގެން އެ ދީނަށް ހުރުމަތްތެރިކޮށް ހިތާ މީހެއް ކަމަށެވެ. އެއީ ދީނާ ދެކޮޅު ބައެއް ކަމުގައި ސިފަކުރުމުން ވަރަށް ބޮޑަށް ކަންބޮޑުވާ ކަމަށެވެ.\nއަލީ މުނީޒްގެ ގާނޫނީ ވަކީލް އާދަމް ޝަމީމް ވެސް ވަރަށް ބޮޑަށް ނުރުހުން ފާޅު ކުރައްވާ ވިދާޅުވީ އެމްޑީއެން ފަދަ ޖަމިއްޔާއަކުން ލާދީނީ ރިޕޯޓެއް ނެރުނު އިރު ވެސް އަމާޒު ނުކުރެވޭ ބަސްތައް ދައުލަތުގެ ވަކީލުންތަކެއް އަސާސެއް ނެތް ތުހުމަތެއް ކުރެވޭ ބަޔަކާ ދިމާއަށް ބުނުމުން ހިތާމަ ކުރައްވާ ކަމަށެވެ.\nއަބްދުﷲ އިމާދުގެ ގާނޫނީ ވަކީލް މުހައްމަދު ވިޝާމް ވިދާޅުވީ އެއްވެސް ބަޔަކާ ދިމާއަށް ދީނާ ދެކޮޅު ބައެއް ކަމަށް ބުނުމަކީ ދައުލަތަށް ބުނެވިގެން ވާނެ ކަމެއް ނޫން ކަމަށެވެ. އެފަދަ ބަހެއް ބުނުމަށް ފަހު މައާފަށް އެދުމުގެ ބަދަލުގައި ދައުލަތުން ދަޖަލު ކުރައްވާތީ ހިތާމަ ކުރައްވާ ކަމަށް ވަކީލް ވިދާޅުވިއެވެ.\nމިއާއެކު މައްސަލަ ބައްލަވާ ގާޒީ އާދަމް އަލީ ވެސް ވަނީ އެއްވެސް މީހަކާ ދިމާއަށް އެއީ ދީނާ ދެކޮޅު ބަޔެއް ކަމަށް ސީދާ ކަނޑައަޅައިގެން އެއްވެސް ފަރާތަކުން ޝަރީއަތުގައި ވާހަކަ ދައްކަވައިގެން ނުވާނެ ކަމަށް ވިދާޅުވެފައެވެ.\nގާޒީ އަލީ އާދަމް އެއަށް ފަހު ވަނީ ޝަރީއަތް ނިމެންދެން އެ މީހުން ބަންދު ކުރަން ނިންމި ނިންމުން ދަމަހައްޓަވަން ނިންމަވާފައިވާ ކަމަށް ވެސް ވިދާޅުވެފައެވެ. އެ ގޮތަށް ނިންމެވީ ދައުލަތުން ފާހަގަ ކުރައްވާ ދެ ހަލާތު ވެސް ވުޖޫދުގައި އޮތް ކަމުގައި ބެލެވޭތީ ކަމަށް ވިދާޅުވިއެވެ.\nމި މީހުންގެ މައްޗަށް ތުހުމަތު ކުރެވޭ ކަމަކީ، ތ. ތިމަރަފުށީގައި ދޯންޏެއްގެ ތެރޭގައި އިމްޕްރޮވައިޒްޑް އެކްސްޕްލޯސިވް ޑިވައިސް (އައި.އީ.ޑީ) އެއް ތައްޔާރުކުރުމަށް ފަހު، ތިމަރަފުށީ މަދަރުސާއެއް ގޮއްވާލަން އުޅުނު ކަމުގެ ތުހުމަތެވެ.\nތ. ތިމަރަފުށީގައި ދީނުގެ ނަމުގައި ހަރުކަށި ފިރުކު ފެތުރުމުގެ ގޮތުން އެރަށުގެ ބައެއް ގޭގޭގައި ހަރުކަށި ފިކުރުތަކަށް ހިތްވަރުލިބޭފަދަ ކްލާސްތައް ހިންގައި، ތ. ތިމަރަފުށީގައި ދިރިއުޅޭ ކުޑަކުދިންނަށް އަމާޒުކޮށްގެން އެކުދިން ހަރުކަށި ފިކުރަށް ލެންބުވުމަށް މަސައްކަތް ކޮށްފައިވާ ކަމަށް ދައުވާގައިވެއެވެ.\nމި މީހުންގެ ފޯނުތަކާއި ކޮމްޕިއުޓަރުތަކުން ހަރުކަށި ފިކުރަށް ތާއީދު ކުރާ ލިޔެކިއުންތަކާއި ފޮޓޯތަކާއި ވީޑިއޯތައް ފެނިފައިވާ ކަމާއި، ހަނގުރާމައިގެ އުކުޅުތަކާއި ބޮން ހަދައި ތައްޔާރު ކުރުމާއި ގޮއްވާނެ ގޮތުގެ މެނުއަލްތައް ހިމެނޭ ފޮޓޯތަކާއި ވީޑިއޯތައް ވެސް ފެނިފައިވާ ކަމަށް ދައުވާގައިވެއެވެ. އަދި ތައުލީމީ މަރުކަޒު ގޮއްވާލަން ރާވާ ވާހަކަ ދައްކާފައި ހުރި ކަން ފޯނުގެ މެސެޖްތަކުން އެނގުނު ކަމަށް ދައުވާގައިވެއެވެ.\nމިދިޔަ ތިން އަހަރު ނިރުބަވެރި ގާނޫނުގެ ދަށުން 48 މީހަކު ހައްޔަރު ކުރި- އިމްރާން\nއިނގިރޭސިވިލާތުގައި ނިރުބަވެރިކަމުގެ ނުރައްކާ އޮތް މިންވަރު މަތިކޮށްފި\nސެޕްޓެމްބަރު 29, 2021 12:08\nރާއްޖޭގެ ކޯޓެއްގެ ތެރޭގައި " ދައުލަތް " ދައުލަތުގެ ވަކީލުން ހައްސަލަ އެއްގެ ތުހުމަތު " ތުހުމަތު" ގައި ތިބި ދިވެހި ރައްތަޔުން ތަކަކާ ދިމާ އަށް " ވިދާޅުވި ވާހަކައަކީ އިސްލާމް ދީނާ ދެކޮޅު އަމަލެއް ކުރަން ރޭވި ކަމާއި އިސްލާމް ދީނުގެ ނަމުގައި ދީނުގެ އުސޫލުތައް ނޫން އުސޫލުތަކެއް ގަބޫލު ކުރާ ކަމަށެވެ. " ސުބުހާނަﷲ ދައުލަތުގެ ވަކީލުން އިސްލާމީ މި އުންމަތުގެ ތަހުޤީޤީ ކޯޓެއްގެ ތެރޭ ދެއްކިވާހަކަ. ދައުލަތުގެ ވަކީލުންނާ ދެކޮޅަށް މައްސަލަ ހުށަހަޅަން ގޮވާލަން.\nދައުލަތުގެ ވަކީލުން އެހެން ބުނާނަމަ މިހާރު ހަރުކަށި ފިކުރުގައި އެ ތިބީ ދައުލަތުގެ ވަކީލުން .\nތީގެ އޮންނަ އުސޫލަކީ ދިފާޢީ ވަކީލުންނަށް ލިބޭ ފައިސާ ގިނަވިވަރަކަށް ރުޅި ގަދަވާނެ! ދިފާޢުގައި ވަކީލުކަންކުރަނީވެސް އެ ބޭނުމުގައިވިއްޔާ! އެޔަކު ހައްޤުބަހެއް ނޯންނާނެ! ދޮގުހަދައިގެންވެސް އެ ލާރިކޮޅު އަތުޖެހޭތޯ އުޅޭނެ!\nސެޕްޓެމްބަރު 29, 2021 19:57\nއެގޮތަށް ދައުލަތުގެ ވަކީލުންގެ މުސާރަ ބޮޑުވިވަރަކަށް ތުހުމަތުވާ ފަރާތުގެ ބޮލުގެ ދޮގު އަޅުވާލެއް ބޮޑުވާނެ.\nސެޕްޓެމްބަރު 29, 2021 13:27\nވައްކަން ކުރިކަން ސާބިތުވެއްޖެއްޔާ ވަގަށް ގޮވޭނެ، އިސްލާމްދީނާ ދެކޮޅު ޢަމަލުތައް ހިންގަންޔާ، އިސްލާމްދީނާ ދެކޮޅުބައެކޭ ބުނެވޭނެ. މަހެއް ބޭނީމަ މަސްބޭނިމީހެކޭ ބުނެވޭނެ، އިސްލާމްދީނާ ދެކޮޅު، ބީރައްޓެހި ޢަމަލު ހިންގާނީ އެއްވެސް ޝައްކެއްނެތްގޮތުގައި އިސްލާމްދީނާ ދެކޮޅު މީހުން، ވަކީލުންނެއްކަމަކު ޙަޤީޤަތް ޤަބޫލުކުރ\_ޭ، މުވައްކިލުން އުފާކޮށްދޭންވެސް އޮންނާނެ ވަކި ހުދޫދެއް.\nދެންކީއްވެބާ ކޯޓުގެ ހުރުމަތް ކެނޑީއޭ ކިޔާފަ ދައުލަތުގެ ވަކީލް 1 މަހައް ޖަލައް ލާން ހުކުމް ނުކުރީ.\nވަކި ބަޔަކައް ވަކި ގޮތެއް\nސެޕްޓެމްބަރު 29, 2021 13:35\nޑްރަގް އެތެރެކޮށް ވިއްކާ މީޙުން ބަންދު ކޮށް ނުލެވެ އެވެ.\nސެޕްޓެމްބަރު 29, 2021 13:54\nދައުލަތުގެ ވަކީލުގެ އެއަމަލަކީ ސީދާ ނަފުރަތު އުފެދޭ ކަހަލަ ފިތުނަވެރި އަމަލެއް. ވަގުތުން ވަގުތަށް އެވަކީލް ހައްޔަރު ކުރަން ގޮވާލަން..\nސެޕްޓެމްބަރު 30, 2021 00:48\nއެމްޑީ އެން ފިކުރަށް ތަބާ ނުވަންޔާ ހަރުކަށި ވީ.. އަދި މިހާރު އެބުނަނީ ދީނުން ވެސް ބޭރުވެފަ ކަމަށް. މިކުދިން ޖަލުގަ ތަޅުވާތާ އަހަރެއް ވެއްޖެ ކަމަށް ހަބަރު ލިބޭ.. ހެކި ހުރިއްޔާ ކީއްވެ ހުކުމް ނުކުރަނީ؟ ޕީޖީ ސަމީމް މިކުޅެނީ އަނެއްކާ ކޮން ޑްރާމާއެއްބާ؟\nތިމާމެން ބޭނުންވާ ސިޔާސީ ލާދީނީ އެޖެންޑާ އެއްގެ ނިވާފަތްގަނޑަކަށް ކުށެއް ނުކުރާ މައުސޫމު ބަޔަކަށް ތިޔަ ދެނީ ހާދަހާ ބޮޑު އަނިޔާއެކޭ… އަހަރެމެން ވޯޓް ދިނީ ޖަލު އަނިޔާ އާއި ވާނުވާ ޖެހުމާ ދެކޮޅަށް.. އަދުލު އިންސާފު ގާއިމް ކުރުމަށް!!!


އަހަރުގެ ފުރަތަމަ ފަތުރުވެރިޔާއަށް ހޫނު މަރުހަބާއެއް ކިޔައިފި – Dhen.mv\nއަހަރުގެ ފުރަތަމަ ފަތުރުވެރިޔާއަށް ހޫނު މަރުހަބާއެއް ކިޔައިފި\nJanuary 1, 2020 - 1:19 pm\nމި އަހަރުގެ ފުރަތަމަ ފަތުރުވެރިޔާއަށް ޓޫރިޒަމް މިނިސްޓްރީންނާއި އެމްއެމްޕީއާރުސީން ހޫނު މަރުޚަބާއެއް ކިޔައިފިއެވެ.\nއަަހަރުގެ ފުރަތަމަ ފަތުރުވެރިޔާއަށް ރާއްޖެއިން ހޫނު މަރުހަބާއެއް ކިޔާފައިވާއިރު، މިއަހަރު ރާއްޖެއަށް ފުރަތަމަ ޒިޔާރަތްކުރުމުގެ ޝަރަފު ލިބުނީ ބަހްރެއިންގެ ފަތުރުވެރިޔަކަށެވެ.\nމިއަހަރު ރާއްޖެ ޒިޔާރަތްކުރި ފުރަތަމަ ފަތުރުވެރިޔާކަމަށްވާ، ބަހްރެއިންގެ މުހައްމަދު ޖާސިމް ޚަލީލް ހުސައިންއަށް ވެލާނާ އިންޓަނޭޝަނަލް އެއަރޕޯޓުން މަރުޙަބާ ދެންނެވި ޓުއަރިޒަމް މިނިސްޓަރ އަލީ ވަޙީދާއި އެމްއެމްޕީއާރުސީގެ މެނޭޖިންގ ޑީރެކްޓަރ ތޮއްޔިބް މުހައްމަދުއެވެ.\nމިއީ މުޙައްމަދު ޖާސިމް ރާއްޖެއަށް ޗުއްޓީ ހޭދަކޮށްލަން ޒިޔާރަތްކުރި ފުރަތަމަ ފަހަރެވެ. އޭނާ ޗުއްޓީ ހޭދަކޮށްލުމަށް ރާއްޖެ ޒިޔާރަތްކޮށްފައިވަނީ އަންހެނުން ސާރާ ހިޝާމްއާއެކުއެވެ. އެ ދެމަފިރިންނަށް ވަނީ ފުރަވެރި އައިލެންޑް ރިސޯޓުގައި ޗުއްޓީ ހޭދަކޮށްލުމުގެ ފުރުސަތުވެސް ދީފައެވެ. މީގެ އިތުރުން އުރީދޫ މޯލްޑިވްސްގެ ފަރާތުން ޓޫރިސްޓް ސިމް ކާޑަކާއި ގިފްޓް ޕެކެއް ލިބިފައިވާއިރު އެމްއެމްޕީއާރުސީން ވަނީ ހަނދާނީ ފިލާއަކާއި ޚާއްސަ ހަދިޔާއެއް އަހަރުގެ ފުރަތަމަ ފަތުރުވެރިޔާއަށް ދީފައެވެ.\nނޫސްވެރިންނަށް މަޢުލޫމާތުދެއްވަމުން އެމްއެމްޕީއާރުސީގެ މެނޭޖިންގ ޑިރެކްޓަރ ޡައްޔިބު މުހައްމަދު ވިދާޅުވީ އާ އަހަރުގެ ފުރަތަމަ ފަތުރުވެރިޔާއަށް އެކުންފުނިން މަރުޙަބާ ކިޔަނީ މިއަހަރު ވެސް ފަތުރުވެރިކަމުގައި ގިނަ ކާމިޔާބީތައް ހޯދުމުގެ އުއްމީދުގައިކަމަށެވެ. އަދި ބަޙްރެއިން އަކީ ރާއްޖެއަށް ފަތުރުވެރިން ގެނައުމުގައި މުހިއްމު މާކެޓެއްކަމަށާއި މި މާކެޓަށް އަމާޒުކޮށްގެން ކުރިއަށްއޮތް ތަނުގައި ގިނަ މަސައްކަތްތައް ކުރެވިގެންދާނެކަމަށް އޭނާ ވިދާޅުވިއެވެ. އެގޮތުން މިމަހުން ފެށިގެން ވޯގް އެރޭބިއާއާއި ގުޅިގެން ޕްރޮމޯޝަނަލް ޙަރަކާތްތަކެއް ކުރިއަށްދާނެކަމަށްވެސް ޡޮއްޔިބު ވިދާޅުވިއެވެ.\n"އަޅުގަނޑުމެންގެ ވަރަށް މުހިއްމު މާކެޓެއް ބަޙްރެއިންއަކީ. ފަތުރުވެރިން އަންނަ މިންވަރު މަދުވިޔަސް އޭބޭފުޅުން ކުރާ ޚަރަދުތައް ވަރަށް ބޮޑުވާނެ. މި ދެންނެވީ ރަނގަޅު ޔީލްޑެއް ނެރެވޭ މާކެޓެކޭ. މި މަހު ވޯގް އެރޭބިއާއާއި އެއްކޮށް ސަޕްލިމެންޓެއް އަޅުގަނޑުމެން އިޝޫކުރާނެ. އެހިސާބުން މިޑިލް އީސްޓްގައި ރާއްޖެ އިޝްތިހާރުކުރުމުގެ މަސައްކަތްތައް ފެށުނީ." ޡޮއްޔިބު ވިދާޅުވިއެވެ.


Visit Maldives in Russia ge4city eh gai Road Show fashaifi\nވިޒިޓް މޯލްޑިވްސް އިން ރަޝިއާގެ ހަތަރު ސިޓީއެއްގައި ރޯޑް ޝޯ ފަށައިފި\n20 މާރޗް 2021 - 12:33:42\nއެމްއެމްޕީއާރުސީން ފަތުރުވެރިކަމުގެ ސިނާއަތުގައި ހަރަކާތްތެރިވާ 20 ކުންފުންޏަކާ އެކު ރަޝިއާގެ އެކި ސިޓީ ތަކުގައި ޓްރެވަލް ޓްރޭޑަށް ހާއްސަކޮށްގެން ރޯޑް ޝޯއެއް ފަށައިފި އެވެ.\nއެމްއެމްޕީއާރުސީން ބުނީ މިމަހުގެ 19 އިން 26 ނިޔަލަށް ކުރިއަށްދާ މި ރޯޑްސޯ ކުރިއަށް ދާނީ ލޮސްކީ، ކާޒާން، އެކަޓެރިންބާގް އަދި ސެން ޕީޓާރަސްބާރްގައި ކަަމަށާއި ރަޝިއާ ގައި ކުރިއަށް ދިޔަ އެމް.އައި.ޓީ.ޓީ ފެއާގައި ބައިވެރިވުމަށް ފަހު ކުރިއަށް ގެންދާ ހަރަކާތެއް ކަމަށެވެ.\nމިފަދަ ދަނޑިވަޅެއްގައި ދިވެހިރާއްޖެ އިޝްތިހާރުކޮށް ޓްރެވަލް ޓްރޭޑްގެ މެދުގައި ރާއްޖެއާއި ބެހޭ މަޢުލޫމާތު ހިއްސާކޮށް ގުޅުން ބަދަހިކުރުމަކީ މުހިންމު ކަމެމަށާއި އެގޮތުން ވިޒިޓް މޯލްޑިވްސް އާއެކު ދިވެހިރާއްޖޭގެ ފަތުރުވެރިކަމުގެ ސިނާއަތުގައި ހަރަކާތްތެރިވާ ފަރާތްތަކުގެ ތެރެއިން 12 ރިސޯޓަކާއި2ގެސްޓްހައުސް އަދި6ޓްރެވަލް އެޖެންޓުން ހިމެނޭ ގޮތަށް 33 ފަރާތަކުން ވަނީ ބައިވެރިވެފައި ކަމަށް އެމްއެމްޕީއާރުސީން ބުނެ އެވެ.\nއަދި ރޯޑް ޝޯގައި ރާއްޖެއާ ބެހޭ މައުލޫމާތާއި ބައިވެރިވާ ފަރާތްތަކުގެ ޕްރޮޕަޓީތަކާއި އެތަންތަނުން ފަތުރުވެރިންނަށް ތަޖުރިބާ ކުރެވެން ހުރި ކަންތައްތައް ދައްކާލެވިގެންދާނެކަން ފާހަގަކުރަމުން އެމްއެމްޕީއާރުސީން ބުނެފައި ވަނީ މީގެ އިތުރުން ދިވެހިރާއްޖޭގެ ރަށްތައް ގުދުރަތީ ގޮތުން ވަކި ރަށްތަކެއްގެ ގޮތުގައި އުފެދިފައި އޮތުމާއި ފަތުރުވެރިންގެ ސަލާމަތާ ރައްކާތެރިކަމަށްޓަކައި އެޅިފައިވާ ހަރުދަނާ ފިޔަވަޅުތަޅުތަކުގެ ސަބަބުން ފަތުރުވެރިން ޒިޔާރަތްކުރަން އެންމެ ރައްކާތެރި އެއް ގައުމުގެ ގޮތުގައި ދިވެހިރާއްޖެ ވެގެންދާ ސަބަބެއްކަމަށް އަލިއަޅުވާލެވިގެންދާނެ ކަމަށެވެ.\nހަތަރު ސިޓީގައި ދިވެހިރާއްޖޭގެ އިވެންޓަށް ޒިޔާރަތްކުރާ ޓްރޭޑްގެ ފަރާތްތައް އިތުރުކުރުމުގެ ގޮތުން ބައިވެރިވާ ފަރާތްތަކުގެ ތެރެއިން ގުރުވަތުން ހޮވޭ ފަރާތްތަކަށް ރާއްޖޭގައި ޗުއްޓީ ހޭދަކުރުމުގެ ފުރުސަތު ލިބިގެންދާނެ އެވެ. އެގޮތުން މޮސްކޯގެ އިވެންޓަށް ތާޖް އެގްޒޯޓިކް ރިސޯޓް އެންޑް ސްޕާ އަދި ސަން އައިލަންށް ރިސޯޓުން ރެފަލް ދިނުމަށް ވަނީ ހަމަޖެހިފަ އެވެ. އަދި ކަޒާން އިވެންޓަށް ޕްރެޑައިސް އައިލަންޑް ރިސޯޓުން ރެޕަލް އެއް ދީފައިވާއިރު ސެއިން ޕީޓާސްބާގް އިވެންޓަށް ވަނީ ތާޖް ކޮރަލް ރީފް ރިސޯޓް އެންޑް ސްޕާ މޯލްޑިވްސް އާއި ސަން އައިލެންޑް ރިސޯޓުން ވަނީ ރެފަލް ދީފަ އެވެ. އަދި އެކަޓެރިންބާގް އަށް ރެފަލް ދީފައިވަނީ ރޯޔަލް އައިލެންޑް ރިސޯޓުންނެވެ.\nޓޫރިޒަމް މިނިސްޓްރީގެ ތަފާސްހިސާބު ދައްކާ ގޮތުން މިވަގުތު ދިވެހިރާއްޖެއަށް ދެވަނަ އަށް އެންމެ ގިނަ އަދަދަކަށް ފަތުރުވެރިން ޒިޔާރަތްކުރަނީ ރަޝިއާ އިންނެވެ. އަދި މި އަދަދު ކުރިއަށް އޮތް ތަނުގައި އިތުރުވާނެކަމުގެ ޔަގީންކަންވެސް އެބައޮތް ކަމަށް އެމްއެމްޕީއާރުސީން ބުނެ އެވެ.\nއަހަރުގެ މިހާތަނަށް ރަޝިއާއިން ވަނީ 40.698 ފަތުރުވެރިން ޒިޔާރަތް ކޮށްފަ އެވެ. ރަޝިއާއިން ރާއްޖެއާ ދެމެދު ހަތަރު ފްލައިޓެއް އަންނަނީ ދަތުރުކުރަމުންނެވެ. އޭގެ ތެރެއިން އެއަރޮފްލޮޓް އަކީ ރަޝިއާ އާއި ރާއްޖެއާ ދެމެދު ސީދާ ދަތުރުތައް ކުރަމުން އަންނަ ފްލައިޓެކެވެ.\nރާއްޖޭގެ ބޯޑަރު ފަތުރުވެރިންނަށް ޒިޔާރަތްކުރެވޭ ގޮތަށް ރައްކާތެރިކަމުގެ ފިޔަވަޅުތަކާ އެކު އަޅާފައިވަނީ މިދިޔަ އަހަރުގެ ޖުލައި މަހުގެ 15 ވަނަ ދުވަހު އެވެ. އެގޮތުން ފަތުރުވެރިން ފުރުމުގެ 24 ގަޑިއިރުގެ ތެރޭގައި އޮންލައިން ހެލްތް ޑިކްލަރޭޝަން ފޯމެއް ހުށައަޅައި6ގަޑިއިރުގެ ކުރިން ކޮވިޑް-19 އަށް ޓެސްޓްކޮށް، ނެގެޓިވް ނަތީޖާގެ ލިޔުން ހުށަހަޅަން ޖެހެ އެވެ.


vnews - 60 aharu vandhen ley hadhiyaakuri meeheh, 2.4mln kudhinge furaana salaamai kurumah ehee akah vi\n60 އަހަރު ވަންދެން ލޭހަދިޔާކުރި މީހެއްގެ ވާހަކަ، 2.4 މިލިއަން ތުއްތުކުދިންގެ ފުރާނަ ސަލާމަތްކުރުމަށް އެހީއަކަށްވި\nޖޭމްސް ހެރިސަން ހޮސްޕިޓަލެއްގައި ތުއްތު ދެކުދިން އުނގުގައި ބައިންދައިގެން:\nމިއީ އޮސްޓްރޭލިއާގެ ރައްޔިތެއް ކަމަށްވާ، އުމުރުން 81 އަހަރުގެ ޖޭމްސް ހެރިސަން ނަމަކަށް ކިޔާ މީހެކެވެ. ގާތްކަނޑަކަށް ކޮންމެ ހަފްތާއަކުހެން އޭނާ ލޭ ދެއެވެ. އެގޮތަށް އޭނާ ލޭދޭތާ 60 އަހަރުވަނީ ވެފައެވެ.\nފާއިތުވެދިޔަ 60 އަހަރުގެ ތެރޭގައި އެއްހާސް އެއްސަތޭކަ ފަހަރު ލޭ ދިނުމަށްފަހު އުމުރުން 81 އަހަރުގެ މިމީހާ މިއަދު މިވަނީ ލޭދިނުމުން "ރިޓަޔަރ" ކޮށްފައެވެ.\nއޮސްޓްރޭލިއާގެ ރެޑްކްރޮސް ސަރވިސްއިން ބުނެފައިވަނީ، ޖޭމްސް ހެރިސަން ލޭދިނުމުގެ ސަބަބުން އޮސްޓްރޭލިއާގެ 2.4 މިލިއަން ތުއްތުކުދިންގެ ފުރާނަ ސަލާމަތް ކުރުމަށް އެހީތެރިކަން ލިބިފައިވާ ކަމަށެވެ.\n2.4 މިލިއަން ތުއްތު ކުދިންގެ ފުރާނަ ސަލާމަތް ކުރުމަށް އެހީތެރިކަން ލިބިފައިވަނީ އެ ހުރިހާ ކުދިންގެ ގަޔަށް ހެރިސަންގެ ލޭ އަޅައިގެނެއްނޫނެވެ. އެއީ އެއަށްވުރެ މާ ޚާއްސަ ކަމެކެވެ.\nޖޭމްސް ހެރިސަންގެ އުމުރުން 14 އަހަރުގައި އޭނާގެ މޭމަތީގެ ވަރަށް ވަރުގަދަ އޮޕަރޭޝަނެއް ކުރާން ޖެހުނެވެ. އެފަހަރުގެ އޮޕަރޭޝަންގައި ހެރިސަންގެ ފުރާނަ ސަލާމަތް ކުރެވުނީ އެކި މީސްމީހުން އޭނާއަށް ބޭނުންވާ ލޭހަދިޔާ ކުރުމުގެ ސަބަބުން ކަމަށް އޮސްޓްރޭލިއާގެ ރެޑްކްރޮސް ސަރވިސްއިން ބުނެއެވެ.\nޖޭމްސް ހެރިސަން އެހެން މީހުންނަށް ލޭހަދިޔާކުރާން ނިންމައި، އެކަން ފެށީ އޭގެފަހުންނެވެ. އޭނާއަށް އެހެންމީހުން ލޭދިނުމުގެ ސަބަބުންނެވެ.\nއޭގެ އަހަރުތަކެއްފަހުން، އޭނާގެ ލޭގައި ވަރަށް ޚާއްސަ މާއްދާއެއް އެކުލެވިގެންވާކަން ޑޮކްޓަރުންނަށް ފާހަގަކުރެވުނެވެ. އެއީ، ލެޔަށްޖެހޭ "ރީސަސް" ނަމަކަށްކިޔާ ބައްޔަކާ ދެކޮޅަށް ހަނގުރާމަކުރާ އެންޓިބޮޑީސް އެކެވެ.\nޖޭމްސް ހެރިސަން ލާހަދިޔާ ކުރަނީ:\nރީސަސްއަކީ މާބަނޑު އަންހެނާގެ ލޭ، އޭނާގެ ބަނޑުގައި އޮންނަ ދަރިފުޅުގެ ބްލަޑްސެލްތަކަށް ހަމަލާދޭންފަށާ ހާލަތެއް މެދުވެރިވާ ބައްޔެކެވެ. މިހާލަތު މެދުވެރިވާން ފަށަނީ އަންހެން މީހާގެ ލޭގައި ރީސަސް ނެގަޓިވްލޭ ހުރެފައި، ބަނޑުގައި އޮންނަ ދަރިފުޅުގެ ލޭގައި ބައްޕަގެ ފަރާތުން ވާރުތަވާ ރީސަސް ޕޮޒިޓިވް ލޭ ހުރުމުންނެވެ. މިހާލަތު ގޯސްނަމަ އޭގެ ސަބަބުން މާބަނޑު އަންހެނާގެ ބަނޑުގައި އޮންނަ ދަރިފުޅުގެ ސިކުނޑިއަށް ގެއްލުންލިބި ނުވަތަ މަރުވެސް ވެދާނެއެވެ.\nއެހެންކަމުން، މިފަދަ މައްސަލަތެއް މެދުވެރިވާ މާބަނޑު އަންހެނުންނަށް ދިނުމަށް ވެކްސިނެއް ވަނީ އީޖާދުކޮށްފައެވެ. އެއީ އެންޓި-ޑީ ނަމަކަށްކިޔާ ވެކްސިނެކެވެ. މިވެކްސިން ތަރައްގީ ކުރުމަށް ބޭނުންކޮށްފައިވަނީ ޖޭމްސް ހެރިސަންގެ ލެއިން ފެނުނު އެންޓިބޮޑީސްއެވެ. ވެކްސިން ދިނުމުން އެ ހާލަތު މެދުވެރިވުމަށް ހުރަސްއަޅައެވެ.\nޖޭމްސް ހެރިސަންގެ ހަށިގަނޑުގައި ނާދިރު ލޭގެ ބާވަތެއް އެކުލެވިގެންވަނީ ކީއްވެގެންކަން ކަށަވަރު ކަމާއެކު ބުނެދޭކަމަށް ޑޮކްޓަރުންނަށްވެސް ނޭނގެއެވެ. ޑޮކްޓަރުން ލަފާކުރަނީ، އެއީ އުމުރުން 14 އަހަރުގައި ކުރެވުނު އޮޕަރޭޝަންގެ ތެރޭގައި ހެރިސަންގެ ހަށިގަނޑަށް އެޅި ލޭގެ ސަބަބުން މެދުވެރިވީ ގޮތެއް ކަމަށެވެ. ޖޭމްސް ހެރިސަންގެ ހަށިގަނޑުން ފެނިފައިވާ ބާވަތުގެ ލޭހުރި ކަމަށް ދެނެގަނެވިފައިވާ ފަންސާހަކަށް މީހުން އޮސްޓްރޭލިއާގައި އުޅޭކަމަށް ރެޑްކްރޮސް ސަރވިސްއިން ބުނެއެވެ. އެކަމަކު އެއީ ލޭހަދިޔާކުރާ ބައެއްނޫނެވެ.\n"ކޮންމެ ލޭޕެކެޓަކީ ވަރަށް އަގުބޮޑު އެއްޗެއް. އެކަމަކު ޖޭމްސްގެ ލެޔަކީ އާދަޔާޚިލާފް ލެޔެއް. ބަނޑުގައި އޮންނަ ދަރިފުޅުގެ ފުރާނައަށް ނުރައްކާތެރި ހާލަތު މެދުވެރިވާ މައިންނަށްދޭ ބޭސް މިއުފައްދަނީ ޖޭމްސްގެ ލެއިން. އޮސްޓްރޭލިއާގައި އުފައްދައި ނެރެފައިވާ އެންޓި-ޑީގެ ކޮންމެ ބެޗެއް އުފައްދާފައިވަނީ ޖޭމްސްގެ ލޭ ބޭނުންކޮށްގެން. ޖޭމްސްވަނީ އެތައް ފުރާނައެއް ސަލާމަތް ކުރުމަށް އެހީތެރިވެދީފައި" އޮސްޓްރޭލިއާ ރެޑްކްރޮސްއިން ބުނެފައި ވެއެވެ.\nއެންޓި ޑީ ވެކްސިން ޖޭމްސް ހެރިސަންގެ އަންހެން ދަރިފުޅަށްވެސް ބޭނުން ކުރާންޖެހުނެވެ. "އޭގެ ސަބަބުން އަހަރެންގެން ދެވަނަ ކާފަދަރިފުޅު އުފަންވީ ސިއްހަތު ރަނގަޅު ކުއްޖެއްގެ ގޮތުގައި. ފުރާނައެއް ސަލާމަތް ކުރުމަށް އެހީތެރިކަން ދެވުމަކީ ހިތްހަމަޖެހުން ލިބޭ ކަމެއް. އަދި އެތައް ފުރާނައެއް ސަލާމަތްކުރުމަށް އެހީތެރިކަން ދެވުމަކީ ލިބޭ އުފަލެއް" ހެރިސަން ބުނެފައި ވެއެވެ.\nއޮސްޓްރޭލިއަން ރެޑް ކްރޮސްގެ ފަރާތުން ވާހަކަ ދެއްކި ޖެމާ 2015 ވަނަ އަހަރު ވިދާޅުވެފައިވަނީ، 1967 ވަނަ އަހަރުގެ ކުރިން އޮސްޓްރޭލިއާގައި އަހަރެއްގެ މައްޗަށް އެތައްހާސް ތުއްތުކުދިން މަރުވާ ކަމަށެވެ. ނަމަވެސް އެފަދަ ކުދިން މަރުވަނީ ކީއްވެގެންކަން ޑޮކްޓަރުންނަށް ހޯދިފައި ނުވާކަމަށެވެ. "މައިމީހާގެ ބަނޑުގައި އޮންނަ ދަރިފުޅު ބައިގެންދިއުމާއި، ސިކުނޑިއަށް ގެއްލުން ލިބިފައިވާހާލު އެތައް ކުދީން އަލަށް އުފަންވަމުންދިޔަ" ޖެމާ އޭރު ވިދާޅުވެފައި ވެއެވެ.\nއެކަމަކު މިބަލި ހޯދި، އަދި އޭގެ ފަރުވާއަކަށް ބޭނުންވާ އެންޓިބޮޑީސް އެކުލެވިގެންވާ ލޭ ހުންނަ މީހަކު ފުރަތަމަ ފެނުނު އެއް ގައުމަކަށް އޮސްޓްރޭލިއާ ވެގެންވެސް ދިޔައެވެ. އެދުވަސްވަރު މިއީ ވަރަށް ތަފާތު ކަމެއްގެ ގޮތުގައިވެސް ފާހަގަ ކުރެވިގެންދިޔައެވެ.\nޖޭމްސް ހެރިސަން ލޭހަދިޔާ ކުރުމުގެ ސަބަބުން ދެމިލިއަނަށްވުރެ ގިނަ ކުޑަކުދިންގެ ފުރާނަ ސަލާމަތް ކުރުމަށް އެހީތެރިކަން ލިބިފައިވާތީ އޮސްޓްރޭލިއާގައި އޭނާ ބެލެވިފައިވަނީ ގައުމީ ބަތަލެއްގެ ގޮތުގައެވެ. އޭނާއަށް ވަނީ އެތައް އެވޯޑެއްވެސް ލިބިފައެވެ. އޭގެ ތެރޭގައި އޮސްޓްރޭލިއާގައި ދެވޭ އެންމެ ޝަރަފްވެރި އެއް އިނާމު ކަމުގައިވާ "މެޑަލް އޮފް ދަ އޯޑަރ އޮފް އޮސްޓްރޭލިއާ" ވެސް ހިމެނެއެވެ.\nޖޭމްސް ހެރިސަން ލޭހަދިޔާކުރުން ހުއްޓާލީ، އޮސްޓްރޭލިއާގައި އުމުރުން 81 އަހަރުވުމުން ލޭހަދިޔާ ނުކުރެވޭތީއެވެ. އެހެންވެ، ހެރިސަން މިހާރުވަނީ އެންމެ ފަހުފަހަރަށް ލޭހަދިޔާ ކޮށްފައެވެ.\nއޮސްޓްރޭލިއަން ރެޑް ކްރޮސްއިންވަނީ، ޖޭމްސް ހެރިސަންގެ ލޭގައި ހުރިފަދަ އެންޓިބޮޑީސް އެކުލެވިގެންވާ ލޭހުންނަ ކަމަށް ދެނެގަނެވިފައި އެހެންމީހުން ކުރިއަށް ނުކުމެ ލޭދޭން ފަށާނޭ ކަމަށް އުންމީދުކުރާކަން ހާމަކޮށްފައެވެ.


Macaron ah France majilihugai aghulabiyyathu gellijje | ThePress\nމެކަރޮންއަށް ފަރަންސޭސި މަޖިލީހުގައި އަޣުލަބިއްޔަތު ގެއްލިއްޖެ\n20 June 2022, 09:41\nފަރަންސޭސިވިލާތުގެ ރައީސް އިމެނުއަލް މެކަރޮން / ފޮޓޯ: ގެޓީއިމޭޖަޒް\nމީގެ2މަހެއްހާ ދުވަސް ކުރިން ވެރިކަމުގެ2ވަނަ ދައުރެއް ކަށަވަރު ކުރެއްވި ފަރަންސޭސިވިލާތުގެ ރައީސް އިމެނުއަލް މެކަރޮންއަށް، އެ ގައުމުގެ ގާނޫނު ހަދާ މަޖިލީހުގެ އަޣުލަބިއްޔަތު ގެއްލިއްޖެއެވެ.\nފަރަންސޭސިވިލާތުގެ އާންމު އިންތިހާބުގެ ވޯޓުގައި ސަރުކާރަށް ސާފު މެޖޯރިޓީ ކަށަވަރުކޮށްދިނުމަށް މެކަރޮން ވަނީ އާންމުންނަށް ގޮވާލައްވާފައެވެ. ނަމަވެސް ނަތީޖާތައް ލިބުނުއިރު، މެކަރޮންއަށް މުހިންމު ގިނަ ސީޓްތަކެއް ގެއްލިފައި ވާ ކަން ފާހަގަ ކުރަން ޖެހެއެވެ.\nފަރަންސޭސިވިލާތުގެ ބޮޑުވަޒީރު ކަމުގެ މަގާމަށް މެކަރޮން ދާދި ފަހުން އައްޔަން ކުރެއްވި އެލިޒަބަތު ބޯން ވަނީ، މިއީ އެ ގައުމު ތާރީހު ދުށް ކަމެއް ނޫން ކަން ފާހަގަ ކުރައްވާފައެވެ.\nގައުމުގެ ތެރެއިންނާއި ބޭރުން ފަރަންސޭސިވިލާތަށް ނުރައްކާ ކުރިމަތިވެފައިވާ މި ދަނޑިވަޅުގައި، އަދުގެ ހާލަތު ރަމްޒުކޮށްދެނީ އެ ނުރައްކާ ކަމަށްވެސް އޭނާ ވަނީ ސިފަކުރައްވާފައެވެ. އަދި މެޖޯރިޓީ ކަށަވަރުވޭތޯ މަސައްކަތް ފައްޓަވާނެ ކަމަށްވެސް ބޯން ވަނީ ވިދާޅުވެފައެވެ.\nކަން މިހެން އޮތް އިރު، މަޖިލީހުގައި ގިނަ ގޮނޑިތައް ކާމިޔާބު ކުރި އަނެއް2ގުރޫޕުން އޮތީ ކޯލިޝަން ހަދާ ފަދަ ފިކުރެއްގައި ނޫން ކަން ފާހަގަ ކުރަން ޖެހެއެވެ.\nފަރަންސޭސިވިލާތް މިއަދު އޮތީ ވެރިކަން ނުހިންގޭ ހާލަތުގައި ކަމަށް ގަބޫލު ނުކުރައްވާ ކަމަށާ، ނަމަވެސް ވެރިކަން ހިންގުމަށް ތަނަވަސް ހިޔާލުތަކެއް ބޭނުންވާ ކަމަށް އެ ގައުމުގެ އިގުތިސޯދީ ވަޒީރު ބްރޫނޯ ލީ މެއާ ވަނީ ވިދާޅުވެފައެވެ.\nދިރިއުޅުމުގެ ހަރަދުތައް ކުޑަކުރުމަކީ މެކަޣޯންގެ ވައުދުފުޅަކަށް ވާ އިރު، އެކަން ހާސިލު ކުރުމުގައި އަމަލު ކުރާނެ ގޮތަކާ މެދު އިދިކޮޅު ފަރާތްތަކުގެ ހިޔާލު ތަފާތެވެ. އެހެންކަމުން މެކަރޮން ހުށަހަޅުއްވާފައި ވާ ބައެއް އިސްލާހީ ބަދަލުތަކަށް އަމަލީ ސިފަ ގެނައުމުގައި ބޮޑެތި ގޮންޖެހުންތަކެއް، ފަރަންސޭސި ސަރުކާރަށް ކުރިމަތިވާނެ ކަމަށް ލަފާ ކުރެވެއެވެ.\nފަރަންސޭސިވިލާތުގައި ކުރިއަށް ގެންދިޔަ ރިޔާސީ އިންތިހާބުގެ2ވަނަ ބުރުގައި އިދިކޮޅު ކެންޑިޑޭޓް މަޣިން ލޫ ޕޭން (ލޫ ޕޭން) ބަލި ކުރައްވާ، ވެރިކަމުގެ އިތުރު5އަހަރުގެ ދައުރެއް، މެކަރޮން ކާމިޔާބު ކުރެއްވީ އޭޕްރިލް މަހުގެ ފަހުކޮޅުއެވެ.\nރަޝިއާ ލަދުގަންނަވާނުލާން ފްރާންސްއިން ބުނުމާއެކު ޔޫކްރައިން ރަތަށް\nވެރިކަމުގެ އިތުރު5އަހަރު މެކަރޮންއަށް\nވިލާތުގައި ހަލުވިކަމާއެކު އޮމިކްރޯން ފެތުރެނީ


Bollywood ge nufoozugadha faraaiythakah social media dhookollan majubooru vany | dhuvasmv ބޮލީވުޑްގެ ނުފޫޒުގަދަ ފަރާތްތަކަށް ސޯޝަލް މީޑިއާ ދޫކޮށްލަން މަޖުބޫރު ވަނީ – dhuvasmv\nބޮލީވުޑްގެ ނުފޫޒުގަދަ ފަރާތްތަކަށް ސޯޝަލް މީޑިއާ ދޫކޮށްލަން މަޖުބޫރު ވަނީ\nބޮލީވުޑްގެ މަޝްހޫރު ފަންނާނުންގެ ތެރެއިން ސޯޝަލް މީޑިއާގައި އެންމެ ނުފޫޒު ގަދަ ބައެއް މީހުންނަށް ސޯޝަލް މީޑިއާއާއި ދުރަށްދާން މަޖުބޫރު ވާން ފަށައިފި އެވެ.\nކުރިއަރަމުން އައި ބޮލީވުޑްގެ އެކްޓަރު ސުޝާންތު ސިންގ ރާޖްޕުޓް އަމިއްލައަށް ދަން ޖެހިގެން މަރުވި ހާދިސާ އާއި ބޮލީވުޑްގެ ނުފޫޒު ގަދަ ފަރާތްތަކާއި ދަނީ ގުޅުވަމުންނެވެ. އެގޮތުން ސުޝާންތައް ފިލްމުތައް ނުލިބޭނެ ގޮތް ހެދުމަށް މަޝްހޫރު ޑައިރެކްޓަރު ކަރަން ޖޯހަރު ފަދަ މީހުން މަސައްކަތް ކޮށްފައިވާ ކަމުގެ ތުހުމަތު ދަނީ ކުރެވެމުންނެވެ.\nސުޝާންތުގެ މަރާއި އެކު ކަރަންނާއި ބޮލީވުޑްގެ މަޝްހޫރު އާއިލާތަކަށް ނިސްބަތްވާ އެކްޓަރުންނާއި އެކްޓްރެސްއިންނަށް ދަނީ ސޯޝަލް މީޑިއާގައި ބޮޑެތި ފާޑުކިޔުންތަކެއް އަމާޒުވަމުންނެވެ. އަދި ސުޝާންތުގެ މަރުގެ ޒިންމާ އެމީހުން ނަގަން ޖެހޭނެ ކަމަށް ބުނެފައިވެ އެވެ.\nސުޝާންތުގެ މަރާއި ގުޅިގެން އޭނާގެ ސަޕޯޓަރުންގެ ފަރާތުން ކުރިމަތިމަވުންދާ ނުރުހުމުގެ ބަސްތަކާއި ބޮޑެތި އިލްޒާމްތަކުގެ ސަބަބުން ފިލްމީ އާއިލާއަކަށް ނިސްބަތްވާ ސޮނާކްޝީ ސިންހާ ވަނީ އޭނާގެ ރަސްމީ އިންސްޓަގްރާމް އެކައުންޓު ޑީއެކްޓިވޭޓުކޮށްފައި އެވެ. ސޮނާކްޝީ އެންމެ ފަހުން ބުނެފައިވަނީ އޭނާ އާއި ދެކޮޅަށް ދައްކަމުންދާ ވާހަކަތަކާއި ދުރަށް ޖެހިލަން ބޭނުންވާ ކަމަށެވެ.\nސޯޝަލް މީޑީއާގައި ސޮނާކްޝީއަށް ފާޑުކިޔުން އަމާޒުވާން ފެށީ ސުޝާންތުގެ މަރާއި ގުޅިގެން އޭނާ ކުރި ޕޯސްޓަކުންނެވެ. އޭގައި ބުނެފައިވަނީ ސުޝާންތުގެ މަރާ ގުޅިގެން ބައެއް މީހުން އާންމުންގެ ސަމާލުކަން ހޯދަން މަސައްކަތް ކުރަމުންދާ ކަމަށެވެ.\nސުޝާންތުގެ މަރާއި ގުޅިގެން އެންމެ ބޮޑަށް ހޫނު ފެނަށް ވެއްޓިފައިވާ ކަރަން ވަނީ އޭނާ ޓުވިޓާގައި ފޮލޯ ކުރަމުންދިޔަ ގިނަ އަދަދެއްގެ ބަޔަކު ރިމޫވްކޮށްލާފައި އެވެ. މިހާރު އޭނާ ފޮލޯ ކުރަނީ ގާތް ގަނޑަކަށް އަށް މީހުން ކަމަށް ރިޕޯޓުތައް ބުނެ އެވެ. ފިލްމީ ގިނަ ތަރިން ރިމޫވްކުރީ އޭނާ އާއި ސުޝާންތުގެ މަރާ ގުޅުވައި ދެކޮޅަށް ވާހަކަދައްކާތީ ކަމަށް ވެ އެވެ.\nއިންސްޓަގްރާމްގައިވެސް ކަރަން އޮތް ސަޕޯޓު ދަނީ ގެއްލެމުންނެވެ. ސުޝާންތުގެ ސަޕޯޓަރުން ކުރަމުންދާ އެންޓީ ކެމްޕެއިން ތަކާއި ގުޅިގެން ކަރަންގެ ޕޯސްޓުތައް ފޮލޯ ކުރަމުންދިޔަ ފަސް ލައްކައަށްވުރެ ގިނަ މީހުން ވަނީ ހަފްތާއެއް ތެރޭގައި އޭނާ އަންފޮލޯކޮށްފައިވެ އެވެ. ދެން އެންމެ ގިނަ ސަޕޯޓަރުން އަން ފޮލޯކޮށްފައިވަނީ މަޝްހޫރު ޑައިރެކްޓަރު މަހޭޝް ބަޓްގެ ދަރިފުޅު އާލިއާ ބަޓް އެވެ.\nއާލިއާ ފޮލޯ ކުރާ ސަޕޯޓަރުންގެ ތެރެއިން 10 ލައްކައަށްވުރެ ގިނަ މީހުން އަންފޮލޯކޮށްފައިވެ އެވެ. ސުޝާންތުގެ މަރާ ގުޅިގެން ކަރަން ޖޯހަރުގެ އިތުރުން ޑައިރެކްޓަ މަހޭޝް ބަޓް އަކީ އެންމެ ބޮޑަށް ފާޑުކިޔުން އަމާޒުވާ ފަރާތެވެ.\nސުޝާންތުގެ މަރުވުމާއި ގުޅިގެން ކަރަން ކުރި ޕޯސްޓެއްގައި ބުނެފައިވަނީ ސުޝާންތާއި އެކު މަސައްކަތް ނުކުރެވުނީތީ އަމިއްލައަށް އެކަމުގެ ޒިންމާ ނަގާކަމަށެވެ.


New Zealand: Covid-19 nethi 100 dhuvas\nކޮވިޑް-19 އާ ދެކޮޅަށް ނިއު ޒީލެންޑުން އެޅި ހުރިހާ ފިޔަވަޅުތަކެއްހެން މިހާރު ވަނީ ލުއިކޮށްފައި. -- ފޮޓޯ: ގެޓީ އިމެޖަސް\nވެލިންގްޓަން (އޯގަސްޓް 10) - ނިއު ޒީލެންޑުގައި ކޮވިޑް-19 އިގެ ކޭހެއް މުޖުތަމައުގެ ތެރެއިން ނުފެންނަތާ 100 ދުވަސް ފާހަގަކުރި ނަމަވެސް، ފިޔަވަޅުތަކަށް ފަރުވާ ކުޑަކުރެވެން ނެތް ކަމަށް އެ ގައުމުގެ ސިއްހީ އޮފިޝަލުން ވިދާޅުވެއްޖެ އެވެ.\nނިއު ޒީލެންޑުގައި ކޮމިއުނިޓީ ޓްރާންސްމިޝަނެއް އެންމެ ފަހުން ރިޕޯޓްކޮށްފައި ވަނީ މިދިއަ މެއި މަހުގެ އެއް ވަނަ ދުވަހު އެވެ. އެއީ އެ ގައުމުގައި ލޮކްޑައުން ލުއިކުރަން ފެށިތާ ކުރީކޮޅެވެ. އޭގެ ފަހުން 100 ދުވަސް ހަމަވެފައިވާއިރު، ކޮވިޑުގެ އެއްވެސް ކޭހެއް ނުފެންނަތާ ވެސް ހަތަރު ދުވަސް ވަނީ ވެފަ އެވެ.\nއެއާއެކު، އެ ގައުމުގައި އެކްޓިވް ކޭހުގެ ގޮތުގައި މިހާރު ތިބީ އެންމެ 23 މީހުނެވެ.\nދުނިޔޭގެ އެހެން ގައުމުތަކާ އަޅާބަލާއިރު، މިދިއަ ފެބްރުއަރީ މަހު އެ ބަލީގެ ފުރަތަމަ ކޭސް ރިޕޯޓު ކުރި ފަހުން، ނިއު ޒީލެންޑުގައި ކޮވިޑް-19 ޖެހުނު މީހުންގެ އަދަދު ހުރީ 1،219 ގަ އެވެ. އަދި އޭގެ ތެރެއިން ބަލީގެ ޝިކާރައަކަށްވެފައި ވަނީ 22 މީހުނެވެ.\nއެގޮތުން، ބަލި ކޮންޓްރޯލްވެފައި އޮތުމަށް ފަހު، ކުއްލިއަކަށް އަނެއްކާވެސް ބަލި ފެތުރިގެން ގޮސްފައިވާ މަންޒަރު ދުނިޔޭގެ އެހެން ގައުމުތަކުން ވެސް ފެނިފައިވާ ކަމަށް އެ ގައުމުގެ ހެލްތު ޑިރެކްޓާ ޖެނެރަލް ޑރ. އޭޝްލީ ބްލޫމްފީލްޑް ވަނީ ވިދާޅުވެފަ އެވެ.\nއެ ގައުމުގެ ބޮޑުވަޒީރު ޖަސިންޑާ އާޑަން ވެސް ވިދާޅުވީ 100 ދުވަސް ހަމަވުމަކީ ކާމިޔާބީއެއް ނަމަވެސް، ބަލީގެ ނުރައްކާ އަދިވެސް ކުޑަ ނުވާ ކަމަށެވެ. އަދި ބަލި ފެތުރުމާ ދެކޮޅަށް އަޅާފައިވާ ފިޔަވަޅުތަކަށް ފަރުވާކުޑަނުކުރުމަށް އެކަމަނާ ވަނީ ރައްޔިތުންނަށް އިލްތިމާސް ކުރައްވައިފަ އެވެ.\nބައްޔާ ދެކޮޅަށް ކުރީ ކޮޅު އެންމެ ކާމިޔާބު ފިޔަވަޅުތައް އެޅި ބައެއް ގައުމުތަކުގައިވެސް ބަލި ފެތުރިގެން ގޮސްފައިވާ މަންޒަރު ވަނީ ފެނިފަ އެވެ. އެގޮތުން، މިދިއަ ޖުލައި މަހާ ހަމައަށް މުޖުތަމައު ތެރޭގައި ބަލި ނެތި 99 ދުވަސް އޮތުމަށްފަހު، ވިއެޓްނާމުގައި ވަނީ ބަލި ފެތުރިގެން ގޮސްފަ އެވެ. އެގޮތުން، މި ބަލިމަޑުކަން ފެށުނު ފަހުން، އެ ގައުމުގައި މި ބަލި ޖެހިގެން ފުރަތަމަ މަރު ވެސް މިހާރު ވަނީ ރިޕޯޓުކޮށްފަ އެވެ.


Morata hoadhumah Sevilla'in masaikai kuranee\nކުޅިވަރު - އަލްވަރާ މޮރާޓާ\nމޮރާޓާ ހޯދުމަށް ސެވިއްޔާއިން މަސައްކަތް ކުރަނީ!\nމޮރާޓާ ޗެލްސީއަށް ބަދަލުވީ 2017 ވަނަ އަހަރު ފަސް އަހަރަށް\nކ. މާލެ9ޖެނުއަރީ 2019 | ބުދަ 21:45 1,275\nޗެލްސީއަށް ކުޅެމުން އަންނަ އަލްވަރާ މޮރާޓާ - ގެޓީ އިމޭޖާސް\nޗެލްސީއަށް ކުޅެމުން އަންނަ އަލްވަރާ މޮރާޓާ ހޯދުމަށް ސެވިއްޔާއިން މަސައްކަތް ކުރަމުން އަންނަ ކަމަށް ރިޕޯޓްތައް ބުނެފިއެވެ.\nޖެނުއަރީ ޓްރާންސްފާގައި ގިނަ ކްލަބްތަކުން ހޯދުމަށް މަސައްކަތް ކުރަމުން އަންނަ މޮރާޓާ ހޯދުމަށް ސެވިއްޔާއިން ޝައުގުވެރިވާ ކަމަށް އެ ކްލަބުން އެއްބަސްވެފައިވާއިރު، އެ ކަމަށް ކުރަންޖެހޭ މަސައްކަތް ސެވިއްޔާއިން ކުރަމުން އަންނަ ކަމަށް ރިޕޯޓްތައް ބުނެއެވެ.\nމޮރާޓާ ޗެލްސީއަށް ބަދަލުވީ 2017 ވަނަ އަހަރު ފަސް އަހަރު ދުވަހުގެ އެއްބަސްވުމެއްގެ ދަށުން 70 މިލިއަން ޕައުންޑަށެވެ. އެގޮތުން މޮރާޓާ ވަނީ މިހާތަނަށް ޗެލްސީއަށް ކުޅުނު 72 މެޗުގައި 24 ލަނޑު ކާމިޔާބުކޮށް، އެޓީމާއެކު އެފްއޭ ކަޕްވެސް ކާމިޔާބުކޮށްފައެވެ.\nރެއާލް މެޑްރިޑުން 2010 ވަނަ އަހަރު ސީނިއާ ކްލަބް ލެވެލް ކެރިއަރު ފެށި މޮރާޓާ ރެއާލް ދޫކޮށްލުމަށްފަހު ޔުވެންޓަސްއަށް 2014 ވަނަ އަހަރު ބަދަލުވެފައިވާއިރު، އެ ކްލަބުގައި އޭނާ ވަނީ ދެ ސީޒަން ހޭދަކޮށްފައެވެ. އެމުއްދަތުގައި އެޓީމަށް ކުޅުނު 93 މެޗުގައި 27 ލަނޑު ކާމިޔާބުކޮށް، އެޓީމާއެކު އިޓާލިއަން ލީގު ދެފަހަރު، އިޓާލިއަން ކަޕް ދެފަހަރު ކާމިޔާބުކޮށްފައެވެ.\nމީގެއިތުރުން އޭނާ ވަނީ އިޓާލިއަން ސުޕާކަޕްގެ ދެވަނަ އަދި ޔުއެފާ ޗެމްޕިއަންސް ލީގުގެ ދެވަނަވެސް ޔުވަންޓަސްއާއެކު ކާމިޔާބުކޮށްފައެވެ.\nޔުވަންޓަސް ދޫކޮށްލުމަށްފަހު މޮރާޓާ ރެއާލަށް ބަދަލުވީ 2016 ވަނަ އަހަރުގެ ސީޒަނުގައެވެ. އެގޮތުން އޭނާ ވަނީ އެޓީމަށް ކުޅުނު 53 މެޗުގައި 11 ލަނޑު ކާމިޔާބުކޮށްފައެވެ.\nސްޕެއިން ގައުމީ ޓީމަށް ކުޅުނު 27 މެޗުގައި 13 ލަނޑު ކާމިޔާބުކޮށްފައިވާ މޮރާޓާ ވަނީ ސްޕެއިން 19 އަހަރުން ދަށް އަދި 21 އަހަރުން ދަށުގެ ޓީމާއެކު ޔޫރޯ ކާމިޔާބުކޮށްފައެވެ.


އިސްދޫ ކައުންސިލް އިން ކުރިއަށް ގެންދިއުމަށް ހަމަޖެހިފައިވާ ރައްކާތެރިކަމާއެކު ކުނި ނައްތާލުމުގެ ނިޒާމުގައި މަސައްކަތް ކުރާނެ މަސައްކަތު މީހެއް ހޯދުމަށް ބޭނުންވެއްޖެއެވެ. މިއީ ސިވިލް ސަރވިސް އިން މިއިދާރާއަށް ފާސްކޮށްދީފައިވާ އޮނިގަނޑުގައި ހިމެނޭ ވަޒީފާއެއް ނޫނެވެ. މި ނިޒާމުގައި މަސައްކަތްކުރާ މުވައްޒަފުންނަށް މުސާރައާއި ޢިނާޔަތްދެވޭނީ މި ނިޒާމުގެތެރެއިން ލިބޭ އާމްދަނީގެ ފައިސާ އިންނެވެ.\nދާއިމީ (މިމަޤާމަކީ ރަނގަޅަށް މަސައްކަތްކުރަމުންދާނަމަ 05 މަސްފަހުން ދާއިމީ ކުރެވޭނެ މަޤާމެކެވެ.)\n-/3000 ރުފިޔާ (ތިންހާސް ރުފިޔާ)\n-/1000 ރުފިޔާ (އެއްހާސް ރުފިޔާ) (ހުކުރުދުވަސް ފިޔަވައި މަސައްކަތްކުރާ ކޮންމެ ދުވަހަކަށް -/33.33 ރުފިޔާ. ހުކުރުދުވަހަށްވާ ފައިސާ މަސައްކަތްނުކުރިކަމުގައިވިޔަސް ލިބޭނެއެވެ.)\n07 ގަޑި އިރަށް ވުރެ އިތުރަށް މަސައްކަތް ކުރާނަމަ، ގަޑިއަކު -/10 ރ (ދިހަ ރުފިޔާ) ގެ ރޭޓުން އިތުރުގަޑީ ފައިސާ ދެވޭނެއެވެ. އަދި މީގެ އިތުރުން ސިވިލްސަރވިސް މުވައްޒަފުންނަށް ރަމަޟާން މަހު ޢިނާޔަތު ފައިސާދޭ އުޞޫލުން އިނާޔަތު ފައިސާ ދެވޭނެއެވެ.\n1- ޢުމުރުން 18 އަހަރާއި 60 އަހަރާއި ދެމެދުގެ މީހަކަށްވުން.\n2- ލިޔަން ކިޔަން ދަންނަ މީހެއްކަމުގައިވުން.\n3- ގިނަ ވަގުތު މަސައްކަތް ކުރެވޭފަދަ ޞިއްޙަތެއްގައި ހުރި މީހެއް ކަމުގައިވުން.\n1- އިސްދޫގައި ޤާއިމުކުރެވިފައިވާ ރައްކާތެރި ކަމާއެކު ކުނި ނައްތާލާ ނިޒާމުގެދަށުން ޕިކަޕް ގައި އާއި އަދި ކުނި ކޮށީގެ މަސައްކަތު މީހެއްގެ ގޮތުން މަސައްކަތް ކުރުން.\n2- ކުނި ނައްތާލާ ނިޒާމުގައި ހަރަކާތްތެރިވާ ސްޕަވައިޒަރ ދައްކާ މަސައްކަތް ކުރުން.\n3- ކުނި ނައްތާލާ ނިޒާމުގެ ދަށުން ގޭގެއިން ކުނި ބުނިތައް ކުނި ކޮށްޓަށް ގެންދިއުމާއި އަދި ކުނިކޮށީގައި އެކުނިތައް ރައްކާތެރިކަމާއި އެކު އަންދާލައިގެން ނައްތާލައި އަދި އެކަންކަން ކުނިކޮށީގައި މެނޭޖްކޮށް ބެލެހެއްޓުމުގެ މަސައްކަތް ކުރުން.\n4- ކުނިކޮށި ސާފުތާހިރުކޮށް ބެލެހެއްޓުމުގެ މަސައްކަތް ކުރުން.\n5- ރައްކާތެރިކަމާއި އެކު ކުނިއުކާލާ ނިޒާމުގައި ބައިވެރިވެފައިވާ މީހުންގެ ގޭގެއިން ކުނިބުނިތައް ކުނިކޮށްޓަށް ގެންދިއުމަށް ޕިކަޕަށް ކުނިބުނިތައް ލޯޑް ކުރުމާއި އަދި ކުނިކޮށްޓަށް ކަނޑައެޅިފައިވާ ތަރުތީބުން ކުނިބުނިތައް ކުނިކޮށްޓަށް ހުސްކުރުން.\n6- އަދި މި ނިޒާމުގައި ޕިކަޕް ގައި އާއި ކުނިކޮށީގައި އަދި ރަށުގެ އެހެނިހެން ސަރަހައްދުތަކުގައި ބޭނުންކުރާ ޑަސްބިންތައް ސާފުކޮށް ބެލެހެއްޓުން.\n7- ރައްކާތެރިކަމާއި އެކު ކުނިއުކާލާ ނިޒާމުގައި ބައިވެރިވެފައިވާ މީހުންގެ ގޭގެއިން ކުނިބުނިތައް ކުނިކޮށްޓަށް ގެންދިއުމަށް ކުރާ ދަތުރުތަކުގައި މަސައްކަތް ކުރުމުގެ އިތުރުން ކައުންސިލްގެ ޕިކަޕް ބޭނުންކުރުމުގެ އުޞޫލާއި އެއްގޮތަށް ކައުންސިލް އަށް އާމްދަނީ ހޯދުމަށް އެޕިކަޕްއިން ކުރާއިތުރު ދަތުރުތައް ކުރުމަށް ޕިކަޕްގެ މަސައްކަތުމީހެއްގެ ގޮތުގައި މަސައްކަތް ކުރުމާއި ކައުންސިލްގެ ޕިކަޕް ބޭނުންކުރުމުގެ އުޞޫލާއި އެއްގޮތަށް ޕިކަޕްގެ އެންމެހާ ކަންކަން ސާފުތާހިރުކޮށް ބެލެހެއްޓުން.\n8- ރަށުގެ ކުރިއެރުމަށް ކައުންސިލް އިން ކުރާ އެހެނިހެން މަސައްކަތްތަކުގައި އަމަލީގޮތުން ބައިވެރިވުން.\nމި މަޤާމަށް މީހަކު ހޮވުމަށް ބާއްވާ އިންޓަރވިއު އޮންނާނީ، 21 ނޮވެމްބަރ 2019 އިން 24 ނޮވެމްބަރ 2019 އާއި ދެމެދު ލ.އިސްދޫ ކައުންސިލްގެ އިދާރާގައެވެ. ހުށަހަޅާ ލިޔުންތަކުގެ އަސްލު އިންޓަވިއުއަށް ޙާޟިރުވާއިރު ގެންނަން ވާނެއެވެ.\nމިމަޤާމަށް ކުރިމަތި ލެއްވުމަށް ޝައުޤުވެރިވާ ފަރާތްތަކުން 20 ނޮވެމްބަރ 2019 ވާ ބުދަ ދުވަހުގެ މެންދުރުފަހު 13:30 ގެ ކުރިން ވަޒީފާއަށް އެދޭކަން ބަޔާންކޮށް ސިޓީ ހުށަހެޅުއްވުމަށް އެދެމެވެ.\n1- ވަޒީފާ އަށް އެދި ހުށަހަޅާ ސިޓީ\n2- ވަޒީފާ އަށް އެދޭފަރާތުގެ ވަނަވަރު (ސީވީ)\n3- ވަޒީފާއަށް އެދޭ ފަރާތުގެ އައިޑީ ކާޑުގެ ސާފު ކޮޕީ\n4- ލިބިފައިވާ ތަޢުލީމީ ސެޓިފިކެޓް ތަކުގެ ކޮޕީ\n5- ކުރިން ވަޒީފާ އަދާކޮށްފައިވާ ނަމަ، ވަޒީފާ އަދާކުރިކަމުގެ ލިޔުން.\nމަޤާމަށް އެންމެ ޤާބިލް ފަރާތް ހޮވުމަށް ބެލޭނެ ކަންތައްތައް:\nވަޒީފާއަށް އެންމެ ޤާބިލްފަރާތް ކަނޑައަޅާނީ،ވަޒީފާއަށް އެންމެ ޤާބިލް ފަރާތް ހޮވުމަށް ކަނޑައެޅިފައިވާ ކްރައިޓީރިއާގައި ހިމެނޭ ތިރީގައިމިވާ ބައިތަކަށް ޕޮއިންޓް ދިނުމަށްފަހު،އޭގެ ތެރެއިން އެންމެ ގިނަ ޕޮއިންޓް ލިބޭ ފަރާތަކީ ވަޒީފާއަށް އެންމެ ޤާބިލް ފަރާތްކަމުގައި ކަނޑައަޅާ ގޮތަށެވެ.\n- ލިބިފައިވާ ތައުލީމާއި ތަމްރީން\n- މަސައްކަތު ތަޖުރިބާ\n- މަސައްކަތުގެ ހުނަރާއި،ޤާބިލްކަމާއި،ފެންވަރާއި، ބޭނުންވާ ސިފަތައް\n- މި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅުއްވާނީ ރަސްމީ ގަޑީގައި 6800709 ނަންބަރު ފޯނާއެވެ.\nޕަބްލިޝްކުރި ގަޑި: 1353\nސުންގަޑި: 20 ނޮވެންބަރު 2019 0013


ކޮވިޑް-19: ހޮންޑޫރަސް ގެ ރައީސް ޖުއާން އޯލަންޑޯ ފައްސިވެއްޖެ! – Dhen.mv\nކޮވިޑް-19: ހޮންޑޫރަސް ގެ ރައީސް ޖުއާން އޯލަންޑޯ ފައްސިވެއްޖެ!\nJune 17, 2020 - 3:38 pm\nހޮންޑޫރަސް ގެ ރައީސް ޖުއާން އޯލަންޑޯ ހަރްނާންދޭޒް ކޮވިޑް-19 އަށް ފައްސިވެއްޖެއެވެ.\nމުޅި ދުނިޔެއަށް ފެތުރިފައިވާ ކޮވިޑް-19 އަށް ހޮންޑޫނަސްގެ ރައީސް ވެސް ފައްސިވެފައިވާއިރު، އޭނާގެ އަނބިކަނބަލުންނާއި ދެ މުވައްޒިފަކުވެސް މިބައްޔަށް ފައްސިވެފައިވާ ކަމަށް ރައީސް ޖުއާން ވިދާޅުވެފައިވެއެވެ.\nރައީސް ޖުއާން ވިދާޅުވީ ފަހަކަށް އައިސް އެމަނިކުފާނުގެ ސިއްޙީ ހާލުކޮޅު ގޯސްވާން ފެށިކަމަށާއި މިދިޔަ ހަފްތާ ބަންދުގައި މިބަލީގެ އަލާމާތްތައް ވެސް ފެންނަން ފެށިކަމަށެވެ. އެމަނިކުފާނު ކޮވިޑް އަށް ފައްސިކަން ކަށަވަރުވެފައިވަނީ މިދިޔަ އަންގާރަ ދުވަހުގެ ރެއެވެ.\nހޮންޑޫރަސް ގެ ރައީސް މިބައްޔަށް ފައްސިވުމާއި ގުޅިގެން ފަރުވާ ހޯދަމުންދާއިރު، އެމަނިކުފާނު ވެސް ހުންނެވީ އެކަހެރި ކޮށްފައި ކަމަށާއި ނަމަވެސް ނިންމަންޖެހޭ މުހިންމު މަސައްކަތްތައް އެތަނުގައި ހުރެގެން ވެސް ނިންމަވަމުން ގެންދަވާނެކަން ރިޕޯޓުތަކުގައި ހާމަކޮށްފައިވެއެވެ.\n"މިބަލިން ސަލާމަތް ވެވޭނެކަމުގެ ފުރިހަމަ ޔަގީންކަން އަހަންނަށް އެބައޮތް. ކަލާނގެއަށާއި ހޮންޑޫރަސްގެ ޑޮކްޓަރުންނާއި ބޭސް ފަރުވާއަށް އަހަރެން ފުރިހަމައަށް އިތުބާރު ކުރަން" ރައީސް ޖުއާން ވިދާޅުވެފައިވެއެވެ.


COVID-19: Ithuru 21 meehaku fassivejje - AO News\nރާއްޖެއިން އިތުރު 21 މީހަކު ކޮވިޑް-19 އަށް ފައްސިވެއްޖެ އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކުރި ގޮތުގައި އަންގާރަ ދުވަހުގެ އިރުއޮއްސި 18:00 އިން ފެށިގެން ބުދަ ދުވަހުގެ އިރުއޮއްސި 18:00 ހަމައަށް މާލެ ސަރަޙައްދުން 20 މީހަކާއި، ހުޅުވާފައިވާ ރިސޯޓު ތަކުން 1 މީހަކު ވަނީ ބައްޔަށް ފައްސިވެފައެވެ. ރާއްޖޭގެ އަތޮޅުތަކުގެ ރަށްތަކާއި ސިނާއީ މަސައްކަތް ކުރާ ރަށްތައް އަދި ތަރައްގީ ކުރަމުން އަންނަ ރިސޯޓު ތަކުން އިއްޔެ އެއްވެސް މީހަކު ބައްޔަށް ފައްސިވެފައެއް ނުވެއެވެ.\nމިއާއެކު ރާއްޖެއިން ކޮވިޑް-19 އަށް ފައްސިވި މީހުންގެ އަދަދު ވަނީ 13،070 އަށް އަރައިފައިވެ އެވެ. އޭގެ ތެރޭގައި އެންމެ ގިނައިން ފައްސިވެފައި ވަނީ ދިވެހިން ކަމަށްވާއިރު، ދެވަނަ އަށް އެންމެ ގިނައިން ޕޮޒިޓިވްވެފައި ވަނީ ބަންގްލަދޭޝް މީހުންނެވެ.\nއެޗްޕީއޭ އިން އެންމެ ފަހުން އާންމުކުރި މަޢުލޫމާތަށް ބަލާއިރު، އިއްޔެ 18:00 އާއި ހަމައަށް ފާއިތުވި 24 ގަޑިއިރުގެ ތެރޭގައި ކޮވިޑް-19 އަށް ޓެސްޓްކުރުމަށް ޖުމްލަ 1،862 ސާމްޕަލް ނަގާފައިވާއިރު، ރާއްޖެއިން ކޮވިޑް-19 ފެނުނު ހިސާބުން ފެށިގެން މިހާތަނަށް 248،153 ސާމްޕަލެއް ވަނީ ޓެސްޓު ކުރެވިފައެވެ. ރާއްޖޭގައި ކޮވިޑް-19ގެ އެކްޓިވް ކޭސްތަކުގެ ޢަދަދު 1،015 އަށް އަރާފައިވާއިރު ރާއްޖެއިން ކޮވިޑް-19 އަށް ފައްސިވި މީހުންގެ ތެރެއިން މިހާރު ހޮސްޕިޓަލްތަކުގައި ފަރުވާ ހޯދަމުން ދަނީ 91 މީހެކެވެ.


ބުދަ ،7 އޭޕްރިލް 2021 / 14:09\nއެޕްރީލް2ވަނަ ދުވަހު ދަތުރުވެރިންގެ މާރުކޭޓު ކައިރިން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނެސްފައިވާ މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ 23 ޖޯޑު،6ބިއްލޫރި ތަށި، 8 ޓޮންގު، 1 ފުރޭނި، 30 ސްޕޮންޖު. އިންސިޑެންޓް ނަންބަރު 483392\nއެޕްރީލް3ވަނަ ދުވަހު ދަތުރުވެރިންގެ މާރުކޭޓު ކައިރިން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނެސްފައިވާ ދެ މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ކޮންސްޓްރަކްޝަން ހޮޅި ބިޑިތަކެއް ހުރި ދެ ދަބަސް. އިންސިޑެންޓް ނަންބަރު 483467\nއެޕްރީލް3ވަނަ ދުވަހު މުރަނގަ މަގުން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނެސްފައިވާ ދެ މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ފޯއް ކޮށާ މެޝިނެއް. އިންސިޑެންޓް ނަންބަރު 483462\nއެޕްރީލް4ވަނަ ދުވަހު ލައިނޫފަރު މަގުން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނެސްފައިވާ މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ މަކީޓާ ބްރޭންޑްގެ ބުރުމާއެއް، ޓީވީ ރިމޯޓެއް (ސެމްސަންގ)، ލެޑް ލައިޓެއް، ކަރަންޓު ކޭބަލްއެއް. އިންސިޑެންޓް ނަންބަރު 483544\nއެޕްރީލް5ވަނަ ދުވަހު ބޮޑުތަކުރުފާނު މަގު ކަޅުތުއްކަލާ ކޮށި ކައިރިން އާންމު ފަރާތަކުން ހޮވައިގެން ގެނެސް ފުލުހުންނާ ހަވާލުކޮށްފައިވާ5ރުފިޔާ. އިންސިޑެންޓް ނަންބަރު 483773\nއެޕްރީލް7ވަނަ ދުވަހު ޓެކްސީ އަކުން ފެނިގެން ގެނެސް ފުލުހުންނާ ހަވާލުކޮށްފައިވާ ސެމްސަންގ ބްރޭންޑްގެ މޯބައިލް ފޯނެއް. އިންސިޑެންޓް ނަންބަރު 483934


Siyaasee party thah hinganee mahujanun, budgetun faisaa dheyn jeheytha!\n8 ފެބްރުއަރީ 20197ކޮމެންޓް\nޕާޓީތައް ހިންގަނީ މަހުޖަނުންގެ ބޭނުމަށް، ބަޖެޓުން ފައިސާ ދޭން ޖެހޭތަ!\nރާއްޖޭގައި ސިޔާސީ ޕާޓީތައް އުފެދި ޑިމޮކްރެޓިކް އުސޫލަށް ވެރިކަމުގެ ނިޒާމު ބައްޓަން ކުރެވިގެންދިޔައީ މިހާރު އަމަލު ކުރަމުންދާ އާ ގާނޫނުއަސާސީ 2008 ވަނަ އަހަރު ވުޖޫދުވުމާއެކުގަ އެވެ.\nރާއްޖޭގައި ސިޔާސީ ޕާޓީތަށް އުފެއްދުމުގެ ހުއްދަ އޭރުގެ ސަރުކާރުން ދިނުމާއެކު އެންމެ ފުރަތަމަ ބޭއްވި ވެސް ގިނަ ސިޔާސީ ޕާޓީތަކުން ރިޔާސީ އިންތިހާބުގައި ކެންޑިޑޭޓުން ނެރެ ރިޔާސީ އިންތިހާބުގައި ވާދަކޮށްފައި ވެއެވެ. އޭރު އެދުވަސް ވަރު ރާއްޖޭގައި 13 ވަރަކަށް ސިޔާސީ ޕާޓީ އުފައްދާފައިވެ އެވެ. ނަމަވެސް މިއަދާ ހަމައަށްވެސް އެކަށީގެންވާ ގޮތެއްގައި ސިޔާސީ ހަރަކާތްތައް ހިންގާ އުޅެނީ ހަމަ އެއްއަތުން ގުނާލެވޭވަރުގެ އަދަދެކެވެ. ބައެއް ސިޔާސީ ޕާޓީތަކުގައި ފެންނަން ހުންނަނީ އެންމެ މީހެކެވެ. މިސާލަކަށް ދިވެހި ރައްޔިތުންގެ ޕާޓީ (ޑީއާރުޕީ)ން އެޕާޓީގެ ލީޑަރު މުހައްމަދު ނަޝީދު (ކާނަލް ނަޝީދު) ފިޔަވާ އިތުރު ބޭފުޅަކު އުޅޭހެންވެސް ހީނުވެއެވެ. ނަމަވެސް މިއަދުވެސް އެޕާޓީއަކީ އިލެކްޝަންސް ކޮމިޝަނުގެ ސިޔާސީ ޕާޓީތަކުގެ ދަފްތަރުގައި އޮތް އެންމެ ގިނަ ދުވަސްވީ އެއް ޕާޓީ އެވެ.\nމިވަގުތު އިލެކްޝަންސް ކޮމިޝަނުގެ ދަފްތަރުގައި ހަތް ސިޔާސީ ޕާޓީ އޮތްއިރު، އެކަށީގެންވާ ގޮތެއްގައި ސިޔާސީ ހަރަކާތް ހިންގަމުން ދަނީ އެމްޑީޕީ އެކަންޏޭ ބުންޏަސް ދޮގަކަށް ނުވާނެ އެވެ.\n1.\tމޯލްޑިވިއަން ޑިމޮކްރެޓިކް ޕާޓީ (އެމްޑީޕީ)\n2.\tދިވެހި ރައްޔިތުންގެ ޕާޓީ (ޑީއާރުޕީ)\n3.\tއަދާލަތު ޕާޓީ (އަދާލަތު)\n4.\tޖުމްހޫރީ ޕާޓީ (ޖޭޕީ)\n5.\tމޯލްޑިވްސް ޑިވެލޮޕްމަންޓް އެލަޔަންސް (އެމްޑީއޭ)\n6.\tޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް)\n7.\tމޯލްޑިވްސް ތާރޑްވޭ ޑިމޮކްރެޓްސް (އެމްޓީޑީ)\nމި ހަތް ޕާޓީގެ ތެރެއިން ޕާޓީގެ ގުނަވަންތައް ހުރެ، އެ ގުނަވަންތައް މަސައްކަތް ކުރާ އަދި ޑިމޮކްރެޓިކް އުސޫލުން ކަންކަން ހިންގަމުން ދަނީ އެމްޑީޕީގައި އެކަންޏޭ ބުންޏަސް ދޮގަކަށް ނުވާނެ އެވެ. އެމްޑީޕީގެ އެތެރޭގެ އިންތިހާބުތައް ބާއްވަ އެވެ. އެ އިންތިހާބުތަކުން ޕާޓީގެ ހިންގުމުގެ ނިޒާމު ވަރުގަދަ ކުރެ އެވެ. ރިޔާސީ ޓިކެޓާއި، ރައްޔިތުންގެ މަޖިލީހުގެ ޓިކެޓަށް ވާދަކުރަން ބޭނުންވާ ފަރާތްތަކަށް ފުރުސަތު ހުޅުވާލައި ޕްރައިމަރީތައް ބާއްވަ އެވެ. ޕާޓީގައި އެކިއެކި ކޮމެޓީތައް އުފައްދާފައި އޮންނައިރު، ހުރިހާ ކޮމެޓީތަކެއްވެސް ހަރަކާތްތެރިވާތަން ފެނެއެވެ. ސަރުކާރު ޒިންމާދާރު ކުރުމަށް މަސައްކަތް ކުރާތަން ފެނެއެވެ. ނަމަވެސް އެހެން ސިޔާސީ ޕާޓީތަށް މަސައްކަތް ކުރަނީ ވަރަށް ތަފާތު ކޮށެވެ. ބާއްވަނީ ހަމައެކަނި ކައުންސިލް ބައްދަލުވުމެވެ. ރިޔާސީ ޓިކެޓާއި މަޖިލިސް އިންތިހާބުގައި ވާދަ ކުރާނެ ކެންޑިޑޭޓުން ކަނޑައެޅުން ފަދަ ކަންކަން ނިންމަމުންދަނީ އެޕާޓީތަކުގެ ކައުންސިލުން ނުވަތަ އެޕާޓީތަކުގެ ލީޑަރެވެ.\nމިއީ ރާއްޖޭގެ ސިޔާސީ ޕާޓީތަކުގެ ހާލަތެވެ. ދެން މިބަލާލަނީ އަސްލު މައުލޫއު އަށެވެ. ބުނަން މިއުޅެނީ ދައުލަތުގެ ބަޖެޓުން ބޮޑު ހަރަދެއް ސިޔާސީ ޕާޓީތަކަށް ކުރަމުންދާއިރު، އެ ޕާޓީތައް ހިންގުމުގައިވެސް "ދޯހަޅި" ކަމުގެ ވާހަކަ އެވެ. ރައްޔިތުންގެ ފައިސާއިން ސިޔާސީ ޕާޓީތަކަށް ހަރަދު ކުރަމުންދާއިރު، ރައްޔިތުންނަށް އޭގެންވާ އެއްވެސް ފައިދާއެއް އެބައޮތްތޯ ރައްޔިތުން ސުވާލު އުފައްދައެވެ.\nރާއްޖޭގައި ހިންގާ ގިނަ ސިޔާސީ ޕާޓީތަކަކީ ރާއްޖޭގެ އެންމެ މުއްސަނދި މަހުޖަނުން އުފައްދައި، އެޕާޓީތަކުގެ ލީޑަރޝިޕްގައި ހިމެނޭ ޕާޓީތަކެވެ. އެމްޑީޕީ އާއި އަދާލަތު ޕާތީއަކީވެސް ރާއްޖޭގެ ގިނަ ވިޔަފާރިވެރިން ހަރަދު ކުރަމުންދާ ސިޔާސީ ދެ ޕާޓީއެވެ. ޑީއާރުޕީގެ ލީޑަރަކީވެސް މުއްސަންޖެއްކަމަށް ބެލެވެނީ ވިޔަފާރިވެރިޔަކަށްވެ، އިނގިރޭސި ވިލާތުން އަގުބޮޑު ގެ ފަދަ މުދާ ބައްލަވައިގަނެފައިވާތީ އެވެ. ޕީޕީއެމްއަކީ ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ޕާޓީ އެވެ. "ފާޅުގައި" ވިޔަފާރީގެ މުއާލާތް ނުހިންގެވި ނަމަވެސް އަމިއްލަފުޅު އެކައުންޓަށް މިލިއަނުން ޑޮލަރު ޖަމާވެފައި އެބަ ހުއްޓެވެ.\nއަމިއްލަފުޅު ގެ 17 ބުރިއަށް ހިއްލާލުމާއި އެމަނިކުފާނުގެ ސަރުކާރަކީ ރާއްޖެ ދުށް އެންމެ ބޮޑެތި ހިޔާނާތް ހިންގާފައިވާ ސަރުކާރު ކަމަށްވާއިރު، އެކައުންޓްތަކުގައި ފައިސާ ހުރިވަރެއް މިހެންހުރެފައި އަންދާޒާކޮށްލަން ވެސް ނޭނގެއެވެ. އެއީ މީގެ އެތައް އަހަރެއްކުރިން ތުހުމަތު ކުރެވުނު 800 މިލިއަން ޑޮލަރުގެ "ވަގު" ތެލުގެ ވިޔަފާރި އާއި އެކިއެކި މީސްމީހުންނާ ގުޅިގެން ހިންގާފައިވާ ގޮތް ނޭނގޭ ވިޔަފާރިތަކާއި 1.5 މިލިއަން ޑޮލަރުގެ މަނީ ލޯންޑްރިންގގެ ތުހުމަތުތަކެއް ރައީސް ޔާމީންގެ މައްޗަށް ކުރެވިފައިވާތީ އެވެ.\nއިލެކްޝަންސް ކޮމިޝަނުގެ ދަފްތަރަށް އެންމެފަހުން އެރި އެމްޓީޑީއަކީ ރައީސް ޔާމީންގެ ސަރުކާރުގެ ކުރީގެ އިސްވެރިން އުފައްދައިގެން އުޅޭ ޕާޓީ އެކެވެ. އިސްކޮށް އުޅުއްވަނީ ރައީސް ޔާމީންއެކޭ އެއްފަދައިން އެތައް ތުހުމަތުތަކެއް ކުރެވިފައިވާ އަދި ރައީސް ޔާމީންގެ އޭރުގެ ޕާޓްނަރު ކުރީގެ ނައިބު ރައީސް އަހުމަދު އަދީބު އެވެ. އެހެންކަމުން އެޕާޓީ ހިންގަނީ ކޮންބައެއްކަމާއި ފައިސާ ހޯދަނީ ކިހިނެއްކަން ދިވެހި ރައްޔިތުން މާބޮޑު ސުވާލެއް ނުއުފައްދަ އެވެ.\nދެން އޮތީ ޖުމްހޫރީ ޕާޓީއާއި އެމްޑީއޭ އެވެ. އެދެ ޕާޓީއަކީ ވެސް ރާއްޖޭގެ އެންމެ ބޮޑެތި މަހުޖަނުން ހިންގާ ދެ ޕާޓީ އެވެ. އެހެންކަމުން އެ ދެ ޕާޓީ ހިންގަނީ ކިހިނެއްކަމާމެދު ވެސް ދިވެހި ރައްޔިތުން މާބޮޑު ސުވާލެއް ނުއުފައްދަ އެވެ.\nރާއްޖޭގެ ސިޔާސީ ޕާޓީތައް ހިންގަނީ ރާއްޖޭގެ އެންމެ މުއްސަނދި މަހުޖަނުން ކަމަށްވާއިރު، ރާއްޖޭގެ ސިޔާސީ ކަންކަމާ މުޅި ދައުލަތުގެ ނިޒާމު ހިންގުމުގައި މިއުޅެނީ ވެސް ހަމަ އެމަހުޖަނުން ނެވެ. މިހާ ދުވަސްވީއިރުވެސް ރާއްޖެ ސިޔާސީ ގޮތުންނާއި އިޖުތިމާއީ އަދި އިގްތިސާދީ ގޮތުން ހަމަ ނުޖެހިގެން މިއުޅެނީ ކީއްވެގެންތޯ އެވެ. މުޅި ދައުލަތް މަހުޖަނުންގެ މުށުތެރެއަށް ލައިގެން ނިކަމެތި ދިވެހި ރައްޔިތުންނަށް ލިބުނީ ކޮންފައިދާއެއް ތޯ އެވެ. މަހުޖަނުންގެ އިހުލާސްތެރިކަން ހުރިނަމަ އަމިއްލައަށް ފާސްކުރާ ގާނޫނުތައް ވެސް ރައްޔިތުންނަށް ފައިދާވާ ގޮތަށް ފާސްކޮށް، ރައްޔިތުންނަށް ހިދްމަތްތައް ލިބުމުގައި ލުއި ފަސޭހަ ގޮތްތައް ހަދަންވީ ނޫންތޯ އެވެ.\nމަހުޖަނުންގެ ސިޔާސީ ޕާޓީތައް ހިންގަން ފައިސާ ދޭންވެސް މިޖެހެނީ ދިވެހި ނިކަމެތި ރައްޔިތުން ދައްކާ ޓެކްސް ފައިސާއިން ނެވެ. ނުވިތާކަށް އެ މަހުޖަނު ބޭނުމީ މަޖިލީހުންގެ މެމްބަރުކަމޭ ބުނީމަ، މަހު މުސާރައައެއްގެ ގޮތުގައި 82،000 ރުފިޔާ ދީފައި މަޖިލީހަށްވެސް ވައްދަނީ އެވެ. ދެން އެމަޖިލީހުގެ މެމްބަރެއްގެ ގޮތުގައި ނުފޫޒު ބޭނުންކޮށް ވިޔަފާރި އިތުރަށް ފުޅާކޮށްލާއިރު، ހިންގާ ރިސޯޓްތަކުގައި މަސައްކަތް ކުރާ މުވައްޒަފުންނަށް ދޭންޖެހޭ ސާވިސް ޗާޖްކޮޅު ވެސް ނުދީ ހިފަހައްޓާ މަހުޖަނުން މަދެއް ނޫނެވެ. ދެން އެ މަހުޖަނުގެ އިހުލާސްތެރިކަން ހުންނާނެ މިންވަރު ނިކަން ދެކިބަލާށެވެ. މިއުޅެނީ ގުދާރު ބިންދައިގެންދާވަރަށް މަސައްކަތްކޮށް ދިނުމުންވެސް މުސާރަކޮޅާއި ސަރވިސް ޗާރޖު ކޮޅު ވެސް ނުދީގެންނެވެ.\nދައުލަތް މަޖިލިސް ސިޔާސީ މަޝްރަހު ސިޔާސީ ޕާޓީ\nސިޔާސީ ހަރަކާތް ހިންގަން ރައްޔިތުންގެ ޓެކުސް ފައިސާއިން އެއްވެސް ފައިސާއެއް ދީގެން ނުވާނެ، ޓެކުސް ފައިސާ ހަރަދު ކުރަންވާނީ ރައްޔިތުންގެ އަސާސީ ޒުރޫރީ ބޭނުންތަކަށް ސިޔާސީ ޕާޓީތަކަށް ފައިސާދުންޏާ ޕާޓީތަކަށްނުވަދެ ތިބިމީހެންނަށްވެސް ސިޔާސީ ޕާތީތަކުގެބޮލަކަށް ޖެހޭވަރަށް ދޭންޖެހޭނެ ވެރިކަމަށް ވަޑައިގެންނެވީ އިންސާފުގާއިމް ކޮށްދޭން ވައުދުވެވަޑައިގެން ވީމާ ސިޔާސީ ޕާތީތަކަށް ދޫކުރަށްވާއުސޫލުން ޕާތީތަކުގައި ނޫލޭމީހުންނަށްވެސް ދެއްވަން ޖެހޭނެ އެހެންނޫނިއްޔާ އެކަކަށްވެސް ދީގެންނުވާނެ އެއީރަށްޔަތުންގެ ތެކްސް ފައިސާ ހަމައެކަނި ޕާޓީތަކުގެ ހަށްގެއްނޫން ގިޔާމަތް ދުވަހުންވެސް ދައުވާކުރާނަން އެދުވަހުން ޔަގީނުންވެސް އެމަސްއަލަ ﷲ ތައާލާބަތްލަވާނެ ޔަގީނުން އިންސާފް ލިބޭނެ\nދެންމިގައު މުގައި އެމްޑީޕީ ނޫން އެހެން ޕާޓީ ތައް އުވާލަން ވީ ނުން.\nސިޔާސީ ހަރަކާތް ހިންގަން ރައްޔިތުންގެ ޓެކުސް ފައިސާއިން އެއްވެސް ފައިސާއެއް ދީގެން ނުވާނެ، ޓެކުސް ފައިސާ ހަރަދު ކުރަންވާނީ ރައްޔިތުންގެ އަސާސީ ޒުރޫރީ ބޭނުންތަކަށް އެކަނި ސިޔާސީ ޕާޜޓީ އެއީ ހަޅޭލަވަން މަގުމަތީގައި ތިބޭބަޔެއް !\nއަހަރެންގެ ހިތުގައިވެސް އުފެދޭސުވާލެއްތީ ކީއްކުރަންބާއޭ ސަރުކާރުން ޕާޓީ ތަކަށް އެހާވަރުގެ ބޮޑު ޚަރަދުއެކުރަނީ ކިބައިބާއޭ އެކަމުން ލިބޭފައިދާއަކީ ؟\nއަހަރެންގެ ނަޒަރުގައި ހަމަ އެއްވެސް ޕާޓީއަކަށް ސަރުކާރުން ފައިސާދޭކަށް ނުޖެހޭ\nއެއަށްވުރެ މާރަނގަޅުވާނެ ގެދޮރުގެ ދަތިކަން ތަހައްމަލް ކުރަމުންދާ ރާއްޖޭގެ އެކިހިސާބުގެ ނިކަމެތި ރައްޔިތުންނަށް މިފައިސާ ބަހައިލިއްޔާ.\nއެއްވެސް ޙާލެއްގައި އެއްވެސް ޕާޓީއަކަށް ދައުލަތުގެ ބަޖެޓުން އެއްވެސް އެއްޗެއް ދޭކަށް ނުޖެހޭ! ޕާޓީތަށް ހެދީވެސް ރައްޔިތުންގެ ބަހެއް ނޮހީދާ އެޕާޓީތަކަށް އެބޮވެނީ ރައްޔިތުންގެ ލޭ\nސޭޓު ބޭނުންވަނީ ރިސޯޓުތަކުގެ ބޮޑެތި6މީހުންނަށް ނުކަތާވަރުގެ ބޮޑު މުސާރަ ދީފައި އެމީހުންލައްވާ އާދައިގެ މުވައްޒަފުން އަޅުވެތިކުރަން، އެބީލައި ދިވެހި ޤައުމު ހިންގަން ސޭޓުއާއި ޙަވާލުކޮށްފިނަމަ ވާނެގޮތް ވިސްނަވާ...\nއެއްވެސް ޙާލެއްގައި އެއްވެސް ޕާޓީއަކަށް ދައުލަތުގެ ބަޖެޓުން އެއްވެސް އެއްޗެއް ދޭކަށް ނުޖެހޭ! ޕާޓީ އުފައްދާ މީހުން ޕާޓީ ހިންގާނެ ފައިސާ ހޯދާނެގޮތެއް ހޯދާ! ޕާޓީގައި ރެޖިސްޓްރީވާ މީހުންގެ އަތުން ޗަންދާ ނެގިޔަސް ނުވަތަ ވިޔަފާރިވެރންގެ އަތުން ހޯދުންވެސް\nއިންފޮމޭޝަން ކޮމިޝަނަރުގެ ކަންބޮޑުވުންތައް އުއްތަމަ ފަނޑިޔާރާ ހިއްސާކޮށްފި\nޕީޖީގެ މަސައްކަތަކަކީ މީހުން ޖަލަށްލާ ބަންދުކުރުމެއް ނޫން: ޕީޖީ ޝަމީމް\nތިން ގައުމަކުން އަލަށް ކަނޑައެޅި ސަފީރުންނާއި ފޮރިން މިނިސްޓަރު ބައްދަލުކުރައްވައިފި\n10 ބިލިއަން ރުފިޔާ ގަށާނެ ކޮންކްރިޓް މެޝިނެއް ރާއްޖެއަކު ނެތް: ރައީސް ނަޝީދު\nގާނޫނު ތަސްދީގު ކުރި ގަލަންކޮޅު ރައީސް ނަޝީދަށް


SunOnline: Column: Majilis gavaidhaa eh gothah hingaanee kon dhuvahakun?\nމަޖިލީސް ގަވާއިދާ އެއްގޮތަށް ހިނގާނީ ކޮން ދުވަހަކުން؟\nއ 05 Nov 2019, 15:00\nމަޖިލިސް ރައީސް ނަޝީދާއި ނާއިބު ރައީސް އީވާ --\nރައްޔިތުންގެ މަޖިލީހަކީ ވެސް ޤާނޫނާއި ޤަވައިދުން އިސްތިސްނާ ވެފައި އޮތް ތަނެއް ނޫނެވެ. އިސްތިސްނާ ކުރެވިފައި އޮތް ކަމަށް ޤާނޫނު އަސާސީ ގައި ލިޔެފައެއް ނެތެވެ. ޤާނޫނެއްގައި ނުވަތަ ޢާއްމު ކުރެވިފައިވާ ޤަވައިދެއްގައި ނެތް ބައިވަރު ކަންތައްތައް ރާއްޖޭގެ ތަފާތު ދާއިރާތަކުގައި ކުރަމުން ގެންދެ އެވެ. އެކަންކަމާ ގިނަ ފަހަރަށް ރައްޔިތުން އަޅައެއް ނުލަ އެވެ. ބައެއް މީހުން ބުނާ ގޮތުގައި އަޅައި ލިޔަސް ވާނެ ކަމެއް ނުއޮންނާނެ އެވެ. އެ އީ ރަނގަޅު ވާހަކަ އަކަށް ވެސް ވެދާނެ އެވެ. ރަނގަޅު ވާހަކަ އަކަށް ނުވެ ވެސް ހިނގައިދާނެ އެވެ. ޤާނޫނާއި ޤަވައިދާ ޚިލާފަށް ކުރާ ކަންކަމާ އަޅާ ނުލުމުން އެކަން ކުރާ މީހުންނަށް ލިބޭނީ ހިތްވަރެވެ. އެމީހުން އެ ކުރަނީ ޤާނޫނާއި ޤަވައިދާ ޚިލާފް އަމަލެއް ކަން އެހެން މީހުންނަށް ނޭގެނީ ކަމުގައި ވިސްނުމުގެ ފުރުޞަތު އެބަ އޮތެވެ. އަދި ތިމާ ޤާނޫނާއި ޤަވައިދާ ޚިލާފަށް ކޮންމެ ކަމެއް ކުރިއަސް އެއްޗެއް ބުނަން ނުކެރޭނެ ކަމަށް ބެލުމުގެ ފުރުޞަތު އެބަ އޮތެވެ. އެ ފުރުޞަތު ދޭން ވާނެތޯ އެވެ. އަޅުގަނޑު ދަންނަވާނީ ނޫނެކެވެ. ޤާނޫނީ އިމުގެ ތެރެއިން އަޅުގަނޑުމެންގެ ކަންބޮޑުވުން ފާޅު ކުރަން ވާނެ އެވެ. އެކަމަކާ މެދު އަޅުގަނޑުމެންގެ ހުރި އުދާސްތައް ބަންޑުން ޖަހާލަން ވާނެ އެވެ. އެކަމުގެ ސަބަބުން ރަނގަޅު ނަތީޖާއެއް ނުކުމެވެސް ދާނެ އެވެ. އެދެވޭ ބަދަލެއް ނައިސް ވެސް ހިނގައިދާނެ އެވެ. އެހެންނަމަވެސް އެއީ ބަހުސް ކުރެވޭ ޚިޔާލު ބަދަލު ކުރެވޭ ކަމަކަށް ވާނެ ކަމާ މެދު އެއްވެސް ޝައްކެއް ނެތެވެ.\nރައްޔިތުންގެ މަޖިލީސްގެ މެމްބަރުން މަޖިލީހުގެ ތެރޭގައި އަމަލު ކުރަން ޖެހޭ ޤަވައިދެއް މެމްބަރުން އަމިއްލަ އަށް ފާސް ކޮށްފައިވެ އެެވެ. މަޖިލީސް ހިންގަން ވާނީ އެ ޤަވައިިދާއި އެއް ގޮތަށެވެ. އެ ގަވައިދާއި އެއްގޮތަށް މަޖިލީސްގެ ޖަލްސާތައް ކުރިއަށް ގެންދިއުމަށް މެމްބަރުންގެ ތެރެއިން ބޭފުޅުން ކޮޅެއް ހޮވަ އެވެ. އޭގެ ތެރޭގައި އެންމެ އިސް ބޭފުޅުންގެ ގޮތުގައި ތިއްބަވަނީ މަޖިލީހުގެ ރައީސް އާއި ނައިބް ރައީސް އެވެ. އެ ބޭފުޅުންނަށް ވެސް އެ މަސްއޫލިއްޔަތު ހަވާލު ކުރެވެނީ ކޮންމެވެސް ދާއިރާ އަކުން ރައްޔިތުންގެ ވޯޓުން ހޮވިފައިވާ މަޖިލީހުގެ މެމްބަރުން ނަށް ވާތީވެ އެވެ. އެހެން އެއްވެސް ސަބަބެއް އޮވެގެން ނޫނެވެ. މަޖިލީހުގެ އިސް މަޤާމްތަކަށް ވޯޓުން ހޮވޭނީ މަޖިލީހުގައި ބޮޑު އަޣްލަބިއްޔަތު އޮތް ޕާޓީއެއްގެ މެމްބަރުން ނެވެ. ނުވަތަ އަޣްލަބިއްޔަތު އޮތް ބައެއްގެ ރުހުން އޮތް ބަޔެކެވެ.\nރައްޔިތުންގެ މަޖިލިސްގެ ރިޔާސަތު ބަލަހައްޓާ ފަރާތަކުން އަމަލު ކުރަން ޖެހޭނީ މަޖިލީހުގެ ޤަވައިދާ އި އެއްގޮތަށެވެ. ރިޔާސަތު ބަލަހައްޓާ ގޮނޑީގައި އިށީނުމާ އެކު އޭނާގެ އެހެން ހައިސިއްޔަތުތަކެއް ވާ ނަމަ އެ ހުރިހާ ހައިސިއްޔަތެއް ގެއްލޭނެ އެވެ. ގެއްލުވާލަން ވާނެ އެވެ. ރިޔާސަތު ބަލަހައްޓަން އިން މީހަކީ މުއްސަނދި ބޮޑު މަހުޖަނަކަށް ވެސް ވެދާނެ އެވެ. ޕާޓީ އެއްގެ އިސް ލީޑަރަކަށް ވެސް ވެދާނެ އެވެ. ނުފޫޒު ގަދަ ބޮޑު އާއިލާ އަކުން އައި މީހަކަށް ވެސް ވެދާނެ އެވެ. އެހެން ނަމަވެސް އޭނާ އަށް އެ ގޮނޑި ލިބުނީ އެންމެ ހައިސިއްޔަތަކުން ނެވެ. މަޖިލީހުގެ މެމްބަރަކަށް ވީތީވެ އެވެ. އޭނާ އަށް އެ ގޮނޑި ދިނީ ވެސް މަޖިލީހުގެ މެމްބަރުން ނެވެ. މެމްބަރުންގެ އިތުބާރު އޮތުމުން ނެވެ. އެއް ނަަޒަރަކުން ބަލާ އިރު ޖަލްސާ ނިމުމާ އެކު އެންމެން އެއްވަރު ވީ އެވެ. "ޢިއްޒަތްތެރި މެމްބަރު" އެވެ.\nރައްޔިތުންގެ މަޖިލީސްގެ ޖަލްސާ އެއްގައި ރިޔާސަތު ބަލަހައްޓާ ފަރާތެއްގެ އެންމެ އިސް ވާޖިބަކަށް ވާން ވާނީ މަޖިލީހުގެ ޤަވައިދު ބުނާ ގޮތަށް ޖަލްސާ ކުރިއަށް ގެންދިއުމެވެ. މަޖިލީހުގައި ހިނގާ ބަހުސެއްގައި ސީދާކޮށް ވެސް ނުވަތަ ނުސީދާ ކޮށް ވެސް މަޖިލީހުގެ ރިޔާސަތު ބަލަހައްޓާ ފަރާތަކުން ބައިވެރި ނުވެވޭނެ އެވެ. އަދި ރިޔާސަތު ބަލަހައްޓަނީ ވިޔަފާރި ވެރިއެއް ކަމުގައިވާ ނަމަ އޭނާގެ ކުންފުނިން ކަންތައް ކުރާ ގޮތުގެ ވާހަކަ އާއި ކުންފުނިން ކަންތައް ކުރަން ރާވާފައި އޮތް ގޮތުގެ ވާހަކަ ޖަލްސާގައި ނުދެއްކޭނެ އެވެ. ދައްކައިގެން ނުވާނެ އެވެ. ބައެއް މަސައްކަތު ބައްދަލުވުން ތަކުގައި ކުރިއަށް ގެންދާ އުސޫލުން ކޮންމެ މެމްބަރަކު ވާހަކަ ދައްކާ ނިމުމުން، އެ ވާހަކަ އަށް ރިޔާސަތުގެ ޚިޔާލެއް ނުދެވޭނެ އެވެ. ދީގެން ނުވާނެ އެވެ. ރިޔާސަތު ބަލަހައްޓަން އިންނަ މީހެއްގެ ވާޖިބަކީ، ފުރުޞަތު ދިނުމާއި ޖަލްސާ ހިންގުމެވެ.\nފާއިތުވި މާޒީގައި ރައްޔިތުންގެ މަޖިލީހުން ހެދި އެންމެ ބޮޑެތި ގޯސްތަކުގެ ތެރެއިން ގޯހެއް ހެދި ތަން ދާދި ފަހުން ރައްޔިތުންގެ މަޖިލީހުން ފެނިގެން ހިނގައްޖެ އެވެ. ޝަރީޢަތުގައި އޮތް މައްސަލައަކާ ބެހޭ ގޮތުން މެމްބަރުން ވާހަކަ ދެއްކުމެވެ. އެއްވެސް ޒަމާނެއްގައި އެއީ ރައްޔިތުންގެ މަޖިލީސް އިން ހުއްދަ ކުރި ކަމެއް ނޫނެވެ. އަދި މަޖިލީހުގެ ޤަވައިދު މަނާ ކުރާ ކަމެކެވެ. މައްސަލަ އަކީ ވަރަށް ނާޒުކު މައްސަލައެއް ކަމަށް އަޅުގަނޑުމެން ޤަބޫލު ކުރަމެވެ. އެކަން އެ ގޮތަށް ހިނގައިގެން ނުވާނެ ކަމަށް ވެސް އަޅުގަނޑު މެން އެއްބަސްވަމެވެ. އެހެންނަމަވެސް ރައްޔިތުންގެ މަޖިލީހުން އެކަމާ ބެހޭ ގޮތުން ވާހަކަ ދެއްކީ ރަނގަޅު ދަނޑިވަޅެއް ގައެއް ނޫނެވެ. އެކަން ރިޔާސަތުން ވަގުތުން ހުއްޓަވަން ވާނެ އެވެ. ހުއްޓުވުނު ކަމަކަށް ނުފެނެ އެެވެ.\nޕާޓީ އުސޫލުން ޑެމޮކްރެޓިކް ވެއްޓެއްގައި ރާއްޖޭގެ ކަންތައްތައް ކުރުމަށް މަސައްކަތް ކުރެވޭ އިރު ރައްޔިތުންގެ މަޖިލީސް ވެސް ޤަވައިދާ އެއްގޮތަށް ކުރިއަށް ގެންދިއުމަށް މަސައްކަތް ކުރަން ވެއްޖެ އެވެ. ވެރިކަން ކުރާ ޕާޓީ އަށް މަޖިލީހުގައި މިހާރު، ބޮޑު އަޣްލަބިއްޔަތެއް އެބަ އޮތެވެ. ޑެމޮކްރެޓިކް ވެއްޓެއްގައި ރައްޔިތުންނަށް ފައިދާ ހުރި ގޮތަކަށް މަޖިލީހުގެ މަސައްކަތްތައް ކުރިއަށް ގެންދިއުމުގެ އެއްވެސް ހުރަހެއް ނެތެވެ. އެކަމަކު އެއީ ބޮޑު އަޣްލަބިއްޔަތަކީ ޚުދުމުޚްތާރުކޮށް ކަންކަން ކުރުމަށް ލިބިފައި އޮތް ލައިސެންސެއް ކަމަށް ނުބަލަންޏާ އެވެ.\nމިހެން ކަންތައް އޮތް ކަމުގައި ވިޔަސް، ޝަރީޢަތުގައި އޮތް މައްސަލައަކާ ބެހޭ ގޮތުން ވާހަކަ ދެއްކެވި މެމްބަރުންނަށް އަދަބެއް ދޭން އަޅުގަނޑަށް ފެނެ އެވެ. މަޖިލިހުގެ ޖަލްސާ ހިނގަމުން ދާއިރު މޭޒު މައްޗަށް ކޮއްޅަށް ނަގައިގެން ނެވެ. ފުރޮޅުލީ ގޮނޑީގައި އިށީދެ ވަޑައި ގަންނަވާތީވެ ގޮނޑީގެ މައްޗަށް ކޮއްޅަށް ނެގުން ރައްކާތެރިއެއް ނޫނެވެ. މަޖިލީހުގެ ޖަލްސާ ހިނގަނީ ފިނިކޮށްފައި އޮންނަ ހޯލެއްގެ ތެރޭގައި ކަމަށް ވުމާ އެކު ކޮއްޅަށް ނެގޭ މެމްބަރުންގެ އިސްތަށިފުޅު ފަންކާ އެއްގައި ޖެހޭނެ ފުރުޞަތެއް ވެސް ނެތެވެ. އެ ބޭފުޅުންގެ ތެރޭގައި މަޖިލީހުގެ ތެރޭގައި ކަށިގަނޑު ފުންމާ ކަމަށް ތުހުމަތު ކުރެވުނު "ރެފްރީ" ވެސް ހިމަނަން ފެނެ އެވެ. ސަތޭކަ ފޮޅު ވަތް ނުލިއުއްވާ ކަމަށް ވާނަމަ އެވެ. އެކަމަކު މިފަދަ އަދަބުތަކެއް މަޖިލީހުގެ ޤަވައިދަކު ނުއޮވެ އެވެ. ޤަވައިދުގައި އޮންނަ ގޮތާއި ހިންގާ ގޮތް ތަފާތު ވެދާނެ އެވެ. މައްސަލަ އަކީ ކޮބައިތޯ އެވެ؟ މައްސަލަ ޖައްސާނީ ކާކުތޯއެވެ؟ މައްސަލަ ޖެއްސޭނެތޯ އެވެ؟\nގަވައިދުގައި ނެތް އަދަބަކަށް މެމްބަރުން ބޯ ލަނބާނެ ތޯ އެވެ؟


ފެމިލީ ކޯޓު / ރަޖިސްޓްރޭޝަން އެންޑް ކޭސްމެނޭޖްމަންޓް\n- ޝަރީޢަތް ނިމުނުގޮތުގެ ރިޕޯޓް ހޯދުމަށް ހުށަހަޅާ ފަރާތްތަކަށް ޝަރީޢަތް ނިމުނުގޮތުގެ ރިޕޯޓް ދޫކުރުމުގެ އިދާރީ އެންމެހައި މަސައްކަތްތައް ސުޕަވައިޒަރުގެ ޢިރުޝާދާއެކު ކުރިއަށް ގެންދިއުން.\n- ޝަރީޢަތް ނިމުނުގޮތުގެ ރިޕޯޓް ހޯދުމަށް ހުށަހަޅާ ފަރާތްތަކުގެ ތެރެއިން އަރުޝީފަށް ފޮނުވާފައިވާ މައްސަލަތަކުގެ ރިޕޯޓް ހޯދުމަށް އަރުޝީފަށް ލިޔެ، ރިޕޯޓް ހޯދައި، ސުޕަވައިޒަރުގެ އިރުޝާދާއެކު ރިޕޯޓް ދޫކުރުމުގެ މަސައްކަތްކުރުން.\n- ނިމޭ މައްސަލަތަކުގެ ރިޕޯޓް ދޫކުރުމުގެ ފަސޭހަ ނިޒާމެއް ޤާއިމުކުރުމަށްޓަކައި ނިމޭ މައްސަލަތަކުގެ ސްކޭން އާކައިވް ސުޕަވައިޒަރުގެ ޢިރުޝާދާއެކު ބެލެހެއްޓުން.\n- ނިމޭ މައްސަލަތައް ކޯޓް މޮޑިއުލްގައި އަޕްޑޭޓްކުރުން.\n- ސެކްޝަނަށް ލިބޭ ލިޔެކިޔުންތައް ހަމަޖެހިފައިވާ ގޮތުގެމަތިން ފައިލްކުރުން.\n- މައްސަލަތަކާ ގުޅިގެން އަންނަ ފޯންކޯލްތަކަށް ޖަވާބުދިނުން.\n- ވަޒީފާއަށްއެދޭ ފޯމް (މިކޯޓުގެ ރިސެޕްޝަނުން ލިބެން ހުންނާނެއެވެ. އަދި މިކޯޓުގެ ވެބްސައިޓް www.familycourt.gov.mv އިން މި ފޯމް ޑައުންލޯޑްވެސް ކުރެވޭނެއެވެ.)\n30 ޖަނަވަރީ 2020 ވާ ބުރާސްފަތި ދުވަހުގެ 13:00ގެ ކުރިން.


League ge massalaigai Club thakun hiyaalu thafaathu vejje - One Online\nއިނގިރޭސި ޕްރިމިއާ ލީގުގައި ލިވަޕޫލާއި ވުލްވްސް ބައްދަލުކުރި މެޗުގެ ތެރެއިން-- ފޮޓޯ/ ޕީއޭ\nލީގްގެ މައްސަލައިގައި ކުލަބުތައް ހިޔާލު ތަފާތު ވެއްޖެ\nއިނގެރޭސި ސަރުކާރުގެ ހުއްދަ ޕްރިމިއަ ލީގު ފަށަން ލިބިފައިވީ ނަމަވެސް ލީގު ކުރިއަށް ގެންދާނެ ގޮތަކާ މެދު ކުލަބުތަކުގެ މެދުގައި ހިޔާލު ތަފާތުވުން އުފެދިއްޖެ އެވެ.\nކޮވިޑް 19 އިން ރައްކާތެރި ވުމަށް އަޅާ ފިޔަވަޅެއްގެ ގޮތުން ޕްރިމިއާ ލީގުން ވިސްނާފައި ވަނީ ހަމައެކަނި އަށެއް ނުވަތަ 10 ސްޓޭޑިއަމްގައި މެޗުތައް ކުޅޭގޮތަށެވެ. އޭގެ ތެރޭގައި ލަންޑަންގެ ވެމްބްލީ ސްޓޭޑިއަމް ވެސް ހިމެނެ އެވެ. އޭގެ ސަބަބުން ކުލަބުތަކުގެ ހޯމް މެޗުތައް ވެސް އަމިއްލަ ދަނޑުގައި ކުޅެން ފުރުސަތު ނުލިބޭނެތީ ބައެއް ކުލަބުތަކުން ވަނީ އެ ހިޔާލާ ދެކޮޅުކަން އިއުލާން ކޮށްފަ އެވެ.\nއެގޮތުން އެސްޓޮން ވިލާ އާއި ބްރައިޓޮން ހޯވް އެލްބިއޯން، ނޯވިޗް ސިޓީ އަދި ވަޓްފޯޑުން ވަނީ އެކަމާ ދެކޮޅުކަން ހާމަ ކޮށްފައެވެ. ލީގް އަލުން ފެށިނަމަވެސް މެޗުތައް ކުޅެން ޖެހޭނީ، ސަޕޯޓަރުން ނުވައްދަ އެވެ.\nކޮވިޑް 19 އާ ގުޅިގެން ލޮކްޑައުން އުވާލަން ކުރާ މަސައްކަތުގެ ދަށުން އަމަލު ކުރާނެ މަގުޗާޓެއް، އިނގެރޭސި ގާނޫނު ހަދާ މަޖުލީހަށް އެ ގައުމުގެ ބޮޑުވަޒީރު ބޮރިސް ޖޯންސަން މިއަދު ހުށަހައްޅުވާނެ އެވެ. އެ މަގުޗާޓް ގައި ކުޅިވަރު މުބާރާތްތައް އަލުން ފެށުމުގެ ހުއްދަ ދިނުމާ ބެހޭ ގޮތުން ވެސް ވަނީ އުސޫލުތައް އެކުލަވާލަައިފަ އެވެ. އެކަން މަޖުލީހުގައި މަޝްވަރާ ކުރުމަށް ފަހު މާދަމާ އާންމު ކުރާނެ ކަމަށް ރިޕޯޓުތައް ބުނެއެވެ.\nއެއާއެކު، ޕްރިމިއާ ލީގްވެސް އަންނަ މަހުގެ މެދުތެރޭގައި ފެށުމުގެ ހުއްދަ ލިބޭނެ އެވެ. ލީގް ފެށުމާމެދު ސަރުކާރުން ފެހި ސިގުނަލް ލިބުނު ނަމަވެސް ކުލަބުތަކުގެ މެދުގައި އުފެދިފައިވާ އެންމެ ބޮޑު ހިޔާލު ތަފާތު ވުމަކީ ސަޕޯޓަރުން ނުވައްދައި ކުޅެން ޖެހުމެވެ.\n"އަހަރެމެންނަށްވެސް އެނގޭ ސަޕޯޓަރުން ނެތިކަން ކުޅެން ޖެހޭނީ އެހެން ނަމަވެސް ބާކީ ހުރި މެޗުތައް އަހަރެމެންގެ ހޯމް ސްޓޭޑިއަމްގައި ނުކުޅެވުމުގެ މާނައަކީ، އަހަރެމެންގެ ދަނޑަށް އަހަރެމެން ފަރިތަ ވުމުގެ އެޑްވާންޓޭޖު ނިގުޅައިގަތީ އޭ، މިއީ ކޮރޯނާ ވައިރަސް އާ ގުޅިގެން ދިރިއުޅުން އެފުށް މިފުށަށް ޖެހިފައިވާ މީހުންގެ ކަންކަން ތަޖުރިބާ ކުރި ކުޅުންތެރިންނާ ދެކޮޅަށް ކުރެވޭ ކަމެއް." ވަޓްފޯޑްގެ ޗީފް އެގްޒެކެޓިވް ސްކޮޓް ޑަގްސްބަރީ ދަ ޓައިމްސް އަށް މައުލޫމާތު ދެމުން ބުނެފައިވެއެވެ.\nއިނގެރޭސި ޕްރިމިއަ ލީގުގައި ކުޅޭ ޓީމުތަކުގެ ބައެއް ކުޅުންތެރިން ވެސް ވަނީ ކޮވިޑަށް ޕޮޒިޓިވް ވެފައެވެ. އެގޮތުން ބްރައިޓޮން ހޯވްގެ ތިން ވަނަ ކުޅުންތެރިޔަކަށް ވަނީ ބަލި ޖެހިފައެވެ. ނަމަވެސް ކުރިން އެ ޓީމުގައި ވައިރަސް ޖެހުނު ދެ ކުޅުންތެރިން މިހާރު ވަނީ އެބަލިން ރަނގަޅު ވެފަ އެވެ.\nގުޅޭ ޓެގު އިނގިރޭސި ޕްރިމިއާ ލީގު ކޮވިޑް 19 ފުޓްބޯޅަ ލޮކްޑައުން


Humam merun faskuran UN akun naanga, fonuvee noteh: sarukaaru | Mihaaru\nޚަބަރު / ޑރ. އަފްރާޝީމް އަވަހާރަކޮށްލުން\nހުމާމް މެރުން ފަސްކުރަން އދ. އަކުން ނާންގާ، ފޮނުވީ ނޯޓެއް: ސަރުކާރު\nރާއްޖޭގެ އާ ފޮރިން މިނިސްޓަރު އާސިމް މިއަދު ނޫސްވެރިންނާ ވާހަކަ ދައްކަވަނީ: އޭނާ ވިދާޅުވީ ހުމާމްގެ މައްސަލައިގައި އދ. އިން ފޮނުވީ ނޯޓެއް ކަމަށް -- ފޮޓޯ: ނިޝާން އަލީ/ މިހާރު\n13 ޖުލައި 2016 - 14:29\nހުމާމް މަރަން ކުރި ހުކުމް ތަންފީޒު ކުރުން ފަސްކޮށް، އޭނާގެ ޝަރީއަތާ ގުޅޭ ގޮތުން ހަ މަސްދުވަހުގެ ތެރޭގައި ޖަވާބުދާރީ ވާން އދ. އިން ރާއްޖެ އަށް އިއްޔެ ވަނީ އަންގާފަ އެވެ. ހުމާމްގެ ވަކީލުން ވިދާޅުވެފައި ވަނީ އދ. އިން އިއްޔެ ނެރުނީ ވަގުތީ އަމުރެއް ކަމަށާއި އެ އަށް އަމަލުކުރުން ސަރުކާރަށް ލާޒިމް ވާނެ ކަމަށެވެ.\nއެކަމަކު، އާ ފޮރިން މިނިސްޓަރު މުހައްމަދު އާސިމް ފުރަތަމަ ފަހަރަށް ނޫސްވެރިންނާ ބައްދަލުކުރައްވައި މިއަދު ތަކުރާރުކޮށް ވިދާޅުވީ އދ. އިން ރޭ ފޮނުވީ "ނޯޓެއް" ކަމަށެވެ. އެއީ މާ ސީރިއަސް ކަމެއް ނޫން ކަން ދޭހަވާ ގޮތަށް ވާހަކަ ދައްކަވަމުން އޭނާ ވިދާޅުވީ އެ ނޯޓަކީ ދިވެހި ސަރުކާރުން ވަކި ކަމެއް ކުރަން ނުވަތަ ނުކުރަން އެންގި އަމުރެއް ނޫން ކަމަށެވެ.\n"މި ނޯޓުގައި ހުރި ކަންކަން މި ދަނީ ދިރާސާ ކުރަމުން،" މިނިސްޓަރުކަމާ ހަވާލުވެވަޑައިގަތްތާ ގަޑިއެއްހާއިރުގެ ތެރޭގައި ބޭއްވި ނޫސްވެރިންގެ ބައްދަލުވުމުގައި އާސިމް ވިދާޅުވި އެވެ.\nފޮރިން ސެކްރެޓަރީ އަލީ ނަސީރު ވެސް ވިދާޅުވީ އދ. އިން ފޮނުވީ "ކޮމިއުނިކޭޝަނެއް" ކަމަށެވެ. އެއާ މެދު ސަރުކާރުން އަމަލުކުރާނީ ކޮން ގޮތަކަށްތޯ ތަކުރާރުކޮށް ނޫސްވެރިން ދެންނެވުމުން ވެސް ފޮރިން މިނިސްޓަރާއި ސެކްރެޓަރީ ވެސް ވިދާޅުވީ އެކަމާ ގުޅޭ ގޮތުން ބަންޑާރަ ނައިބުގެ އޮފީހުން ފަހުން މައުލޫމާތު ދޭނެ ކަމަށެވެ.\n"އދ. އަކީ ގައުމުތަކަށް އަމުރު ކުރާ ޖަމިއްޔާއެއް ނޫން،" އަލީ ނަސީރު ވިދާޅުވި އެވެ.\nފޮރިން ސެކްރެޓަރީ އަލީ ނަސީރު މިއަދު ނޫސްވެރިންނާ ވާހަކަ ދައްކަވަނީ: އދ. އަކީ ގައުމުތަކަށް އަމުރު ކުރާ ޖަމިއްޔާއެއް ނޫން ކަމަށް ވިދާޅުވި.-- ފޮޓޯ: ނިޝާން އަލީ/ މިހާރު\nހުމާމްގެ ވަކީލު އަބްދުﷲ ހަސީން "މިހާރު" އަށް ރޭ ވިދާޅުވީ އދ. އިން އެ އަމުރު ނެރުނީ ހުމާމްގެ މައްސަލައިގައި އޭނާގެ ބައްޕަގެ ފަރާތުން އިންސާނީ ހައްގުތަކާ ބެހޭ އދ.ގެ ކޮމިޓީ އަށް ހޯމަދުވަހު ހުށަހެޅި މައްސަލައެއްގައި ކަމަށެވެ. އެ މައްސަލައިގައި އެދުނީ، ހަސީން ވިދާޅުވި ގޮތުގައި، ފަރުދީ އަދި ސިޔާސީ ހައްގުތަކާ ބެހޭ ބައިނަލްއަގުވާމީ މުއާހަދާ (އައިސީސީޕީއާރު)އާ ހިލާފަށް ހުމާމްގެ މައްޗަށް ޝަރީއަތް ކޮށްފައިވާތީ އެކަން ބަލައި ދިނުމަށެވެ.\n"އދ. އަކީ ގައުމުތަކަށް އަމުރު ކުރާ ޖަމިއްޔާއެއް ނޫން." -- ފޮރިން ސެކްރެޓަރީ\nސެޕްޓެމްބަރު 19، 2006 ގައި ރާއްޖޭން ބައިވެރިވެ، އެ އަހަރުގެ ޑިސެމްބަރު 19 ގައި ތަސްދީގުކުރި އައިސީސީޕީއާރަކީ އިންސާނީ ހައްގުތަކާ ބެހޭ ވަށާ ޖެހޭ މުއާހަދާއެކެވެ. އެ މުއާހަދާގައި ދީނީ މިނިވަންކަން ބަޔާން ކުރާ 18 ވަނަ މާއްދާ ފިޔަވައި މުޅި މުއާހަދާ އަށް ރާއްޖޭން އެއްބަސްވެފައި ވާއިރު، އިންސާފުވެރި ޝަރީއަތެއް ކަށަވަރު ކޮށްދިނުމާއި ކުށުގެ ތުހުމަތުކުރެވޭ މީހުންގެ ހައްގުތައް ހިމާޔަތްކުރުން އެ މުއާހަދާ އިން ލާޒިމް ކުރެ އެވެ.\nމި މުއާހަދާގެ އޮޕްޝަނަލް ޕްރޮޓޮކޯލްގައިވާ ގޮތުން މީހަކު މައްސަލައެއް ހުށަހަޅައި އެ މައްސަލަ ކޮމިޓީން ބަލައިގަތުމަށް ފަހު އެ މައްސަލަ ރައްދުވާ ސަރުކާރަކަށް އަންގަން ޖެހެ އެވެ. އެ މައްސަލަ އަށް ޖަވާބުދާރީ ވާން ހަ މަސްދުވަހުގެ މުއްދަތެއް ލިބޭއިރު، ވަގުތީ ފިޔަވަޅުތަކެއް އެޅުމުގެ ބާރު ކޮމިޝަނަށް ލިބެ އެވެ. ހުކުމެއް ހިމެނޭ މައްސަލައެއް ނަމަ، އެ ހުކުމަކަށް އަމަލުކުރުން ފަސްކުރަން އެންގުމަކީ އޭގެ ތެރެއިން އެއް ފިޔަވަޅެވެ.\nހުމާމްގެ އާއިލާގެ ބައެއް މެމްބަރުން ސުޕްރީމް ކޯޓުގެ ބޭރުގައި: އދ. އަށް މައްސަލަ ހުށަހެޅީ ހުމާމްގެ ބައްޕަގެ ފަރާތުން.-- ފައިލް ފޮޓޯ: ނިޝާން އަލީ/ މިހާރު\nމަރުގެ ހުކުމް އިއްވާފައިވާ ދެ މީހެއްގެ ޝަރުއީ ހުރިހާ މަރުހަލާއެއް ފުރިހަމަކޮށް، އެ މީހުން މަރަން ސަރުކާރުން ދަނީ ތައްޔާރުވަމުންނެވެ. އެއީ ހުމާމްގެ އިތުރުން، ގާނޫނީ ވަކީލު އަހުމަދު ނަޖީބުގެ ގާތިލު އަހުމަދު މުއްރަތެވެ. އެ ދެ މީހުންނަށް އިއްވި މަރުގެ ހުކުމަށް ސުޕްރީމް ކޯޓުން ވަނީ ތާއީދުކޮށްފަ އެވެ.\nހުމާމުގެ މައްޗަށް ކުރި ޝަރީއަތުގައި ހުރި ބޭއިންސާފު ކަމަށް ބުނާ ކަންކަން އެކި ފަރާތްތަކުން އަންނަނީ ފާހަގަކުރަމުންނެވެ. އޭގެ ތެރޭގައި، މަޖުބޫރުކޮށްގެން ހުމާމް ކުށަށް އިއުތިރާފް ކުރުވާފައިވާ ކަމަށް ބުނުމާއި ހުމާމް އަނބުރާ ގެންދިޔަ އިއުތިރާފު ބަޔާން ޝަރީއަތަށް ބަލައިގަތުމާއި ހުމާމްގެ ނަފްސާނީ މައްސަލައެއް ހުންނަ ކަމަށް އާއިލާ އިން ބުންޏަސް އެކަން ބަލާފައި ނުވުން އަދި ހުމާމް މެރުން ފަސް ކުރަން އަފްރާޝީމްގެ އާއިލާ އިން އެދުނު އެދުމަށް އިޖާބަ ނުދިނުން ހިމެނެ އެވެ.\nބައި ގަރުނަށް ވުރެ ގިނަ ދުވަސް ވަންދެން މަރުގެ ހުކުމް ތަންފީޒު ނުކޮށް އޮތުމަށް ފަހު އެކަން ކުރަން އުޅޭތީ ބޭރުގެ ފަރާތްތަކުން އަންނަނީ ކަންބޮޑުވުން ފާޅުކުރަމުންނެވެ. އޭގެ ތެރޭގައި އދ. އާއި އީޔޫގެ އިތުރުން އެމެރިކާ އަދި އިނގިރޭސިވިލާތް ފަދަ ގައުމުތައް ހިމެނެ އެވެ. އަދި ހުމާމްގެ ޝަރީއަތް އިންސާފުވެރި ނޫން ކަމަށް ބުނެ، އޭނާ މެރުމާ ދެކޮޅަށް ރާއްޖޭގެ ޖަމިއްޔާތަކުން ވެސް އަންނަނީ ތަފާތު ހަރަކާތްތައް ހިންގަމުންނެވެ.\nއެކަމަކު، މަރުގެ އަދަބާ ގުޅޭ ގޮތުން ބޭރުގެ ފަރާތްތަކުން ސަރުކާރަށް ކުރަމުން ގެންދާ ޕްރެޝަރާ ގުޅޭ ގޮތުން މިއަދު ފޮރިން މިނިސްޓްރީން އެއްވެސް ވާހަކައެއް ނުދެއްކި އެވެ. އެކަމާ ގުޅޭ ގޮތުން ކުރި އެއްވެސް ސުވާލަކަށް ފޮރިން މިނިސްޓަރާއި ސެކްރެޓަރީ ވެސް އަޅައެއް ނުލެއްވި އެވެ.\nމަރުގެ އަދަބު ފޮރިން މިނިސްޓްރީ ފޮރިން މިނިސްޓަރު ޑިޕްލޮމެސީ ރާއްޖެ-އ.ދ ޑރ. އަފްރާޝީމް އަވަހާރަކޮށްލުން ހުސެން ހުމާމް ޑިޕްލޮމެޓިކް ގުޅުން ކުރީގެ މިނިސްޓަރު މުހައްމަދު އާސިމް\n49 ކޮމެންޓް, 108 ރިއެކްޝަންސް\nތިހަސީނަކީ މިހާތަނަށް އެކައްޗަކަށްވެސްނުވެހު މީހެކެވެ. ކުރުކޮށް ބުނާނަމަ ބެނެވޭނީ އެކައްޗަކަނުވި ހަސީނެވެ. ގާތިލެއްގެ ކަންތަކުގައި މިބައިގަނޑު މިވަރަކު އޭނާ ސަލާމަތްކުރަން މިއުޅެނި ކީއްވެބާއޭ ހިތައްއަރައެވެ. މިއީ މިހާތަނަށް އެތައްބައިވަރު މީހުން މެރުމަށް މަސައްކަތްކޮށްފައިވާ މީހެއްކަން ނޭގެނީ މިޤައުމުގެ ކާކަށްހެއްޔެވެ.\nނަސީބެއްނު ލިބުނީ ކަރުދާސްކޮޅެކޭ ނުބުނިކަން.\nނޯޓުކޮޅު އޮތީ ޓިޝޫއެއްގަތޯ ލިޔެފަ؟ ސޮއިކޮށްފަ އެބައޮތްތޯ؟ އެއްވެސް ތަރެއްގެ ލެޓަރހެޑްގަތޯ އޮތީ؟\nދެން ކޯއްޗެއްތަ ފޮނުވަންވީ؟ ލަޝްކަރެއް؟\nނޯޓު ކޮޅު ބޮޑިކޮއް ލާފަަައެއްލީ ގުލުން ރަގަލުކަމުން\nނޯޓު ފޮނުވަފޮނުވާ ދިބެން ހަމަ ޖެހޭނީ\nއަމެއްކާވެސް ވަރަށް ބަރާބަރު ފޮރިން މިނިސްޓަރެއް ލިބިއްޖެ. ކިހާވަރަކުން ދާނެބާ!!!. ބައިވެރި ވެފައިވާ ހުރިހާ ޖަމްއިއްޔާ ތަކަކުން ވަކި ނުވެއްޖެއްޔާ ރަނގަޅު.\nޔޫއެން އިން ފޮުވީ ގެލެކްސީ ނޯޓް5އެއްތަ؟\nޙުކުމް ވީހާވެސްއަވަހަކަށް ތަންފީޒް ކުރުމަށް ސަރުކާރަށް ގޯވާލަން.


STO ge dhashah mifco aumun mi aharaa hisaabah 450 million rufiyaa...\nވިޔަފާރި - ޖަޒީރާ ހޮޅުއަށި\nމިފްކޯ އެސްޓީއޯގެ ދަށަށް ބަދަލުކޮށްފައިވަނީ އެސްޓީއޯ ބޭނުންވެގެން ނޫން\nކ. މާލެ 13 ޖުލައި 2019 | ހޮނިހިރު 09:02 2,289\nއެސްޓީއޯގެ ދަށަށް މިފްކޯ އައުމުން މިއަހަރާއި ހިސާބަށް 450 މިލިއަން ރުފިޔާގެ ގެއްލުންވެފައިވާ ކަމަށް އެސްޓީއޯގެ މެނޭޖިން ޑިރެކްޓަރ ހުސައިން އަމްރު ވިދާޅުވެއްޖެއެވެ.\nޖަޒީރާ ހޮޅުއަށި ސިލްސިލާގެ ދަށުން ބޭއްވި ތިން ވަނަ ބައްދަލުވުމުގައި ވާހަކަ ދައްކަވަމުން އަމްރު ވިދާޅުވީ މިފްކޯ އެސްޓީއޯގެ ދަށަށް ބަދަލު ކޮށްފައިވަނީ އެސްޓީއޯ ބޭނުންވެގެން ނޫން ކަމަށެވެ. އަދި މިފްކޯ އެސްޓީއޯގެ ދަށަށް ބަދަލު ކޮށްފައިވަނީ މިފްކޯ ބަނގުރޫޓުވެގެން ހަދާނެ ގޮތެއް ނެތިގެން ކަމަށް ވެސް އޭނާ ވިދާޅުވިއެވެ.\nއެސްޓީއޯ އިން ފިއުސް ސަޕްލައި މޯލްޑިވްސް މެދުވެރިކޮށް މިފްކޯ އަށް ތެޔޮ ގެންގޮސް މިފްކޯ އިން މަސްވެރިންނަށް ތެޔޮ ވިއްކަމުންދާއިރު އެއްވެސް ފައިސާއެއް އަނބުރާ އެސްޓީއޯއަށް ނާންނަ ކަމަށް އަމްރު ވިދާޅުވިއެވެ.\nމިވަގުތު ހަމައެކަނި ތެޔޮ މަސްވެރިންނަށް ވިއްކާފައި ވެސް ލިބެން އެބައޮތް ގާތްގަނޑަކަށް 230 މިލިއަން ރުފިޔާ. މިފްކޯ އެސްޓީއޯގެ ދަށަށް އައުމާ ގުޅިގެން މިއަހަރުގެ މިހާ ހިސާބަށް 450 މިލިއަން ރުފިޔާގެ ގެއްލުން ވަނީ ވެފައި. ހަޤީޤަތަކީ އެސްޓީއޯ އަށް އެކަން ކުރެވެން އޮތްއިރަކު ނޫން މިފްކޯ އެސްޓީއޯގެ ދަށަށް ލާފައި އޮތީކީ\n~ އަމްރު ވިދާޅުވިއެވެ.\nމަސްވެރިންގެ ދޯނިފަހަރުތައް 150 ފޫޓަށް ބޮޑުވެގެންދިޔައިރު މިފްކޯގެ ބޯޓުތައް ވަރަށް ކުޑަކަން ފާހަގަކުރައްވާ އަމްރު ވިދާޅުވީ އެކަމަށް އެއްވެސް ކަމެއް ކުރިން ކޮށްފައިނުވާ ކަމަށެވެ.\nފެލިވަރުގައި މަސް އަދިވެސް ބަންދުކުރެވެނީ ދުވާލަކަށް 50 ޓަނު ކަމަށާއި އެކަމަށް ވެސް ހައްލެއް މީގެ ކުރިން ހޯދާފައިނުވާ ކަމަށް އަމްރު ވިދާޅުވިއެވެ. އަމްރު އިތުރަށް ވިދާޅުވީ ސަރުކާރުން މަސައްކަތް ކުރަމުންދަނީ މިފްކޯ އަކީ ގެއްލުން ނުވެ ހިންގޭނެ ކުންފުންޏަކަށް ހެދުމަށް ކަމަށެވެ.\nއަޅުގަނޑުމެން މަސައްކަތް ކުރަމުން މި ދަނީ މިފްކޯ އަކީ ގެއްލުން ނުވެ ހިންގާ ކުންފުންޏަކަށް ހަދަން. އެގޮތަށް މި މަސައްކަތް ކުރަން ޖެހެނީ މަސްވެރިކަން ދެމި އޮންނާނީ މިފްކޯ އަށް ރަނގަޅަށް މަސައްކަތް ކުރެވިގެން. މަސްވެރިން ބާނާ މަސް ޕްރޮސެސް ކުރެވި ރާއްޖެއިން ބޭރު ކުރެވި މަސްވެރިންނަށް މިއަށްވުރެން ރަނގަޅު އާމްދަނީއެއް ލިބިގެން ނޫނީ މަސްވެރިކަން އިތުރަށް ކުރިއަކަށް ނުގެންދެވޭނެ\nމިފްކޯ ނުހިންގި ބަނގުރޫޓުވުމުން، އެ ކުންފުނީގެ 300 މިލިއަން ރުފިޔާގެ ދަރަންޏާ ސަރުކާރުން ހަވާލުވެ އެތަން އެސްޓީއޯގެ ދަށަށް ބަދަލުކުރަން ނިންމީ 2016 ވަނަ އަހަރުގެ ސެޕްޓެމްބަރު މަހުގެ 26 ވަނަ ދުވަހުއެވެ. އޭގެ ފަހުން އެސްޓީއޯގެ ދަށުން މިފްކޯ ހިންގަމުން އަންނަތާ ތިން އަހަރު ވަނީއެވެ.


Ameenihyya School ge ihuge dharivarunge bodu bahdhaluvumah baahvvaifi Ameenihyya School ge ihuge dharivarunge bodu bahdhaluvumah baahvvaifi\nއަމީނިއްޔާ ސްކޫލްގެ އިހުގެ ދަރިވަރުންގެ ބޮޑު ބައްދަލުވުމެއް ބާއްވައިފި\nއަމީނިއްޔާ ސްކޫލްގެ އިހުގެ ދަރިވަރުންގެ ބައްދަލުވުމުގެ ތެރެއިން / ފޮޓޯ: ޕީއެސްއެމް ނިއުސް\nއަމީނިއްޔާ ސްކޫލްގެ އިހުގެ ދަރިވަރުންގެ ބައްދަލުވުމުގައި ރައީސްގެ އަނބިކަނބަލުން ފަޒްނާ ބައިވެރިވެވަޑައިގަންނަވަނީ / ފޮޓޯ: ޕީއެސްއެމް ނިއުސް\nއަމީނިއްޔާ ސްކޫލަށް 75 އަހަރުން ފުރުން ފާހަގަކުރުމަށް، އެސްކޫލްގެ އިހުގެ ދަރިވަރުންގެ ޚިޔާލު ހޯދުމުގެ ބައްދަލުވުމެއް ބާއްވައިފިއެވެ.\nއަމީނިއްޔާ ސްކޫލަށް 75 އަހަރު ފުރޭ އަލިމަސް ޔޫބިލް ފާހަގަކުރުމުގެ ހަރަކާތްތައް ކުރިއަށްގެންދާނެ ގޮތާ ގުޅޭގޮތުން އެސްކޫލްގެ އިހުގެ ދަރިވަރުންގެ ޚިޔާލު ހޯދުމަށް ބޭއްވި މި ބައްދަލުމުގައި، އެ ސްކޫލުން ކިޔެވި އެތައް ސަތޭކަ ދަރިވަރުން ބައިވެރިވެފައިވެއެވެ. ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙްގެ އަނބިކަނބަލުން ފަޒްނާ އަޙްމަދާއި، އެޑިއުކޭޝަން މިނިސްޓަރ ޑރ. ޢާއިޝަތު ޢަލީވެސް މި ބައްދަލުވުމުގައި ބައިވެރިވެވަޑައިގެންނެވިއެވެ. ރައީސްގެ އަނބިކަނބަލުންނާއި، އެޑިއުކޭޝަން މިނިސްޓަރަކީވެސް އަމީނިއްޔާ ސްކޫލްގެ އިހުގެ ދަރިވަރުންނެވެ.\nމި ބައްދަލުވުމުގައި އަމީނިއްޔާ ސްކޫލްގެ އަލިމަސް ޔޫބިލް ފާހަގަ ކުރުމަށް ޚާއްޞަ ލޯގޯއެއް އިފްތިތާޙްކޮށްފައިވެއެވެ. މި ލޯގޯ ފަރުމާކޮށްފައިވަނީ އަމީނިއްޔާ ސްކޫލް ލޯގޯ ހިމަނައިގެން، އަލިމަސް ޔޫބިލް ތަމްސީލުކޮށްދޭގޮތަށެވެ. މި ލޯގޯއަކީ އެ ސްކޫލްގައި ބޭއްވި ލޯގޯ ފަރުމާކުރުމުގެ މުބާރާތުން އެއްވަނަ ހޯދި 9-އެފްގެ ދަރިވަރު ނުފައިލް އަޙްމަދު ފަރުމާކޮށްފައިވާ ލޯގޯއެކެވެ. މި ބައްދަލުވުމުގައި ނުފައިލްއަށް މުބާރާތުން އެއްވަނަ ލިބުނުކަމުގެ ލިޔުމާއި ހަނދާނީ ލިޔުން ހަވާލުކޮށްދެއްވީ ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަޙްމަދެވެ. ލޯގޯ ފަރުމާކުރުމުގެ މުބާރާތުން އެންމެ މޮޅު5ދަރިވަރުންނަށްވެސް މި ބައްދަލުވުމުގައި އިނާމު ދީފައިވެއެވެ.\nއަމީނިއްޔާ ސްކޫލުގެ އަލިމަސް ޔޫބިލް ފާހަގަކުރުމުގެ ހަރަކާތްތައް ރޭވުމަށް ބޭއްވި މި ބައްދަލުވުމުގައި ވާހަކަދައްކަވަމުން އެ ސްކޫލްގެ ޕްރިންސިޕަލް ނާޒްލީން ވާފިރު ވިދާޅުވީ އަލިމަސް ޔޫބިލް ފާހަގަކުރުމަށް ކުރިއަށްގެންދާ ހަރަކާތްތައް ކަނޑައަޅާނީ އިހުގެ ދަރިވަރުންނާއި، މުދައްރިސުންނާ މަޝްވަރާ ކުރުމަށްފަހުކަމަށެވެ. އަދި މި ހަރަކާތްތައް މުޅި އަހަރަށް ބަހާލައިގެން ކުރިއަށްގެންދިއުމަށް ހަމަޖެހިފައިވާކަމަށާއި، އަމީނިއްޔާ ސްކޫލަކީ އެތައް ދަރިވަރުންތަކެއްގެ ހަނދާންތަކާ ގުޅިފައިވާ ސްކޫލަކަށްވާތީ، ހުރިހާ ހަރަކާތްތަކެއްވެސް ކުރިއަށްގެންދާނީ އެ އެންމެންނަށްވެސް ބައިވެރިވެވޭގޮތަށްކަމަށް ޕްރިންސިޕަލް ވިދާޅުވިއެވެ.\n"މިދިޔަ 75 އަހަރު ކިޔެވި ދަރިވަރުންނަށްވެސް ހަރަކާތްތަކުގައި ބައިވެރިވެވޭނެ. މުޅި އަހަރަށް ބަހައިލައިގެން އިވެންްޓްތައް ގެންނަން. އަހަރީ ދުވަސް އަންނަނީ ނޮވެމްބަރު ސްކޫލްބަންދުގައި ނަމަވެސް އޭގެކުރިން ހަރަކާތްތައް ހިންގާނަން." ނާޒްލީން ވިދާޅުވިއެވެ.\nއަމީނިއްޔާ ސްކޫލްގެ އިހުގެ ގިނައަދަދެއްގެ ދަރިވަރުން ބައިވެރިވި މި ހަރަކާތުގައި އެ ސްކޫލްގެ އަލިމަސް ޔޫބިލް ލަވަވެސްވަނީ އިފްތުތާޙްކޮށްފައެވެ. އަމީނިއްޔާ ސްކޫލްގައި ކިޔަވައިދޭން ފަށާފައިވަނީ 1944 ވަނަ އަހަރުގެ ނޮވެމްބަރު މަހުގެ 28 ވަނަ ދުވަހުއެވެ. މިއަހަރުގެ ނޮވެމްބަރު 28 ގައި އެ ސްކޫލަށް 75 އަހަރު ފުރޭނެއެވެ.


Hageegee Loabi Dhahkuvaidheyn Dharifulhu Govaigen Manma Fuluhah - Vaguthu\nހަޤީޤީ ލޯބި ދައްކުވައިދޭން ދަރިފުޅު ގޮވައިގެން މަންމަ ފުލުހަށް!\nބައެއް މައިންބަފައިން އެމީހުންގެ ދަރިން ދެކެ "ކަނު ލޯބި" ވެއެވެ. މިލޯބި ވުމުން ދަރިން ކުރާ އެއްވެސް ގޯސްކަމެއް މައިންބަފައިންނަކަށް ނުފެނެއެވެ. ކޮންމެ މީހަކަށް ވެސް އެމީހެއްގެ ދަރި ދޮންފުތު ވާނެ ކަމަށް ބުނަނީ މިހެންވެއެވެ. ނަމަވެސް ބައެއް މައިންބަފައިންގެ ސިޔާސަތު މުޅިން ތަފާތެވެ.\nއެމެރިކާގައި ހިނގި މިހާދިސާ ވެސް އެކަމުގެ ހެއްކަކަށް ފުދެއެވެ. ވޮލްމާޓްގެ ޕާކިން ޒޯނެއްގައި ކާރު ޕާކް ކުރަން އުޅުނު އަންހެނަކަށް ބިރުދައްކައިގެން ދެ ޒުވާނުން އެކާރު ފޭރިގަތެވެ. އެމައްސަލަ ފުލުހުންނަށް ރިޕޯޓް ކުރުމުން ސީސީޓީވީ ފުޓޭޖް އާންމުކޮށް ފުލުހުން ވަނީ ދެކުށްވެރިން ހޯދަން އާންމުންގެ އެހީއަށް އެދިފައެވެ.\nއެވީޑިއޯ ފެނުނީ އެތަނުން އެއް ޒުވާނެއްގެ މަންމަ އަށެވެ. ވަގުތުން އެއީ އޭނާގެ ދަރިފުޅު ކަން މަންމަ އަށް އެނގުނެވެ. އެހެންކަމުން މަންމަ އޭނާގެ ދަރިފުޅު ހޯދައިގެން ދަރިފުޅު ގޮވައިގެން ޕޮލިސް ސްޓޭޝަނަށް ގޮސް ދަރިފުޅު ފުލުހުންނާއި ހަވާލު ކުރިއެވެ.\nދެކުށްވެރިން ހޯދުމުގައި އެހީތެރިކަން ފޯރުކޮށްދިން މީހަކަށް 5000 އެމެރިކާ ޑޮލަރު ދޭނެ ކަން ކުރިން ފުލުހުން އޮތީ އިއުލާން ކޮށްފައެވެ. ނަމަވެސް ޒުވާނާގެ މަންމަ ބުނީ އޭނާ ފައިސާ ބޭނުން ނޫން ކަމަށާއި އޭނާ، އޭނާގެ ދަރިފުޅު ޕޮލިސް ސްޓޭޝަނާއި ހަވާުކުރީ ދަރިފުޅު ދެކެ ހަޤީޤީ ލޯބިވާތީ ކަމަށެވެ.\nދެޒުވާނުންގެ މައްޗަށް މިހާރު ވަނީ ފޭރުމުގެ ދައުވާ އުފުލާފައެވެ.\nމަންމަ، ދަރިފުޅު ގޮވައިގެން ޕޮލިސް ސްޓޭޝަނަކަށް ދިއުމުން ފުލުހުން ވަނީ އެކަން ފާހަގަކޮށް މަންމަ އަށް ޝުކުރު އަދާކޮށްފައެވެ.


Salman ah mi mahuge 18 gai hukum ihvanee\nސަލްމާނަށް މި މަހުގެ 18ގައި ހުކުމް އިއްވަނީ\nހިމާޔަތްކޮށްފައިވާ ދެ ޖަނަވާރެއް ޝިކާރަކުރިކަމުގެ ދައުވާ ފިލްމީ ތަރި ސަލްމާން ޚާންގެ މައްޗަށް 1998 އިން ފެށިގެން ކުރަމުން އައިސް މިއަހަރުގެ ޖުލައި މަހުގެ ތެރޭގައި ރާޖްސްތާނުގެ ހައިކޯޓުން ވަނީ އެމައްސަލައިގައި ސަލްމާން ކުށްވެރިނުވާ ކަމަށް ނިންމާފަ އެވެ.\nނަމަވެސް ފަހުން ރާޖަސްތާނުގެ ސަރުކާރުން ވަނީ އެމައްސަލަ ސުޕްރީމް ކޯޓުގައި އިސްތިއުނާފުކޮށްފަ އެވެ.\nމި މައްސަލައިގެ އެންމެފަހު އަޑުހެންތައް ކުރިއަށް ގެންގޮސް ދެފަރާތުގެ ވާހަކަކަތައް ވެސް ޝަރީއަތުގައި ދައްކައި، އެންމެފަހުން ޖޯދްޕޫރްގެ ކޯޓަކުން ވަނީ މައްސަލައިގެ ހުކުމް މިމަހުގެ 18 ވަނަ ދުވަހު ކުރަން ނިންމާފަ އެވެ.\nއިންޑިއާގެ ޖޯދްޕޫރުގައި 1998 ވަނަ އަހަރު ސަލްމާން ޚާނާއި "ހަމް ސާތު ސާތު ހޭ"ގެ ކުރޫން ފިލްމު ޝޫޓްކުރުމަށް ގޮސް ތިބިއިރު، ހިމާޔަތްކޮށްފައިވާ ވައްތަރެއްގެ ދެ ފުއްލާއެއް ޝިކާރަކުރި މައްސަލައިގައި ރާޖަސްތާން ސަރުކާރުން އޭނާއާ ދެކޮޅަށް ކޯޓަށް ހުށަހަޅާފައިވާ މައްސަލައިގައި ހުކުމް އިއްވުން މިމަހުގެ 18 ވަނަ އޮންނާނެ ކަމަށް ސަލްމާންގެ ވަކީލު ހަސްތިމަލް ސަރަސްވަތް ވަނީ ބުނެފަ އެވެ.\nއިންޑިއާގެ ނޫސްތަކަށް ހަސްތިމަލް ދިން އިންޓަވިއުއެއްގައި ވަނީ ހޯމަ ދުވަހު އޮތް މި މައްސަލައިގެ އަޑުއެހުމަށްފަހު ޖޯދްޕޫރް ކޯޓުގެ އިސް ގާޒީ ވަނީ 18 ވަނަ ދުވަހު ހުކުމް އިއްވާނެ ކަމަށް ބުނެފައިވާ ކަމަށެވެ.\nމިމައްސަލައިގައި ހުކުމް އިއްވާ ޝަރީއަތަށް ސަލްމާން ކޯޓަށް ހާޒިރުވާން ޖެހޭނެ ކަމަށް އަމުރު ނެރެފައިވާ ކަމަށް ވެސް ވަނީ ބުނެފަ އެވެ.\n"ހަމް ސާތް ސާތްހޭ" ގެ ޝޫޓިންގެ ތެރޭގައި ހިމާޔަތްކޮށްފައިވާ ދެ ފުއްލާ ޝިކާރަކުރި ކަމުގެ ތުހުމަތު ވަނީ ސަލްމާންގެ އިތުރުން އެފިލްމުގައި ހަރަކާތްތެރިވި ބައެއް ބޮލީވުޑްގެ ތަރިންގެ މައްޗަށް ވެސް ކޮށްފަ އެވެ.\nސަލްމާންގެ މައްޗަށް އުފުލާފައިވާ ދައުވާ އަކީ ލައިސެންސްގެ މުއްދަތު ހަމަވެފައިވާ ހުއްދަ ނޫން ހަތިޔާރަކުން ދެ ޖަނަވާރަކަށް ސަލްމާން އަމިއްލައަށް ބަޑި ޖެހިކަމުގެ ތުހުމަތުގައި ކުރާ ދައުވާ އެކެވެ.\nއެންމެފުރަތަމަ މި މައްސަލަ ބެލި ދަށު ކޯޓުން ވަނީ ސަލްމާން ކުށްވެރިވާ ކަމަށް ނިންމައި، އޭނާއާ ދެކޮޅަށް ފަސް އަހަރުގެ ޖަލު ހުކުމެއް އިއްވާފަ އެވެ. ނަމަވެސް ހައިކޯޓުން ވަނީ ސަލްމާނާ ދެކޮޅަށް އެކަށީގެންވާ ހެކި ނެތް ކަމަށް ބުނެ އޭނާގެ މައްޗަށް ކުރި ހުކުމް ބާތިލްކޮށްފަ އެވެ.\nމީގެކުރިން މި މައްސަލައިގައި ސަލްމާން ކުށްވެރިވާ ކަމަށް ނިންމައި، ފަސް އަހަރުގެ ޖަލު ހުކުމެއް އޭނާގެ މައްޗަށް އިއްވާފައިވާއިރު، މިފަހަރު ސަލްމާންގެ މައްޗަށް ހުކުމެއް އިއްވާނެކަން ނުވަތަ އޭނާގެ ކުށެއް ނެތް ކަމަށް ސާބިތުވާނެ ކަން އަދި ނޭނގެ އެވެ.\nނަމަވެސް މި މައްސަލައިގެ އެންމެ މުހިއްމު ހެކި ކަމަށްވާ ހަރީޝް ދުލާނީ ހައި ކޯޓަށް ހާޒިރުކޮށްފައިނުވާއިރު ހަރީޝް އަކީ މިހާދިސާ ހިނގިއިރު ސަލްމާން އިން ވެހިކަލްގައި އޭގެ ޑްރައިވަރެއްގެ ގޮތުގައި އިން މީހާ އެވެ. ހައި ކޯޓުގައި މައްސަލަ ހިނގިއިރު ހަރީޝް ވީ ތަނެއް ނޭނގޭ ކަމަށް ބުނެ އޭނާއާ ސުވާލެއް ކޮށްފައިނުވާއިރު، ރާޖަސްތާނުގެ ސަރުކާރުން ވަނީ އޭނާއާ ސުވާލުކޮށްފައިނުވަނީ ހަރީޝްގެ ހެކިބަހުން ސަލްމާން ކުށްވެރިވާނެކަން ޔަގީން ވާނެތީ ކަމަށެވެ.\nމި މައްސަލަ ރާޖަސްތާންގެ ހައިކޯޓުން ނިންމުމާއެކު ފިލައިގެން އުޅުނު ހަރީޝް ވަނީ މީޑިއާގައި ވާހަކަދައްކަމުން ސަލްމާން ފުއްލާ އަށް ބަޑި ޖަހަނިކޮށް ދެކުނު ކަމަށާއި އޭނާ އަށް ފުލުހުން ހިމާޔަތް ދޭނަމަ ކޯޓަށް ގޮސް ސަލްމާނާ ދެކޮޅަށް ހެކި ބަސް ދޭނެ ކަމަށް ބުނެފަ އެވެ. ނަމަވެސް ސަލްމާންގެ ކުށެއް ނެތް ކަމަށް ނިންމި ޝަރީއަތުގެ މަޖިލީހަށް ހަރީޝް ހާޒިރުކޮށްފައިނުވާއިރު އޭނާގެ ވާހަކަތަކަށް ޝަރީއަތުގައި ރިއާޔަށް ކޮށްފައެއް ވެސް ނުވެ އެވެ.